text:
上半年娛樂圈大事回顧:朱智賢黎振燁/阿嬌離婚/馬國明湯洛雯相戀...
眨吓眼今年就過咗一半,頭半年嘅香港娛樂圈都發生咗唔少轟動嘅新聞,今日就同大家回顧一下啦!
朱智賢黎振燁車廂幽會斷正
上年4月有「安心偷食」事件,今年4月就爆出無綫上位小花朱智賢與港男人夫黎振燁喺《食腦喪B》時撻着,分別瞞住緋聞男友謝東閔及臨盆在即嘅老婆,喺車廂幽會兼食心形蛋糕.佢哋見到傳媒時嚇到即刻烏低身,黎振燁當時就話叫大家唔好誤會,佢哋唔係一齊,而朱智賢就神情呆滯.出軌事件曝光後,二人形象秒速插水,被無綫即時停工.無綫就安排咗謝東閔陪朱智賢開記招公開道歉,而黎振燁就冇影,不過佢喺接受傳媒訪問時就話出軌關係只係維持幾星期,仲已經得到太太原諒,現時就專心照顧太太同初生BB.
DJ細So被炒
受新冠肺炎影響,各行各業都經歷前所未有嘅衝擊,連電台亦都唔例外.喺2月嘅時候,商台已經安排員工放無薪假.去到4月,有傳效力咗20年嘅DJ細So(蘇耀宗)因員工健康及減薪等問題與上司發生爭執,而遭公司即日解僱.突然失業嘅細So除咗得到大量網民支持之外,仲多咗其他嘅工作機會,例如喺網上開live及寫歌.
阿嬌與賴弘國離婚
鍾欣潼(阿嬌)與台灣「醫界王陽明」賴弘國喺前年5月結婚,今年5月各自承認結束14個月嘅短暫婚姻,消息震驚中港台.有傳離婚係阿嬌主動提出,佢仲喺2018年提出過一次,當時老公努力挽回,點知今年二月賴弘國去馬來西亞陪完阿嬌拍戲後,阿嬌再一次提出離婚.賴弘國亦承認離婚消息,原因係阿嬌已經唔愛佢,仲話阿嬌喺美國完婚後就已經後悔,但因為簽約真人秀,先要繼續扮恩愛.阿嬌亦透過經理人公司證實簽咗分居協議書,佢哋亦各自重投新生活.
馬國明湯洛雯承認戀情
娛圈鑽石筍盤馬國明早前被踢爆熱戀「靚湯」湯洛雯,二人隨即上載定情公仔照片到社交網站大方認愛,佢哋仲話係以結婚做前提交往,襯到絕嘅佢哋獲得全城祝福.一向不活躍於社交網站嘅馬國明,喺早前終於開設IG帳戶,仲每隔幾日就會更新,之後佢哋亦不時透過社交網站隔空傳情.
古天樂籌得3,900萬向業界人士派$9000援助金
新冠肺炎疫情嚴峻,各行各業都受到唔同程度嘅影響,而娛樂圈都不能倖免,電影業製作更幾乎停頓,不少從業員面臨手停口停,叫苦連天.有見及此,演藝人協會會長古天樂就聯同香港電影工作者總會進行籌款,唔少電影公司都有捐款,結果成功籌得3900萬.早前援助金已經開始陸續發放,每位申請嘅工作人員最多可以獲得9000元.
許冠傑&郭富城開騷
喺4月中,歌神許冠傑喺尖沙咀舉行網上免費演唱會,期間唱出多首名曲,為疫情下全港市民打氣,官方平台就錄得超過644萬人次收睇.之後,天王郭富城被許冠傑嘅正能量所感染,於是喺5月頭舉行網上慈善音樂會,接力為香港人打氣,及為舞蹈員同埋電影幕後籌款.
陸浩明失言
喺2月中播出嘅J2綜藝節目《#後生仔傾吓偈》討論「防疫意識」話題,元老主持陸浩明(6號)講到2003年沙士疫情時,佢竟然講出錯誤訊息,話沙士嘅源頭係香港,當時嚇到坐喺隔籬嘅馮盈盈即時澄清.由於言論嚴重失誤,唔少網民睇完都紛紛投訴及話要抵制佢代言嘅產品.事後,陸浩明除咗喺社交網站出Post道歉之外,佢仲喺電視城向大家公開道歉.
金像獎頒獎禮改網上直播宣布賽果
以往嘅香港電影金像獎都係以實體頒獎禮進行,不過今年因為疫情嘅關係,大會決定《第39屆香港電影金像獎頒獎典禮》5月6日喺網上直播宣布賽果.最終電影《少年的你》成為大贏家,成功囊括「最佳電影」,「最佳女主角」,「最佳導演」及「最佳編劇」等8個大獎.


c: text/html

text:
一切準備就緖,終於等到出發啦!
由於要不停轉機,行李運送出錯嘅風險相當大,於是我將比賽嘅大部份物資都跟身帶埋上飛機; 不過check in 嗰陣就發現原來響加拿大轉機嗰兩個城市都要清關拎返晒啲行李再 check in 過 (好大工程呀!) 響加拿大轉機雖然唔似美國咁要做簽證,但係要之前響網上 eta 先可以入倒境.Vancouver 嘅機場相當繁忙,過關排晒長龍,關員亦好嚴肅地問你問題.佢問我做乜要嚟加拿大,我話只係 transit; 佢然後問我 final destination 係邊度,我回答去玻利維亞.跟住佢再問去玻利維亞做什麼,我直答: 去跑比賽啊! 佢跟住抬頭望一望我,然後笑住點頭就比我過了~
由香港經 Vancouver 再轉機落到秘魯嘅利馬,已經用左差唔多43個小時,好多人都會覺得身心疲累,但因為已經好接近玻國,我反而係越嚟越雀躍同興奮.利馬係去玻國 La Paz 必經嘅中轉站,但係由利馬去La Paz 嘅航班時間一啲都唔「靚仔」; 最後我要響利馬機場等多5個鐘,然後再搭去天空之城馬丘比丘嘅 gateway Cuzco 庫斯科,落機辦出境手續後先再飛去 La Paz.去到 Cuzco,又係另一番感受.12年前人生第一次自己盲中中乜都唔識咁揹住個背囊去尋找呢個失落之城,無穿無爛返嚟後壯大左個膽,從此就啟動我係都要四圍去嘅旅遊人生.會有南北極同呢次嘅玻利維亞競賽之行,都真係多得06年呢次冒險之旅.
終於飛到去La Paz 了! 落機嗰陣我嘅心跳開始加速,除左因為緊張唔知入唔入倒境外,La Paz 機場 Elto International Airport 位於海拔 4050 米高,係全世界最高嘅機場,屬於高原地帶空氣變得稀薄,行步路都需要吸多一口氣.我行到去入境櫃台,關員果然第一句就係: “You have no visa!” 於是我好有禮貌咁講話我係打算落地簽證,然後拎晒啲文件同埋嗰張申請書,我仲特埋PRINT 埋比賽參賽者名單指指我自己個名: “I come to run a race”; 跟住關員就已經問我: “Do you have Bolivian money?” 嘩! 我知道自己已經半隻腳踏入左玻利維亞啦! 我急忙咁去附近嘅找換店唱錢,然後依指示去到一個窗口交埋費用,跟住個關員再指向一個特定嘅櫃位,我響嗰度好順利就dum左個印就過左關啦! 好野! 我終於成功嚟到玻利維亞啦!
一落地已經海拔4000幾米高都無高山反應,我覺得已經賺左了! 但響比賽又會係另一回事 (因為耗氧量會更多).香港跑手參加高原地方嘅比賽就真係輸晒地利,所以今次行程我特登安排自己早一星期到達 La Paz,除左預自己唔能夠順利入境要即刻飛落秘魯做簽證外,我都希望身體可以有多啲時間適應高地環境.頭兩日我都無特定行程都係諗住週圍行下.La Paz 整個地市都係依山而建,度度都係斜路,頭兩日真係行幾步路都會扯大氣腳重重,行一陣仲要抖一抖.不過我反而覺得係一個好好嘅鍛鍊環境更加不停行多啲,果然響第二日就已經開始唔太喘氣啦~
好多國家代表隊響重要比賽之前都會特登上高地進行兩星期左右嘅高原訓練,目的係令身體自然制造多啲紅血球增強帶氧能力,返回平地比賽時能量多左發揮就會更佳.本著呢個原則我響有限嘅時間下我 join 左 local tour 上左去5400多米高嘅 Chacaltaya; 其實之前都曾經參加過珠峰馬拉松,都試過上過去差唔多高度嘅 Everest Base Camp,所以都適應倒呢個高度,感覺唔太吃力.其實我都發現自己適應高原嘅能力不俗,上左去一陣已經可以 jog 下跳下,去到上第二個頂嗰陣都係得返我同個 guide 可以上到去咋~
之後,我仲特登請左個 Private mountain guide,帶我去攀爬一個響 La Paz 相當出名嘅山 Huayan Potosi.呢個山超過海拔6000米高,話就話合適初階者去攀爬.我地先搭車去到4700米高嘅 base camp,然後自己揹晒所有登頂所需要嘅工具行上去5100米多高嘅 Refuge.其實呢段路只有2.5公里同埋只係攀升400米左右,我開始係自己揹個背囊順便當練下比賽負重; 但原來負重向上行同響平路 jog 又完全兩回事! 我行左1公里去到休息站已經索晒氣兼用左成個鐘! 最後我要額外比小費個導遊幫我揹埋個背囊先可以慢慢行埋上去,真係慚愧!
雖云 Huayna Potosi 係 beginner 程度都爬得,但我確實係一個不折不扣嘅 beginner,對攀山唔多經驗兼未試過上呢個高度,個 guide 亦難得唔係騙子好坦白話比我聽係有排上……結果響第二日開始攻頂嗰陣,一程唔夠3km嘅路,攀升差唔多900米,我總共用左5個半鐘.寒風刺骨,缺氧無力,對腳好似紮左幾斤鉛咁重;我諗過無數次不如返轉頭反正我都已經上左過5400米,但我不停提自己,如果想個比賽發揮得好啲就要克服呢啲辛苦,於是我咬緊牙筋一步一步咁繼續行上去,最後,我終於登到 summit 了,亦趕得切見倒個旭日地徐徐升起.我到頂嗰一刻,真係激動到好想喊.總覺得,只要懷著信念,不輕言棄,目標,夢想,總有一日係能夠達到.
(遺憾地因為上面太凍部相機 function 唔倒手機張卡亦凍壞左,呢兩日大部份嘅相都無晒.好彩都拍倒小小片 capture 倒返部份畫面出嚟有返個紀錄).
落山後我休息左一日,然後就係同大會會合嘅日子.各國嘅跑手陸續出現,大家都好熱情咁互相打招呼,參與呢個比賽嘅目的其實都係以 earn 個 special life experience 為主,我地好快就熟落了.比賽起步嘅地方叫 Salina,由 La Paz 搭車過去都要9個鐘頭.沿途都好荒涼,中間只停過一個較大嘅城市 Oruru 做休息站,然後經過嘅都係一啲得幾間屋仔嘅小村落,Salina 已經算係較大嘅 town了.去到 Salina 已經入黑,大會安排左入住酒店 (其實似旅館) 後就食晚飯,第二天再做 gear check.嚟到 Salina 真係好反璞歸真,無訊號,無 wifi ,開水喉沖涼開到最大啲水都係一滴滴咁滴落嚟,啲水亦時冷時熱.不過我都幾鐘意體驗呢啲原始風味,純真,簡單,無爭,給予人一種平靜嘅感覺,我地城市人早已遺失及遺忘了.
嚟到比賽前最後一日,就係 Technical Day 要做好多 checking.我地嚟到玻國前要先交左心電圖同埋香港醫生幫我地寫嘅健康證明比大會,嚟到呢度後亦都要逐一見醫生做 consultation,問下你玩過什麼比賽,最長玩過幾多,最近嗰次比賽係幾時等等,跟住就同你量升壓,check 心跳,仲要度埋你血液含氧量添.我嘅含氧量都唔錯,有84喎,不過女子組嚟講法國嘅阿 Anne 係最高,原來佢響玻國住左十幾年,仲經常響玻國爬山登頂,所以早已經適應左高原了.見完醫生後就係 gear Check,佢有張 check list 逐樣同你核對你啲裝備,無問題先比 bib 你,檢查過程都相當的謹慎同認真.
Gear check 後晚飯前仲有個比賽前嘅 briefing,我返到酒店再執返好個背囊,之後見仲有時間淨,於是就走左去廣場圍住個公園仔跑圈等自己適應下高原耗氧.平時我嘅馬速可以跑倒5’10至5’20左右,但係響嗰度,跑平路,無揹任何野都好,我最多都只係能跑倒7’30,而且已經係爆晒肺個心好似想跳出嚟咁嘅感覺.練習過後到大會 briefing 講解比賽要注意同留意嘅事項,嗰陣我先睇得明嗰張之前派發左嘅比賽地圖,我當堂嚇左一大跳! 原來除左跑42公里嗰日之外,其他日子全部都只係得一個 check point! 最短嘅 check point 距離約有13公里,而最長嗰個有19公里之多 (仲要係響第一日! 我記得 UTMB 最長嗰個 CP 距離都只係16公里!)雖然 check point 只係補水所有食物都係早已揹響背囊裡面,大會規定要帶夠裝倒兩 Litre 水嘅 container 下,我裝滿晒水都應該夠跑到去下一個 CP,不過個背囊就會重好多加多左負重.高海拔尤其乾燥陽光亦特別猛烈耗水量會特別多,嗰陣我真係好好好擔心,究竟我能唔能夠應付得到呢?
(待續)
花姐跑攝遊世界 Facebook 專頁
Ultra Bolivia Race大會網頁
Fitz連結: https://fitz.hk/?p=105964
Fitz Facebook 專頁
[花姐跑攝遊世界] 玻利維亞越野賽的比賽報告(預備篇)
[Ultra Bolivia Race 玻利維亞越野賽] 張思縈女子組奪冠 亞洲第一人
Fitz Running 跑步
任職社工,從事戒毒服務已有十八年, 也是一名運動愛好者,旅者以及攝影人; 喜歡嘗試新事物,並相信透過參與,實踐更能體驗人生.於 2015 年遠赴北極參加馬拉松,希望以克服極地環境之挑戰,宣揚「走出局限,奔向夢想」之康復訊息,鼓勵康復群體抱緊信念,努力跨越康復道路上所經歷之障礙,堅守康復方向,繼續追求人生所訂立之目標.
分享連結:

robotstxt: allowed

filter: keep


text:
閏秒
閏秒,校正時間措施,校正原子鐘時間,同天文觀測一致.西曆,六月三十號尾,十二月卅一號尾,都有機會加一秒,減一秒.人紀時本來就以天文現象定義,自有原子鐘之後,由於佢好準確,就用原子鐘計算時間.然而天文現象並非平均而行,天體運行受好多因素影響,地球自轉會輕微減慢,大地震改變地球重心,咁就同原子鐘計算有輕微之差,個差年年唔同,半年會公佈一次要否校正.為咗實際生活所用時間,同天文現象相合,有必要校正一下.至今都只有加一秒嘅情況,未曾遇上減一秒.
現時一般人所用,都基於協調世界時間,以原子鐘計算,同天文定義嘅世界時間有啲唔同.閏秒用來較正協調世界時間.若果加一秒,廿三點五十九分五十九秒之後,就到廿三點五十九分六十秒,先至到下一日〇點〇分〇秒.減一秒就無咗廿三點五十九分五十九秒,廿三點五十九分五十八秒之後,直跳下一日〇點〇分〇秒.
不過電腦時代,程式一般都無理會閏秒,唔為意會搞到計算出錯,有時後果會好嚴重.尤其東亞地方,閏秒嗰刻喺日間工作時間,股市,航行等,都有影響.六十秒嘅寫法,亦唔係所有標準都過到.實際有啲方法,如遇加一秒,就將系統時間相對減慢,分擔多咗嘅一秒.閏秒不能預測,故此寫唔能寫死,只能隨公佈防範出錯.故此,有人提議取消閏秒,另立方法.然而各國意見分歧,畢竟要顧及天文校正,二〇一五年決定保留,直至二〇二三年再議.
電腦唔一定只限於協調世界時間,可以改用全球定位系統時間,用萬國原子時間,甚至可以直用世界時間,咁就可以避過閏秒問題.
文[編輯]
閏秒繙自英文Leap second.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2017年9月3日 星期日
聽花CD #5:INDenial《INDenial》
喺呢個metal發展停滯不前嘅年代,要出頭有兩條路,一係將自己嗰瓣練到好專,就算冇新意都有質素搭救,但當同一件事已經有無數人做緊做過,就只有寫歌技術都好頂級,再加運氣同際遇先可以成功.另一條路當然係唔行其他人行過嘅路,其實而家玩metal最大成就唔係人哋聽完你嘅歌會話「你哋好似邊隊」,而係「你哋好似呢隊,又有啲似嗰隊,但聽落又唔多似...」
所以會鍾意INDenial隻碟,因為玩得好嘅香港band多不勝數,但令你捉摸唔到嘅就好耐至撞得到一隊.籠統講係thrash,不過唔似聽慣聽熟典型,音樂入面搵得到九十年代美國thrash,二千年代偏thrash系嘅瑞典melodic death metal,同2010年之後嘅德國thrash,但幾種唔同年代同風格嘅thrash又撈得埋之餘唔夾硬.
字面上睇唔會係我最鍾意種metal,因為聽thrash個人喜好最緊要夠衝同有一定技術性,而INDenial根基近九十年代打後著重節奏感多過速度感種「post-thrash」,技術亦唔係好高超,但riff夠爽夠實淨,寫歌編曲亦順得嚟唔悶,唯獨鼓套路比較舊派,夾復古thrash足夠,但樂隊走新派路向時,就嫌打得太保守差少少火花.
雖然將最基本練到最穩打穩紮時你隊band已經冇得輸,如果只係完全玩返晒Machine Head種groove metal,都只會達到「勁但咪又係嗰啲」程度,來自現代金屬嘅影響就幫音樂提昇唔少,雙主音,樂器聲人聲加effect同最後首歌加女聲呢類手法,令音樂多一份摩登色彩唔會太老土或典型,而且錄音加咗好多好多印象分.
其實我自己唔算好鍾意djent興起之後嘅現代metal錄音,整體數碼處理到冇晒雜質甚至有點假,人聲同樂器好似互相鬥大聲鬥突出,大家都咁高咁大企得咁前時,做得好係一幅音牆,執得唔好就好易令整體平面化.隻碟係有少少缺憾,好似鼓聲唔夠真實感之餘感覺唔太夾其他,同有時metal都係粗糙返少少比較好,不過音樂唔太old-school thrash加有點新派時用呢種聲效果幾好,而且製作水準加同音樂配合嘅程度,《INDenial》絕對數一數二:
近年有三隻香港metal碟:卸甲《皇者令》,Karmacipher《Necroracle》同INDenial《INDenial》,都係本地製作而錄音質素直迫國際水準,簡直係省靚「Made in Hong Kong」招牌嘅portfolio級作品.
全碟我最鍾意嗰樣係唱.成日覺得香港band出碟有兩大挑戰,就係鼓聲錄得靚加隻聲夾到音樂同其他樂器,同主音CD內外都聲好唱功勁.INDenial強處唔止雙歌佬,仲有主歌佬本身把聲已經強而有力加聲線獨特辨識度好高,但唔會只一清一拆走天涯而再有變化,聽咗十幾年香港metal,呢個歌佬都算最啱feel.
折衷派thrash加上歌佬聲線特別之餘唱功恆得嚟多變嘅組合,聽完諗起Darkane,當Darkane係我數一數二鍾意嘅thrash death/melodic death band甚至metal band,而你音樂特別歌佬可以令我聯想到呢隊可能係瑞典melodic death metal最被忽視嘅樂隊時,我就係好難唔鍾意你隻碟.只不過亦有另一個問題:CD入面唱得真係好勁,但係現場似乎未能夠完全唱返晒,所以聽完碟再睇live就會覺得有一段距離.當練到live都唱到晒《Deadly Carnival》,就真正做到CD內外一樣咁強,嚟緊九月中就要去北京幫Kreator做開場,咁難得搵到呢種機會,事前一定要操多啲練好把聲同度氣,到時一定要搏到盡唔好失禮,唱到第二日入醫院都要去盡佢呀.
音樂我係完全冇問題甚至會俾好高分,但隻碟本身就幾大問題.美術好重都市味,好摩登搞到似alternative rock band出碟,metal碟設計都係惡少少或者有議題較合適,同歌詞係一張張明信片,一唔覺意跌咗張咪大鑊?同點解要出到咁大盒呢,突成截出嚟搵位擺已經難,仲要成個紙盒一有穿有爛就冇得救,我個盒就係一唔小心責皺咗噉就拜拜.音樂點new-school冇所謂,但出碟個型式可唔可以old-school返少少呢,簡簡單單出隻CD就得架喇...
INDenial@facebook
http://www.facebook.com/INDenialHK
INDenial@Bandcamp
http://INDenial.bandcamp.com
2017年9月1日 星期五
聽花CD #4:Escharotic《Escharotic》Digi EP
「聽花CD」第一篇,反而唔係想寫CD.香港女聲metal fest The Voice of Sirens II比I成功,除咗樂隊夠多元化加隊隊都玩得好好(如果我話我鍾意二人組合嘅The Pafala多過三人組,會唔會俾人打),Escharotic隻digi EP亦係一大焦點.
用USB drive出single甚至專輯,無論主流還是獨立都賣咗好多年(場show早少少時間有個韓星出USB single,講到前無古人後無來者,見到笑而不語),不過作為一個音樂媒介優勢唔大,除咗一定要插電腦先有得聽(以前問題冇咁大,但而家有啲人真係屋企唔開電腦甚至冇電腦),仲似買精品多過買音樂.以前買過兩隻,陳奕迅隻手指整到成餅錄音帶噉樣,開嚟睇MV之後就收返埋冇掂過,USB本身就係賣細隻,你唔係叫我拎住咁大餅周圍去吖嘛?另一隻直到飛咗去屋企唔知邊度都未聽過,甚至連嗰隻USB係邊個出都冇晒記憶.
Escharotic醒在唔只得一隻USB手指,而係賣成部MP3機俾你,睇完show一出門口插隻耳筒已經立即有得聽,當隻EP五首歌四個字長,由HA返到屋企已經夠聽兩次,而當好多時買碟只為支持同收藏,十隻碟八隻拎到返屋企都唔會聽甚至唔會開,呢隻digi EP已經贏在令我最少聽過兩次,跟住仲可以入其他歌出街聽.當普通USB手指用除咗好大隻亦冇乜問題,好多artist賣USB隻手指整到鬼咁多花款真係唔多想用,就算唔怕整花整爛捨得用,有啲一插就autoplay成堆歌同片,點拎返公司用呀?
不過最正其實係個袋,估唔到買細細部MP3機有得送大大個環保袋,size剛剛好放到我部電腦,唯一煩惱係每次出去開會都要解釋俾班客聽點解我個電腦袋咁brutal.與其送一大堆拎到返屋企得個擺字用唔著唔要又唔係嘅雞肋,真係寧願你送個環保袋俾我仲實際.
至於音樂唔使講太多,香港最似Arch Enemy嘅band一定係Escharotic,但成也AE敗也AE,音樂非常似後期Arch Enemy唔算新穎,不過當你路線係純melodic death時規限自然大,就唔會求有大突破只求質素,呢方面就絕對交足貨,錄音反而值得講講.而家獨立製作要做到接近專業級質素唔難,但metal一向唔係靚聲就好,每種metal都有屬於自己嘅年代感同錄音製作方法,選擇配合自己音樂嘅聲音更加重要,可以想像一下用djent聲玩black metal會有幾柒(你話你玩post-black就另計啦).
隻EP以而家indie band錄音水平計可能只夠當demo,但音質同層次感已經唔會輸俾好多人,最重要捕捉得到需要同配合自己嘅感覺,單單入耳已經舒服過印象正面過好多碟,因為說服到我「係嗰樣嘢」.錄音質素可以更高當然更好,但除咗有時太靚反而失去應有感覺,仲有一個現實問題:你想追求某隊band或者某個外國級數嘅錄音,必須要有一定器材同技術,而且無可避免會被拎嚟同外國比較,唔夠資本同信心做到時就好易兩頭唔到岸.與其俾人話似某隊外國band但下一句就係唔夠人靚聲,我寧願製作質素唔係頂級,但聽嘅人會感受到你同你所代表種音樂份真實.
digi EP呢招精彩,不過我份人比較老土,有得揀都係鍾意買CD,所以正式出碟時,都係正正經經出返CD啦唔該. (同出普通膠盒版得架喇,最鬼驚digipak同禮盒裝,唔知點放好爛咗又冇得救,就好似下一次我寫嗰隻)
Escharotic@facebook
http://www.facebook.com/EscharoticHK
Escharotic@Bandcamp
http://escharotic.bandcamp.com
訂閱: 文章 (Atom)


text:
好多人以為鹿兒島無乜嘢玩,所以就只會因為買左JR PASS,而諗住由最北嘅福崗搭JR到最南嘅鹿兒島咁就係最抵喇,結果只會玩一兩日有D到此一遊就算咁.
其實鹿兒島好多地方都好靚,亦好值得去睇一睇,仲有D嘢食好正㗎,雖然唔可以話係必食定人氣,但總之睇相都應該幾吸引到人想去試下㗎 !
櫻島 – 火之島會惠館
去得鹿兒島,多數都會去櫻島半日遊,因為買巴士卷搭一個圈就遊左大半個櫻島.櫻島有咩特別 ? 就係仲有個都幾活躍既火山囉,而D火山灰咁有營養,所以櫻島可以種出全世界最大嘅大根,同埋全世界最細嘅蜜柑.島細細但坐過去果隻船就超大,自駕嘅就連車都可以上埋船,同埋仲有間食店兼手信舖,食店入面必食嘅就係火之島御膳喇~真係又平又抵食呀 !
南洲館 – 熊襲鍋
玩完櫻島,夜晚就去左食好出名既熊襲鍋,要預先預約,但一D都唔難,上網可以搵到好多教學.個鍋真係好大,其實就好似打邊爐咁,但有專人晌你面前煮,好似睇緊表演咁,同埋最特別我覺得係上左個酒店房入面食,不過房入面張床就搬走左嘅,我自己覺得係好食嘅,尤其是我係冬天去,食完暖笠笠,唔駛著褸落樓都唔覺唔凍呀~
指宿 – 唐船峽流水麵
有一日我地去左指宿,指宿最出名嘅係流水麵,雖然我地去嘅時候係冬天,但都一樣好味 !
高千穗牧場
其實高千穗牧場係位於宮崎,但同鹿兒島都好近,所以去開霧島都可以去埋呀~嚟得牧場就點可以唔飲杯新鮮牛奶呢,而原來牧場內餐燒牛就更加不得了,係宮崎牛真係唔同D,諗起都想再去食多次 !
旅行人山莊 – 一泊二食 (晚餐)
去得霧島,當然要住下溫泉旅館.其實網上對於遊行人山莊一泊二食嘅評價唔算高,但我地係鍾意佢山上嘅野外溫泉而黎,同埋旅館嘅服務真係一流,超有禮貌又細心,我地係第一次住溫泉旅館,所以食物嚟講我地都已經覺得唔錯㗎喇,真係要第時住多幾間溫泉旅館至有得比較下喇~
打開之後係咁嘅
旅行人山莊 – 早餐
鹿兒島機場 – 國內線
要回程喇,唔捨得走㗎,唯有食多個LUNCH就算啦~國際線果邊無咩嘢食,行5分鐘去國內線就多D手信舖又有多D餐廳喇~
#寫出你遊歷
#說走就走 #嘆美食


text:
130
8
8
Exit D, Kwai Fong MTR Station, Exit E, Kwai Fong MTR Station continue reading
Telephone
36188219
Opening Hours
Today
11:30 - 00:00
Mon - Sun
11:30 - 00:00
Payment Methods
Number of Seats
300
Other Info
Restaurant Mode of Operation - Type C
Wi-Fi
Alcoholic Drinks
Phone Reservation
Delivery
10% Service Charge
Spot payment
地球上的豬 Level4 2021-10-16
402 views
星期六,天氣涼涼地,有點秋意,很適合打邊爐訓飽就出去葵芳新都會出名經濟好食既「一鍋堂」打邊爐,餐廳係六樓,地方好大,加上已經兩點,不用等位坐位舒適,兩人座都唔逼,地方乾淨好有新意,同金寶湯有聯乘既湯底款式多,乾淨整理飲品選擇都唔少,一排雪櫃,除左罐裝同紙包,重有幾款一鍋堂自家制既飲品,咖啡機,茶包有幾款熟食提供重有冷盤火腿片,秋葵,豬耳,辣蘿白,沙律菜,溫度做得幾好,而且味道絕對唔hea,全部都真係食得入口重幾好味丸類好飲,唔會好甜但又夠味真係大滿足,選擇多之餘重有質素,唔怪得咁多人大推湯底係芫茜皮蛋+冬蔭公,一個清一個濃,兩個都很夠味我地揀既係B餐,每位$230幾,包左好多款肉肉質真心唔錯,厚薄適中,有羊有豚,牛都有幾款唔同部位揀 continue reading
yuk_tamhy Level4 2021-10-15
368 views
對於最愛打邊爐的香港人來說,一年四季都是火鍋的好季節!所以今日我就要同大家分享我嘅最愛火鍋店 - 一鍋堂!一鍋堂的全新概念旗艦店位於葵芳新都會廣場,足足半層新都會廣場,而且店鋪裝修寬敞闊落,環境舒適,岩晒一班朋友一齊打邊爐!今日食咗 #晚市120分鐘火鍋放題 中最高級別嘅 #C餐高級澳洲和牛套餐,超過10款高級肉類可以選擇,而且又有一鍋堂自家製嘅手作美食和海鮮,超過130款食材配料及飲品任飲任食,HK$288真係物超所值!#澳洲M5和牛板肉 $288打邊爐可以任食和牛都真係冇得彈,澳洲M5和牛板肉油花分佈均勻,而且肉質結實,用嚟打邊爐口感一流!#封門柳 作為愈食愈嘴刁嘅Food Blogger,就最鐘意食封門柳.只因成隻牛入面肉味最濃的一部分,而且全隻牛只有一條封門柳,可以話係最巴閉!但一鍋堂嘅C餐火鍋放題竟然可以任食封門柳都真係幾爽,肉味濃但脂肪不多,用嚟打邊爐就最岩!#手串生猛海蝦 大家要知道!只有新鮮生猛嘅蝦先可以做到手串竹簽,所以海鮮類都真係誠意十足!#自家製三寶丸 平常我最鐘意就係叫呢個三寶丸(手打墨魚丸,手打孜然雞丸,手打潮汕豬肉丸_,因為外面食唔到!)👐🏻全手工製作,用料豐富,絕不欺場,而且口感彈牙,一鍋堂必試之選.#一鍋堂自家製花果茶 #冰糖燉檸檬 有去過一鍋堂葵芳旗艦店都知,個到嘅飲品櫃真係可以媲美便利店,超級多選擇!而最推介當然係自家製花果茶!冰糖燉檸檬有化痰除濕,止嘔止咳的功效.邊個話淨係可以飲可樂同啤酒?飲花果茶都係一流!🥤 continue reading
Myrasiuu Level4 2021-10-10
652 views
我住係九龍東,究竟係因乜解救難得入到黎荃灣都要食一鍋堂呢🤣🤣係愛?定係責任?係愛呀!❤❤平時去旺角分店就去得多,上網見到新都會分店6月先新開張,難得可以去荃灣朝下聖🥰-環境真係好舒服呀😌😌因為佢地裝修好新淨,加上燈光又光猛🥳同埋感覺上佢比旺角會少人啲,冇咁逼😆😆-食過幾次午市任食之後,簡直係愛上左吖🥰因為夜晚食太多就會好容易個胃唔舒服,食2點就可以有多啲時間消化~仲可以慳埋夜晚個餐tim🤣🤣-出面仲設有好大個自助區,可以自己拎嘢飲,丸類,蔬菜,熟食同埋醬料🤩地方好大👍-我又係例牌叫左B餐再加海鮮😉因為B餐已經包含左我最愛嘅手打丸~同埋牛肉嘅質素已經好滿意🥳新都會雖然係新店,但係佢嘅水準依舊可以保持!牛肉同豬肉色澤都好紅潤,唔好有陣陣嘅雪櫃味👍👍-海鮮雖然要加$20先可以任食,但絕對係一個回本位呀😇選擇十分之多,比較特別嘅有白鱔片,脆肉鯇,唔同嘅貝殼類等等😇全部都好新鮮🥳最欣賞都係啲海蝦,基本上食咗八隻,都冇一隻係梅嘅👍-每一次嚟食我都最鍾意佢嘅自家製飲品👻包括洛神花茶,陳皮燉檸檬,薄荷烏龍茶,同埋蝶豆花茶,蝶豆花茶入面仲有爆珠tim呀😋❤全部都好有誠意👍唔甜又健康🤩 continue reading
sandyma00000 Level4 2021-10-03
1638 views
今次同朋友終於試到一鍋堂!店鋪裡嘅格局設計真係要讚吓,光線充足柔和,而且每一個「卡位」都會用高嘅板相隔,疫情底下可以確保衛生啲,而且同朋友傾計嘅私隱度都高啲.而且不會有烏煙瘴氣嘅感覺,可見鋪頭嘅抽風系統做得幾好.而且落單可以用QR code,十分方便.一鍋堂嘅飲品選擇好多,有自家出品嘅茶之餘,仲有好多種類嘅紙包飲品可以選擇.如果想養生嘅朋友,仲有熱茶提供.去一鍋堂,一定要試吓佢嘅牛!今次我同朋友揀左B餐 - 特選安格斯牛.餐廳有超多種唔同嘅湯底可以簡,而且仲有同金寶湯合作,有2個金寶湯嘅湯底可以簡,分別係忌廉周打蜆湯同埋蕃茄牛尾湯.封門柳,牛脷心托等等,切得薄薄一片,睇落幾新鮮吓,而且肥瘦適中,紋路又靚又吸引.淥熟之後,肉質一啲都唔韌,牛味十足,又香又美味.好少見打邊爐會有花膠食,所以特意叫左幾塊.上碟嘅時候都幾驚訝,因為花膠好大塊,而且極富彈性.仲有好多唔同嘢食簡,蝦膠冬菇,帶子,黑松露蝦滑,八吋長蟹柳等等,應有盡有!最後再食返一杯雪糕,凍冰冰的,超級爽! continue reading
Krezicle Level4 2021-09-23
1828 views
一鍋堂係我最近食過最高質嘅平民火鍋放題.人均二百五十就可以品嚐優質食材,火鍋湯底多達十幾款,相當誇張又有氣勢.多人分享好開心,獨樂樂亦好過癮!今次兩個人黎到二人一鍋,坐底即叫湯底然後出去睇下有咩攞. 15款湯底已經R爆頭..仲有兩款葵芳限定同 金寶湯聯成嘅周打蜆湯同牛尾湯底,極難揀之下最後決定沙參肉竹鯊魚骨湯,因為呢款湯市面少有,味道香濃又唔會搶走其他食材嘅味道.出到自取部真係眼球都掉下來,一道好長嘅飲品雪櫃牆,各式各樣嘅飲品任揀,有多款自製嘅健康飲品 ; 另一邊箱有大大個雪櫃主打放蔬菜保持新鮮度💯仲有冰菜可以任食!唔少得有丸類,粉麵類及少量熟食.我地經手機落單餐嘅食材已經到達,但張枱唔係太夠位擺要疊起,所以唔好一次過點太多.身為牛魔王第一件事梗係淥牛啦!我地點左3款試下:美國安格斯牛板腱/牛小排/封門柳三者之中個個最鐘意肥瘦均勻嘅牛小排,如果鍾意肉味重啲就會揀封門柳.另外手打潮汕爽彈牛丸真係不能錯過,未識過一間放題有呢款牛丸供應,豐富脂香又多汁其他推介有野生竹生, 金蟲草孢子,珍珠貝,生猛海蝦(兩轉都勁大隻) ,全部都係必點! 都係值回票價嘅食材!120分鐘任食,食到全場人走晒 continue reading


text:
講起石門,你第一時間會諗起啲咩呢?近呢幾年仲發展成為一個補習社林立嘅地區.當中都有唔少係學生之間小有名氣嘅補習社架,今日,我地TutorCircle 尋補將會為大家講下石門兩間風格截然不同嘅補習社,想知多啲就唔好走開啦!
致臻研習社 (京瑞廣場分校)
Acme Learning Centre (King Wing Plaza)
提起沙田補習社又點可以唔講致臻呢?致臻研習社係沙田區內知名嘅補習社,補習科目涵蓋中小學嘅中英數,高中嘅綜合科學等等.佢哋因貼題準確,瘋狂操練而聞名,係沙田各名校嘅家長除咗大型補習社之外嘅另一心水之選.有興趣報讀致臻,想知多啲佢哋嘅報導不妨重溫下我哋尋補嘅報道.
翰林教育 Han Lin Education
同上面提及嘅致臻研習社相反,翰林教育著重嘅唔係地獄式嘅操練,而係獎勵與動機.翰林就係主要提供特殊教育嘅補習班.佢哋希望照顧到每一名學生嘅需要,設立咗兩種符合唔同學生需要嘅補習班.
第一種係特殊幼兒功課輔導班,有好多新手爸爸媽媽係輔導有特殊學習需要嘅子女學習嘅時候都會覺得吃力,例如自閉症﹑過度活躍症﹑讀寫障礙等.其實佢哋只係需要一個聽得明佢哋嘅語言嘅引導者,細心,有耐性咁同佢哋打好基礎.所以,翰林嘅老師會以引起學生對學習嘅興趣為目標,慢慢培育到佢哋可以追上一般學生嘅程度.
第二種係DSE保證合格課程.佢哋標榜如果由中五開始報讀這個課,經過一年半時間操練,都係依然達不到合格目標,就會全數退還補習金額,就算唔保證學生們會摘星,都至少確保到佢哋可以順利地走上自己嘅大學路.不成功不收費同埋著重獎勵與動機嘅DSE補習班,而家仲有免費試堂.作為DSEer嘅你哋又有無心動呢?


text:
騙徒手法層出不窮!狗公大解構:如何引誘女生走進愛情陷阱?
香港地雖然女多男少,但女仔嚟講,只要你個樣唔太差,身材唔太極端,或者唔係有交際問題,基本上你都有機會遇過狗公.雖然好多女人都遇到狗公,但唔係個個都有機會俾狗公Flirt過 (都唔知係好事定唔好事),所以今次不如講下狗公點Flirt女.
溝女固然有好多嘢可以做:送花,送手袋,揸車接送......唔同身家嘅男人,有唔同嘅送禮層次.但大家需要知道,做狗公並唔係高富帥嘅專利;用錢嚟氹女落搭,極其量只係用錢買女女,實情係低級狗公.橫觀市面上好多食女嘅人,其實都係冇乜錢,食軟飯,奇貌不揚;在小弟而言,呢啲先係真正高手.究竟佢哋係點樣引女上釣?
高級狗公有個共通點,就係把口好叻.無論係面對面,抑或用文字溝通,都可以不知不覺間將女女玩弄於股掌之中,而家我哋一齊嚟睇睇騙徒嘅手法:
《一》外表開朗,內心孤獨
唔係話有以上特徵嘅人都係狗公,不過好多時狗公都會營造出以上感覺.喺一大群朋友入面,識得搞笑搞氣氛,往往都可以成為女仔眼中嘅風頭躉.得到女生注意之後,喺更深入嘅對話之中,慢慢透露出孤獨,落寞嘅氣息;對比表面開朗嘅性格,反差嘅感覺往往可以令女生加倍同情,想了解多啲佢哋嘅故事,無意中墮入咗狗公嘅(虛假)故事當中.
《二》講啲唔講啲
出色嘅狗公,唔會將自己嘅孤獨一次過講晒出嚟,而係會逐啲逐啲,好似擠牙膏咁放料畀你.咁做有三個好處,第一係可以顯得更傷心,因為一次過自爆成個故仔嘅感覺太假,傷心嘅人理論上亦唔應該太清醒,而且故事容易有Bug;第二係編寫故事嘅時候,可以藉住你嘅提問,填補返故事嘅Bug位.
第三個好處亦係最重要,就係可以吊癮.溝女嚟講,無非都係Supply And Demand嘅問題;當女仔未有Demand,男人就一次過賣晒故事出去,根本就係過度Supply.但當狗公燃點起你嘅好奇心,吊癮嘅感覺就相當難受,一直需要有男人嘅Supply,聽到故事嘅下一集先舒服.不過呢個時候,狗公當然已經暗中放出新線索,好似煲劇咁樣,繼續吊你癮.同煲劇唔同嘅係,正當女仔以為自己成功旁敲側擊,慢慢窺探男人嘅內心,原來已經暗暗墮入狗公嘅圈套.
呃蝦條方法有太多,一篇文自然講唔晒.下次我哋將會Focus喺女生嘅弱點,再解構狗公點樣描準呢啲弱點並且進行攻擊.下回再續!


text:
「特首」
好多人都會話邊個做特首都唔關自己事,因為到最後都唔係佢哋選出嚟.就算民間呼聲再高有點?因為到最後都係由嗰一千二百個選委去決定.雖然嚟嗰係事實,但係大家又唔可以話民意唔會影響結果.就好似當年唐英年落敗一樣,當然無人可以擔保佢做特首會唔會比梁振英好,只不過佢當時有太多負面嘅新聞.講到尾其實邊個係特首係會影響民生,所以唔好話唔關自己事!
「薯片」
薯片叔叔今日終於正正式式咁同大家宣佈佢會競逐下一任嘅特首!無論你鍾唔鍾意佢都好,到現時為止特首嚟個寶座毫無意外都應該會係由兩位前司長其中一位出任.其實如果大家真係有認真去睇曾俊華幕後嘅團隊嘅話,係唔同層面都做得非常之好.講真整體嘅感覺真係有少少似當年奧巴馬選美國總統咁!真心希望如果佢真係選到做特首嘅話,真係千祈唔好因為權利而失去咗而家嗰種親民,和藹,透明嘅風格.
「民意」
暫時民間呼聲最高就當然係薯片叔叔曾俊華,至於奶媽林鄭月娥基本上你話佢有自知之明又好,唔敢面對網民又好,如果講淨係講網上嘅民意,佢真係輸成條街!雖然今日無睇佢宣佈參選嘅直播,但係睇番佢發表嗰四千七百字嘅參選宣言,當中當然有認同,有唔認同嘅地方.講真邊個想移民?移民係為咗啲乜?如果一個地方真係好嘅話,邊度會有人會諗移民,真係有自唔在攞苦嚟辛咩?
Also published on Medium.


text:
被人tag左好幾次,一直諗住快d寫返但又無時間,記得n年前寫過「我的1-100」,依家諗返都唔記得寫過乜同點解寫到咁多,事隔多年,我諗呢16項應該有大不同卦!
規則:當你比人tag左,就要寫一篇note,內含16項有關你的事情,習慣,喜好,目標....或任何各不相干但有關你的東西.最後tag另外16個人.你必須tag返tag左你的那個人.如果我tag左你,即係我想認識你更深.
1.我其實真係無乜朋友,可能同我唔太曉主動搵人有關.各位朋友仔,真係想講,我唔搵你地唔代表我唔當你地朋友,但若果我會主動搵你地想見你地,我一定一定係好重視你呢位朋友.朋友仔,你地當我係朋友的話,都請0向記得我果陣,主動搵0下你呢個勁被動兼半自閉0既怪朋友啦!
2.因為真心朋友難求,所以我非常珍惜同著緊每位朋友(雖然我唔太識點表達).奈何人生就係會有變化,唔同時期0既best friend都因為不同原因甚至無原因咁淡出左我0既人生,每次我都會好傷心覺得好可惜,最無奈係我無咩可以做到.當中有三次我覺得最可惜同最痛,到呢刻諗返我d眼淚一樣係忍唔住想流出黎.依家仍然係我身邊0既babe們,我真係唔想失去你地,或者我個人真係唔識表達自己0既感情,不過我相信你地會感受到我有幾愛你地架!Friendship forever講落好似好老套,但呢個的確係我所願.
3.我d敏感症幾乎全身都有囉,皮膚敏感:多汗,乾燥,污糟,用完清楚用品後,都一樣會敏感,痕同紅已經小事,嚴重上黎後爛囉;鼻敏感,敏感起上黎feel到自己個鼻好似就甩囉;聽覺敏感,稍為高音我都會耳痛,嘈d我都會暈,頭痛同想嘔;氣管敏感及哮喘,呢樣係我最大0既困擾,少少野都會令我呼吸困難,煙味,廢氣,空氣侷促,天氣凍d,運動量大d我都會頂唔順;腸胃敏感,我幾乎病親都會肚痛肚屙,去親飲後九成會肚屙,凍d我個肚又會黎料,一緊張就更加唔講得笑,討厭.每年0既願望都想身體健康,真係好想.
4.其實我係一個諱疾忌醫得好緊要0既人,我勁驚睇醫生,更加驚做檢查,基本上係避得就避,但無奈我身體唔爭氣,變左做醫生0既常客,0向各方壓力底下,黎緊我會盡快安排個body check 架喇!盡快囉!
5.其中一個怕睇醫生同做檢查0既原因,係因為由細到大我都勁怕陌生人掂到我,每次我都會好緊張好唔自在好不安等,所以我一定唔會去骨按摩,亦唔鍾意做facial,唔鍾意剪頭髮,仲有買內衣果陣都唔鍾意人地入fitting幫我囉!um,諗落其實我係連人地見到我0既身體我都會好唔自在,所以好討厭0向更衣室著衫換衫,就算更熟0既人都係咁話.(當然老公就無辦法啦,唔通唔畀佢望同掂咩?哈!)
6.雖然0向人前我成日話我老公,但其實我勁錫佢同勁縱佢,仲有佢私底下係成日笑我蝦我整蠱我喝我鬧我,同埋發憎同發脾氣架囉!我就到佢咁得戚同過癮,佢係咪好應該0向人前畀0下面我先?佢d好野就大家眼見啦,但佢d衰野就只有我見到囉,佢咁樣係咪叫隱惡揚善呀,哈!
7.其實我係超級勁討厭做家務囉!結左婚之後因為我錫住我老公,加上睇唔過眼,所以迫住做左九成幾家務囉!明明有人應承過我話唔駛我做佢做架,呃人0既!
8.樣樣野都得三分鐘熱度,成日滿腔熱誠想學唔同0既野 / 陪人學唔同0既野,但無一樣可以成功學好,其中一個原因我好易覺得悶同攰,又成日唔願搭車出去上堂,變左九成要搭車出去學0既野我都會好快無心機,到依家大左又越來越忙,對學野就更加有心無力,去學都無時間溫習同練習,真係要好好改善一下.
9.我好鍾意百合,已經不只一次0向類似0既tag 度提及過,但我唔係每種百合都鍾意,只係鍾意純白百合,記得以前同友人講過, 0向我死左之後,雖然我未必會知,但仍然大家會拎住百合花去我0既喪禮同拜祭我.
10.我好鍾意影相,曾經好努力去研究點樣影出黎0既效果先靚,以前淨係鍾意做影果個,依家鍾意做埋被影果個,因為每一張相都幫我紀錄左我生活中0既一點一滴,將來都會成為我值得懷愐0既回憶.我好想趁我仲行得走得,可以去到唔同地方留低足跡同影相留念.
11.我真係好鍾意唱歌,雖然依家根本無乜時間同機會去唱,但我依然對唱歌0既熱愛從來無減退過,亦真心覺得自己把聲係好聽架!(雖然我一對得多人就唱唔到勁失準,但呢個我都唔想架嘛!)我好希望可以抽返多d時間去唱歌,唔係耐無唱會生疏架!
12.曾經我戒過任何有氣0既飲品,仲係戒左好多年,但自從同左老公一齊左後,因為佢太鍾意飲可樂,整整0下搞到我都飲返,真係作死囉!依家好希望可以快d戒返甩所有汽水(雖然真係有難度),我真係覺得好唔健康同埋好肥囉!
13.其實結婚果陣真係有多唔開心發生,亦有唔少遺憾,但過左去0既無得改變,所以我希望十周年0既時候可以約返d朋友搞返個難忘0既慶祝party,去彌補當初0既不完滿.唔知到時真係搞得成有邊個會願意出席呢?
14.果陣有唔少人以為我係奉子成婚,又睇死我地係一時衝動,依家成兩年喇,大家有眼見啦!我唔係有左,亦唔係玩兒嬉,邊個話早結婚就係唔夠成熟?邊個閃電結婚一係奉子,一係一時衝動?0係我同呢個人一齊0既時候,我已經好清楚呢個人,亦肯定佢一定比任何一個話愛我0既人更愛我;0係佢想我同佢一齊果陣,佢已經好清楚咁講明想我嫁比佢,因為佢唔想再一次失去我.既然難得一齊,又真係結埋婚,我希望係可以一生一世,相信佢都一樣咁希望.
15.人越大越來越怕老,以前我愛素顏,亦懶理護膚,近年已經開始有大改變,開始注意護膚(雖然仍然好懶),亦越來認真研究點化妝(雖然仍然好多技巧未識),我真係唔想咁快就老態浮現呀!我要後生我要靚(有幾多年得幾多年啦),要努力!
16.唔該唔好再祝我早生貴子,年生貴子,我真係想講”睬” 囉!我唔係一定唔會生,但點都唔係依家囉!畀多幾年時間我啦!我好想繼續做小朋友,繼續自由自在,繼續二人世界呀!最起碼等我地經濟穩定,有多餘錢,去返幾次旅行,影返婚紗相,換埋層樓同埋有份更好0既工先啦!要我依家做人阿媽,真係諗都唔想諗,最重要係我feel唔到我老公似會做人老豆囉,咪即係要我揍多個?!


text:
陳家樂關智斌又開火!新節目《三夫當關》分享靚仔有咩著數
撰文,圖片:東方新地
陳家樂爆大鑊:Kenny關智斌逼人讚佢靚仔
家樂率先大爆Kenny喺開拍前不斷要人讚佢靚仔,Kenny直認:「我知道自己靚仔,但我冇表現到周圍話畀人聽,我好靚仔呢個感覺.」又指自己平日好謙遜,家樂同Angus登時你眼望我眼默契地唔出聲整蠱Kenny,勁搞笑.之後家樂又問Kenny:「你簽公司嗰陣,Mani有冇問過,點解要簽你?」 Kenny秒回:「靚仔囉!」令家樂,Angus不禁大笑!
三位主持分享:做靚仔真係特別多著數
作為靚仔,三位表主持示曾因為外表而著數多多.家樂自爆細個時喺快餐店工作,因為唔想做粗重功夫,所以撒嬌拒絕,成功令上司將佢調去做收銀.而Angus試過買魚蛋收平咗5蚊.Kenny仲犀利,入行前做售貨員時,成功喺大熱天時,氹到一班姐姐大買羽絨㖭!
Kenny主唱主題曲 MV玩即興show肌肉
講開《三夫當關》,節目主題曲〈頭頂有角〉由Kenny主唱,而Kenny話今次拍呢首歌嘅MV 完全玩即興:「歌詞講無論你幾咁古怪,點同人哋唔同都好,都要be yourself,勇敢去做好自己,可能你最古怪嘅就係你最可貴嘅嘢.MV入面嘅肢體動作,animation,graphic都落足心 思,刻意冇預先排舞,完全係即興玩free style.」最終效果更超乎想像!


text:
(跑 · 動)橫渡日本320公里之旅 · 卷三
疫情第四波爆發,冇運動場冇晚間堂食繼續冇旅行就不如眼睛去住旅行睇住第三集先啦!
上回提到,由東京出發到達桶川,大約46K,仲轉左一個$200嘅民宿二樓全層.好彩天氣乾爽,前一晚洗好嘅跑衫第二日已經乾晒,可以乾乾淨淨咁起步,以琴日嘅速度今日應該可以跑多幾K,所以琴晚瞓覺前已經book定酒店,是日大概要跑52K,有得瞓叫做個心都定啲(當然前提係要跑到去先!)
一起身首先跑一兩公里去食返個一風堂拉麵早餐先!唔好誤會,喺便利店入面買到嘅一風堂杯麵,其實跑到第二日,便利店係補水補糧嘅重要地方,日本嘅便利店亦都好齊全,基本上有位置俾你堂食埋先走,而且仲有好好食嘅天婦羅同炸物,每一次入到去,炸豬扒同雞扒都係我嘅至愛.仲要每一次都會喺便利店去埋洗手間屙乾屙淨先跑,日本就有呢個好處,基本上所有洗手間都乾淨過你屋企嗰個,等你去得好安心.
飲飽食飽就正式起步,基本上第二日嘅路線絕大部份都係跟住國道17號,由於開始離開城市,農田嘅比例相當高,而且好多時見到住宅後面都會自己仲下花花草草甚至有菜田,一路跑一路有藍天白雲同綠油油嘅農田田襯托,所以跑步真係可以帶嚟唔一樣嘅體會,呢啲感受,你真係要自己跑一次先至可以體會到.
去到大概20公里左右就能到達一個比較大嘅城市-熊谷市.呢個城市規模大約好似元朗市中心咁上下,當然冇咁多高樓大廈同冇咁多人,不過就好多民生設施同食肆,臨入城之前仲經過一個好大嘅幼稚園,目測大約有維園中央球場咁上下大左右,除咗好靚嘅花花草草之外,入面仲有小型運動場,小朋友可以有好多空間去享受校園生活,見到啲小朋友響入面跑來跑去,真係好羨慕佢哋可以有咁大個地方上堂.
入到城當然即刻搵嘢食,作為麵痴嘅我即刻搵到一間香港都有分店嘅拉麵店,用朝聖嘅心態入去食咗一碗好平嘅拉麵同天婦羅,可以話有驚喜有失望,驚喜係原來日本人對質素監控非常嚴謹,味道同香港真係一模一樣,失望亦都係因為嘥咗個quota,早知返香港食算數⋯⋯
食完之後就繼續上路,離開態谷市之後就開始進入比較荒蕪嘅日本中部,頭先覺得好舒服嘅田原景色開始不斷重複,又進入全日最熱嘅中午時間,而且方圓百里都冇便利店或者汽水機,呢十幾K開始慢慢咀咒田園嘅荒蕪同不斷重複嘅景緻.好彩響臨缺水前一刻去到一個高速公路旁嘅油站,可以慢慢休息吓同飲吓水,個油站仲有一棵好靚嘅心形樹,忍唔住手係咁同棵樹瘋狂打卡.過完個油站之後天氣開始涼返啲,而且景觀開始有所不同,因為我見到整條路程當中最重要嘅河流-利根川.作為日本第二大嘅河流,利根川全長322公里,由群馬縣(係,冇錯,五連髮夾彎嗰個群馬縣,之後會經過,往後幾篇會介紹返)嘅群山起源,一路到首都東京都,亦係首都圈嘅食水重要來源,我嘅路線基本上都係沿利根川上行.作為日本第二大河流,利根川嘅氣勢亦相當磅礡,淨係跑條橋過河都接近1公里,不過呢度算係河嘅中下游,明顯見到有好多河道改善工程,所以上游嘅風景應該會截然不同.
最後10公里,沿着利根川嘅支流跑,鍾意釣魚嘅我一路望一路嘩嘩聲,除咗因為好多大魚游來游去,魚嘅種類仲要相當多,我認得加唔認得嘅加埋起碼有幾十種,難得嘅係,附近都冇乜人釣魚,同樣情況響香港,我諗乜魚都會俾人釣乾釣浄.一路睇一路跑,好快就就到達是日目的地-伊勢崎.琴晚搵酒店只係求其搵咗日本好多城市都有嘅東橫inn,冇咩期望底下有反而有驚喜喎,因為佢俾咗高層房間,上到樓就立刻見到一個無敵嘅靚日落,乘機開杯清酒,一面拉筋,一面欣賞呢一個咁靚嘅日落先至慢慢沖涼搵嘢食,再回味返成日嘅旅程,心入面諗,呢啲moment真係學著名講波佬黃興桂話齋,‘有今生冇來世’!
未完待續.....


text:
講粗口 On Canto Swearing
曾幾何時,講粗口係最要不得嘅事.但時至今日,講粗口好似已經係norm,乜九嘢都可以屌一大爛餐,重要越屌得大聲越好.做網台爆粗會有信徒,上街遊行叫口號可以係XXX仆街,連電影都用講粗口嚟做賣點,話反映現實喎.
我以前一句粗口都唔撚識講,仆街已經係粗口.好記得細個嗰陣唔覺意跟梁朝偉做嘅韋小寶講句「你阿爺」已經要俾阿媽掌咀.有套電視劇叫 ,黃日華做嘅.有一幕黃日華唔知做乜春講咗句仆街,睇電視送飯嘅我呆撚到當堂筷子都跌撚咗係張枱度.阿媽問我做咩樹,我話黃日華講粗口.阿媽好冷靜咁叫我唔好跟人有樣學樣,然後繼續食飯.中學讀間勁單純淨係識讀書嘅女校就更加唔會識,淨係識講 shit!
話說講粗口都係幾年前先正式學.有個新嚟嘅女同事,個樣斯斯文文又幾靚女,點知一開口就一門五傑.當下嘖嘖稱奇,點解有女仔講粗口可以講得咁流利,重要講得有文有路又唔核突.印象中嗰係女同事唔係乜九都屌,佢只係燥底嗰陣complain其他人或事至會加啲助語詞.
講粗口其實係好撚艱深嘅學問,凈係學識嗰一門五傑都要啲時間,跟住要學 gramma 同 usage,點能樣講,喺邊撚度加乜撚字係最撚恰當都要經過長期訓練先有成果,如果你個人唔 logical,要講得好都好難.以前讀過呢個 website 廣州話粗口研究網,入面用非常學術嘅角度去討論廣東話粗口,講解其實好多粗口字同用法都係源於好多中文古字,可能因為咁,廣東話為母語嘅人思維係靈活啲;又或者咁講,我哋都係真正嘅中華兒女.
當然,聽聽埋埋就算識都唔代表會講.但唔知係唔係香港有越來越多唔公平嘅事,普通咁投訴已無用,因為唔會有人聽到你講嘢,與其係咁,倒不如加啲粗口發洩下,總好過變抑鬱,所以而家越嚟越多人講,而且越講越好.
我預計隨著喺狼政府嘅領導下,香港人好快會變成全球最爛口嘅人.當然,講得好唔好,文法啱唔啱,又係另一回事.可能狼政府同班「西」人(註:呢度唔係解鬼佬)係想曲線振興香港本土文化,如果係咁,國民教育應該有一課叫講粗口的藝術.
(Note: Sorry. Doesn't translate. No English version this time.)


text:
notebook 講真細極有限,就算係出名輕薄嘅 mac book,帶出街都真係幾煩㗎!今次我地就請嚟 Genesis 同 Sally 一齊分享下平時點帶 notebook 出街/返學啦!
Sally : 「將 15 吋 電腦放進 A4 tote bag 裏頭就神不知鬼不覺了.」
有時電腦就唔一定要用電腦袋裝住,可以用薄身嘅電腦套套住,然後放入去 A4 size 嘅 tote bag 入面.咁樣「電腦袋」就可以多 D 選擇,同時間又唔會怕電腦唔夠保護啦.趁秋冬重未來臨,就緊係要抓緊春夏嘅尾巴.用碎花 pattern 嘅 tote bag,又百搭,望落又醒神!
Genesis : 「有時返工太趕,就咁就放部電腦入個袋.」
小編都見過唔少朋友都係咁做,尤其係擁有 13吋 mac book air 嘅朋友就更加常會出現呢個情況.就咁放入袋就固然會方便啦,但危險性都有㗎,所以唔好忽略保護嘅步驟.最好就買返個保護套套住,或者係用「相機布」原理,用一 D 外套或者厚嘅衫包住個電腦.
格仔 pattern 呢種長青款就緊係襯咩都適合啦,但日日用,日日見,我唔悶,你都悶啦.所以,小編比個小 tips 大家,可以用絲巾綁係袋嘅手帶位置,不單加添新意,望落重好 elegant 添.網上重有好多唔同嘅綁絲巾教學,有興趣可以 search – scarf on bag handle,youtube 就會有大把片教你㗎啦~


text:
我覺得刺激龜頭同埋冠狀溝嘅感覺好舒服
但係承受能力低
唔使幾耐就會射精
我覺得唔滿足
我應該點做
我覺得刺激龜頭同埋冠狀溝嘅感覺好舒服
Hello
自慰的確係探索自己身體嘅好好嘅機會,因為每人嘅身體同埋性喜好都未必相同.龜頭同埋附近嘅組織因為有大量嘅神經末梢,所以相對比較敏感,亦容易被刺激到,所以唔少人覺得刺激龜頭同埋冠狀溝會帶嚟刺激同埋歡愉嘅感覺.而正正因為呢種強烈嘅刺激感,可能自慰過程中刺激呢啲部位會相對刺激其他地方更加快射精或者產生高潮嘅感覺.
都想了解返你所講嘅「覺得唔滿足」係指咩?係刺激嘅感覺唔夠?唔夠舒服?定係時間方面唔夠?
你可以嘗試下繼續探索同埋了解自己嘅身體同埋喜好,例如咩強度會舒服啲?用點樣嘅力度?用手嘅咩部位去刺激?定係試下用性玩具,例如飛機杯/震動棒?需唔需要用潤滑劑?頻率係幾多次?
如果你覺得刺激嘅感覺太強烈,一時唔係太適應,尤其當你初初嘗試唔同嘅刺激方式去刺激唔同嘅身體部位嘅時候,可能因為嗰啲身體部位之前從來都無被呢種方式觸摸過,或者身體一時未適應到呢種刺激.你可以循序漸進,慢慢搵到令你覺得最舒服最滿足嘅方法.甚至如果你覺得一次唔夠,你都可以進行多過一次嘅自慰.自慰頻率其實冇一個統一嘅標準,冇話一日幾次先叫正常,只要自慰呢樣嘢冇對你嘅日常生活同埋身邊嘅人造成影響,就係無問題嘅.
「覺得唔滿足」係指時間方面唔夠
hello 你好啊 ,如果你指嘅「時間唔夠」喺想令到自己嘅持久度可以增加嘅話,想廷長身體自慰嘅時間,其實心理壓力,又或者情緒嘅波動都會影響到自慰嘅表現.因為見你都提到習慣自慰嘅時候,會刺激龜頭同埋冠狀溝,但呢兩個位置都屬於陰莖上比較敏感啲位置,所以集中刺激都會加快射精嘅時間.所以都建議可以上下咁摩擦陰莖,提升持久度.
另外,隨住自慰啲次數增加,相對上陰莖嘅敏感度都比以往低,所以持久度就會相應提升.如果你都喺啱啱至開始自慰嘅習慣,都可以參考ching 上面嘅建議,唔使俾太大壓力自己,喺一個自在,舒服,放鬆嘅環境下探索自己嘅身體.希望可以幫到你.


text:
幾經折等咗好耐嘅《法證先鋒4》終于喺上個月17號播出.該劇都系TVB金牌監制梅小青嘅退休之作,除咗由黃浩然,李施嬅,譚俊彥,陳煒,朱晨麗等聯合主演之外,都匯聚咗唔少好戲之人加入.好似謝賢,米雪,張文慈,黎燕珊,楊潮凱等喺劇中都有精彩演出.
而喺案件“水泥童骨案”中演殺人兇手嘅古明華,再次獲得咗觀眾嘅贊賞.劇中佢飾演一位為咗达到自己目的,而錯失殺人嘅記者.雖然喺劇中嘅戲份不如兩位主角黎燕珊演嘅蘭姨同楊潮凱演嘅傻豬仔,但系古明華都用佢精湛嘅演技,將個可恨又無辜嘅形象刻畫得入木三分.
其實熟《法證先鋒》系列嘅觀眾一定會發現古明華喺4部中都有精彩嘅客串演出,佢算系列嘅老熟人.佢喺前三套中分別就扮夜總會經理,私家偵探以及流浪漢,每一部嘅角色都唔相同,但古明華次次都畀心機演,都為呢部經典劇集系列錦上添花.
提起古明華,相信大家對佢一定會好面善.古明華自細出世喺一個唔算富裕嘅家庭,喺屋企排行老五.
由于對表演有住濃厚興趣,古明華由細嘅夢想就系做演員.好彩嘅系家人都好支持佢,喺1990年古明華由香港演藝學院畢業,隨后加入咗香港話劇團開始演藝生涯.喺1994年轉投無線,開啟咗長達二十多年嘅漫漫配角之路.
古明華畀封為TVB黃金配角,佢先后喺《鑒證實錄》,《陀槍師姐》,《仁心解碼》,《醉打金枝》,《天地男兒》等劇集中都有精彩演出.
直到2012年,古明華終于憑借喺劇集《巴不得媽媽》里飾演嘅乸型角色,令觀眾眼前一亮,備受好評.
而古明華都不負眾望,獲得咗當年萬千星輝頒獎典禮最佳男配角,可謂實至名歸.相信呢D都系對加入TVB多年嘅古明華最大嘅肯定.
現年已經56歲嘅古明華,入行多年一直默默拍戲,系圈內出咗名勞模.雖然從未演過主角,但系古明華都冇任何怨言.因為早年女兒患有先天性腎小球炎癥,加埋生活嘅使用,每月屋企嘅使費相當大,古明華曾經試過連續五十個鐘拍戲.另外佢老婆曾經遭遇咗撞車,導致行動不便,從此古明華一個人扛起家庭嘅重擔,喺拍戲之余,佢重兼職配音員以此嚟幫補家用.
據了解古明華已經喺今年1月已經正式完成咗同TVB嘅契,較早前喺接受傳媒采訪時就表示佢同TVB已經冇續契,佢都好想嚟到內地發展,因為內地有更大嘅發展機遇.最后都祝福呢位低調嘅好演員事業發展得越嚟越好!


text:
(專題)閨蜜野餐攻略
係時候野餐喇喂!!!
夏天嘅尾巴就嚟過去喇,終於可以做下文青,出嚟野餐,同閨蜜知己吹下水.弊家伙!太耐冇出過嚟,唔記得要準備啲咩添!唔緊要,依家幫你做個懶人包,跟實小編,包你唔會錯!
- 野餐帳篷
仲帶野餐墊?唔係唔得嘅,打卡仲好靚添,不過香港地天氣比較熱,小編覺得有瓦遮頭會好少少.市面上有好多選擇,由4人露營帳篷到沙灘帳篷都有.有啲嘅賣點係一秒就開到,簡值係手殘女最好嘅選擇.又有啲嘅私穩程度會高啲,有埋個簷可以閂埋,咁就唔怕陌生人望嚟望去啦.不過小編對帳篷嘅建議係:儘量搵啲物料輕身啲,要有防UV嘅功能,咁由落車地點拎到去都唔會太重.又唔會怕曬黑嘞!
- 野餐籃/冰袋
如果你想靚少少,望落有啲格調嘅,小編當然會推薦用籐藍.依家好多藤籃都有良好嘅間格,佢會預留位置固定餐具餐碟,就算連最容易破爛嘅酒杯佢地都會有位置固定.所以唔使擔心冇位放杯.另外,小編覺得冰袋都好需要預備一個.始終有部份食物要冷藏先可以keep到個口感同質素.仲有啲飲品需要冰袋先幫佢保到凍.
- 托盤
最後一件必備嘅裝備就一定係托盤.有好多朋友都會忽略咗佢,但到時冇起上嚟就好麻煩.因為草地野餐隨時塊地凹凸不平,好難放得穩啲美食飲品.呢個時候托盤就好重要,一來可以幫你有個平嘅地方放野食,二來可以打卡影相都靚啲.木質,膠質都可以,不過儘量可以買大塊啲,唔需要就住就住.
嚟到野食呢part,真係太多變化喇!小編有幾點想提醒大家嘅.
第一樣亦都係最重要個樣:唔好整太多三文治!早餐已經係食三文治,無理由午餐都仲要食番同一樣野架?!小編會建議可以連埋飲料一齊諗.如果係一家大細野餐,可以夾番啲健康嘅小食,比如沙律,水果嘅份量可以多番啲,飲品方面可以係果汁,健康果醋之類,令到小朋友係玩樂之餘都不經不覺吸收追營養嘅食物.
至於同閨蜜野餐,當然唔好放過同佢飲番兩杯嘅好機會.藍天白雲之下,微風吹送,加埋支汽泡酒chill下,真係冇得頂.先講下食物啦,當然要搵啲可以送到酒嘅食物啦,例如佐酒一流嘅Parma ham同cheese,帶多條法式面包墊下肚,仲唔係一流組合?簡單,易整,開胃,仲有咩好得過呢三樣野襯酒先?想飽肚少少同健康少少嘅,可以試下整一人一Jar嘅乳酪吖,前一晚整定,加啲新鮮水果,沙律菜同埋面包糠,到時又唔使即場又切又剪咁,大家食得又方便,其實都係一樣好選擇.
睇到呢度係咪搲曬頭唔知飲咩好呢?唔使擔心啦,小編點會唔幫你諗埋呀?如果你想豪華版野餐,你可以帶支日航頭等指定用香檳Chapuy Brut Tradition去,大家見到你開香檳,肯定笑到合唔埋嘴.不過,話又咁講,如果下下野餐開香檳,其實都幾重本下,所以小編介紹比你嘅係支打卡又靚,又唔傷荷包.Val d'Oca Punto Oro Gold Millesimato Extra Dry Spumante呢支外表一拎出嚟已經贏曬,你諗下陽光影射下成支金燦燦,仲唔閃死人!直程睇到心心眼啦!Val d'Oca Blu Millesimato Extra Dry Prosecco就冇Punto Oro咁甜,不過佢冰藍色嘅樽身,望落都已經好涼快,入口微酸,做開胃酒一流,講多個秘密你知,其實佢夾乳酪都一樣得,酸酸甜甜咁,感覺簡直冇得項!所以點解上文提到要帶個冰袋,就係因為要雪住啲酒呀,唔chill住佢,你自己都唔chill啦!


text:
2020年6月27日星期六
Red lobster: 個半鐘,你食到幾多隻蝦?
每間餐廳都有有今生無來世嘅promotion,你近來試左幾多個?
有睇開你應該有印象我去過red lobster,上次試過這類嘅多種不同龍蝦菜式,今次係$168一位 ,個半小時內任食endless shrimp 優惠.
個半鐘你可以食到幾多隻蝦,點endless法,就睇你個人功力.
我諗我個朋友食咗大概五六十隻蝦到,我都無佢咁勁,以平時Red lobster 嘅價錢,我諗真係值回票價,6月30號前仲有呢個優惠,大家有興趣就把握呢幾日去試吓.
不如就先睇吓六樣菜式係乜嘢.
第一個係呢個夏威夷椰子蝦,size比較大隻,炸得乾爽,上邊有好多熱帶果肉,食完呢隻蝦你真係感受到夏日嘅夏威夷氣息,味道來講我唔係特別鍾意,所以只係叫咗一round .
爆谷蝦同夏威夷椰子蝦一樣,又係炸到阿媽都唔認得,不過相對好似爆谷咁,一粒粒食就入口易好多.
大蝦手工薄餅,其實都唔錯,不過相對我個人來講,對薄餅嘅要求好高,呢個雖然唔錯,但係都係一塊起兩塊止.
然後另外三個就係絕對要試吓嘅菜式,張國榮話齋,要一追再追.
烤大蝦味道非常不錯,不過唔夠熱,如果夠熱嘅話,呢個實在一流,隻隻又爽又彈牙.
最好吃我相信係呢個招牌蒜蓉蝦,熱辣辣,蒜蓉嘅油香一流,我諗一碟有六七隻,我哋食咗大概有十幾碟.
招牌蒜蓉蝦基本上係最好食嘅焦點,基本上食返十幾廿碟,你一定會回本.
但個人私心其實反而係呢個大蝦意粉配龍蝦,好老實,我上次a la carte 食過一次,對佢已經讚不絕口,今次可以任食,仲要即叫即製,嗰個龍蝦醬濃到一個點,講真淨係食呢個都已經回本.
不過老實講每次點餐後,都真係要等好耐,而且仲要不斷吹單,服務上面係有啲未夠好.
除咗呢六樣嘢之外,每人仲會有菜同一客飯送俾你.
另外當晚仲可以加$98任飲Stella生啤,我同朋友每人飲咗四杯,又係值回票價,大蝦加啤酒,再加一口意粉,人生樂事.
當晚上層嘅經理知道佢哋招呼不周,都不斷幫我哋追單,都好照顧我哋,仲有甜品送.
不過如果你真係食得多嘅話,你不斷要加單不斷要追,唔係會好失望.
但講真一般人來講,其實你食兩碟意粉再加幾碟蒜蓉蝦同烤蝦,我覺得都已經回本.
飽到今朝每人都只係二百幾,你仲想點?
如果趕唔切食呢個endless shrimp ,遲少少又會有一個新嘅promotion,我facebook再話俾大家睇.
訂閱: 發佈留言 (Atom)


text:
除非無手提電話,否則我敢肯定每個香港人都受過 Cold Call 滋擾.一堆星展銀行,大眾財務,乳房協會,中銀乜乜乜,就算裝左小熊來電都唔會 Block 得晒.
對於呢啲煩到仆街嘅 Cold Call,政府唔做野,公司唔收斂,唯有由我嚟替天行道,屌佢地老母——唔係一般求其屌,係爆 Seed 喪屌,唔侮辱嘅都唔講出口.
屌 Cold Call,係迫於無奈.想象一下以下情況:早兩日見完工心急等電話,終於有個電話打嚟,點撚知係 Cold Call;趕時間個人已經心煩氣燥,呢個時候硬係要整個 Cold Call 你嘆;打麻雀輸緊幾百,咁啱又會有銀行 Cold Call 問你借唔借錢,都唔知攞景定贈興.無論任何時候打嚟,Cold Call 都係唔受歡迎,對我地嘅生活造成唔同程度嘅滋擾.
屌人唔算係一件賞心樂事.相反,我會將佢當成一場長期戰.辛辛苦苦爆一串粗口出嚟屌柒 Cold Call,目的係要令到班 Cold Call 撚返工成本增加.試諗下,日日返工九個鐘,分分鐘都受侮辱,老母一日被人屌幾百次,人格尊嚴全失,到時轉工只係遲早問題.長遠嚟睇,咁樣會有助減少投身 Cold Call 行業人數,「源頭減廢」就係咁嘅意思.每屌一次,Cold Call 撚嘅壓力就提升一分,有意義過啲乜鬼野 “1 like = 1 support” 多多聲.
有人話:Cold Call 都係打份工啫.我覺得「打份工」三個字難聽過粗口.打份工又點呀,大晒呀?搵食大晒呀?黑警毆打市民又係打份工,食環蝦阿婆又係打份工,係咪唔屌得丫?都烚戇嘅!而家 Cold Call 嘅工作性質就係騷擾人,喺你食緊飯開緊會煲緊煙上緊堂扑緊野果陣不請自來,透過浪費人地時間嚟到賺錢,被人屌返兩嘴都好應份丫?份糧包埋架嘛!
何況講到要搵食,香港根本大把工畀你做,搞乜好做唔做走去做 Cold Call?而家行落街,幾乎間間餐廳都請緊人;洗碗清潔少嘅都萬二,三起,有手有腳就做得,而且真係靠勞力搵錢,份人工駛都駛得有尊嚴.所以同我講要搵食先去做 Cold Call?慳啲啦,懶就認啦,廢柴.
好多時,當你好聲好氣講「唔駛喇唔該」,電話對面嘅 Cold Call 撚只會鍥而不捨繼續狂 Sell 你.你愈係唔 Cut 線(好似好無禮貌咁嘛~人地都係打份工啫~),佢地就愈係要煩住你——我親眼見過有朋友就係咁被 Cold Call 煩左幾分鐘,直至我忍唔住搶走佢個電話幫佢 Cut 線.
事實擺在眼前,對 Cold Call 撚寬容就等於縱容,而且唔止係對一個人,而係對成個 Cold Call 業界嘅縱容.阿頭見請啲 Cold Call 撚返嚟都同啲客吹得兩嘴喎,咁咪請多啲人囉,結果就係 Cold Call 愈做愈大,愈嚟愈多人受 Cold Call 騷擾.你一時嘅寬容,就變成對大眾嘅自私,呢個道理相信亦都唔難明.
所以,我誠邀各位學似我一樣,每次接到 Cold Call,就狠狠地屌對方老母,徹底摧毀佢對呢份厭惡性工作嘅熱誠,推佢去辭職,早日搵返份人做嘅工——講下笑啫,我先無咁偉大.我只係唔想再被 Cold Call 煩住咋.


text:
護士
護士(英文:Nurse)係指經過護理培訓機構嘅訓練,通過考試同指定實習時數,並且持有執照嘅專業人士.護士喺醫院,診所或者其他醫療場所執行護理病人嘅職責.佢哋傳統上着白衫,所以尊稱「白衣天使」.
基本上,護士嘅工作無論男女都可以做,但係實際上明顯以女性佔絕大多數.護士負責照顧患病,受傷嘅病人嘅安全同護理,亦會進行衛生教育嘅工作.現代護士嘅先驅係19世紀英國人南丁格爾.
護士類型改
香港改
香港嘅執業護士主要分為:
- 普通科註冊護士
- 普通科登記護士
- 精神科註冊護士
- 精神科登記護士
職責改
- 普通科護士
- 喺醫院或診所嘅任何病房或部門工作
- 提供範圍廣泛嘅基本醫護同康復服務
- 針對病人嘅情況,應用護理專業知識,制訂同執行適合病人各方面需要嘅護理計劃同方法
- 為病人同其家人提供護理指導,健康教育同輔導
- 觀察同評估病情嘅變化,提供適當治療同跟進
- 精神科護士
- 照顧精神病患者,提供基本醫護同康復服務
- 喺精神病科醫院,部門或診所工作
- 細心透過同精神病患者嘅交談同接觸,深入了解佢哋嘅生活同問題
- 協助精神病患者康復,建立信心同獨立能力,幫助佢哋重過正常生活
- 處理,記錄同報告治療嘅效果同進度
註冊護士嘅學歷同專業水平要求較高,訓練年期亦較登記護士長.註冊護士可以單獨處理病人嘅問題,登記護士需要喺註冊護士監督之下先至可以執行工作.
培訓改
香港改
香港護士管理局規定以文憑試成績入讀護理課程嘅最低要求為:
- 登記護士:香港中學文憑考試五科2級,包括中文,英文,數學
- 註冊護士:香港中學文憑考試中文同英文達3級,數學,通識同一科甲類選修科達2級
護士學校改
香港有以下醫院同大專院校開辦註冊護士同登記護士課程:
- 醫院管理局
- 大專院校


text:
(Growth Funnel用戶增長五步曲:AARRR要做足) | 文章 – 滙豐機滙
當你係制訂公司嘅KPI嗰陣,唔知你會攞啲咩嚟做考慮嘅因素呢?無論係制定指標定係策略,擁有一個良好嘅思維框架都係不可或缺.今次小編想同大家分享一個常用嘅用戶增長框架,叫「AARRR」.呢個框架由Dave McClure喺2007年提出,佢同時亦係一個銷售漏斗(sales funnel),當中將吸納客戶必要嘅步驟細分為五個部分:Acquisition(獲取客戶),Activation(提高活躍度),Retention(提高留存率),Revenue(增加收入)同Referral(傳播推薦).
呢五個步驟應該點做?以下我哋將會逐個解釋.
1. 獲取客戶(Acquisition)
Acquisition所指嘅係令潛在顧客首次接觸公司嘅產品,或者可更廣泛咁理解為吸引流量.吸引顧客嘅途徑有好多種,例如經由搜尋引擎(search engine)搜索,被搜尋引擎嘅廣告(search engine marketing)所吸引而點擊進入等.以開一家美容院為例,咁樣就好似當舖頭喺開張營業之後,需要努力吸引顧客幫襯一樣,既可以係舖頭附近派發傳單,亦可以推出免費體驗去暗瘡服務,甚至進行內容行銷(content marketing)或社交媒體行銷(social media marketing)喺唔同嘅平台落廣告推廣獲得第一班客戶咁.科技令我哋有五花八門嘅推廣方式宣傳,每個方式所需投入嘅成本各不相同,吸引到嘅顧客都可能有差別.有啲人千里迢迢因為上網見到廣告而慕名而來,有啲人則係被「免費」兩字吸引,當然唔排除佢哋可能係真係需要呢啲服務.不過無論係出於咩原因,只要有人肯搵上門,就算係一個好嘅開始.
2. 提高活躍度(Activation)
獲得潛在顧客之後嘅下一步就係要促使用戶完成一啲指定動作(desired action),先有機會令佢變成長期嘅忠誠顧客.呢個指定動作其實由你話事,可以係留低個人資料,參加公司活動,下載應用程式等等,或者係任何令佢哋可以高效使用公司產品嘅行為.以一間餐廳做比喻的話,當你成功吸引到顧客嘅注意之後,如果佢哋唔消費,就冇辦法成功為餐廳帶來實際嘅生意,所以一般餐廳都係以消費計算轉換率(conversion rate).所以,呢個情況下正確嘅做法係透過親切嘅侍應,食物嘅香氣,餐廳嘅佈局,令客人願意喺餐廳坐低叫野食.各位就當然要留意對自己品牌最有效嘅行為,再設定最適合自己嘅conversion同埋有關營銷策略啦!
3. 提高留存率(Retention)
有時候,顧客嚟得快,但同時亦走得快,呢個喺唔同行業入面都係一個司空見慣嘅問題.當你嘅品牌欠缺長遠嘅吸引力,即使一方面新顧客不斷湧入,另一方面佢哋又迅速流失.事實上,留住一個舊顧客嘅成本遠比獲取一個新顧客嘅成本低,所以你想像下如果你大部分嘅顧客都幫襯左一次之後就冇再嚟,你嘅開支會有幾龐大啦!提升用家留存率係延長產品生命週期(product life cycle)非常之重要,用返頭先講過嘅餐廳做例子,如果佢具備一啲其他競爭者冇嘅特色,就可以創造出行業內嘅優勢,吸引顧客反覆幫襯.譬如市面上有啲餐廳或者咖啡店,會特別以需要考公開考試嘅中學生為目標顧客,喺餐廳入邊設置駐場補習老師同埋模擬試卷售賣嘅額外收費服務,咁容易吸引一啲想有一個類似自修室環境溫習嘅學生反覆幫襯,成為老顧客.此外,依家都流行用會員系統去留住一班舊客戶,例如好多公司會推出電子印花卡,去以獎勵作為誘因,吸引顧客重覆幫襯,令佢地成為一班忠誠嘅常客.
4. 轉介推薦(Referral)
「呢間cafe我間唔時都會去坐下架.佢哋啲咖啡都唔錯,幫襯左五次就會送一杯咖啡,不如就去呢間啦!」「好啊!我係Openrice見過都覺得啲評價話唔錯.」唔知以上呢個對話會唔會係喺你同朋友揀餐廳食飯嘅時候曾經出現過呢?其實,好多時我哋選擇一啲產品或者服務嘅時候都會睇同埋聽身邊人嘅意見.係數位年代,社交媒體(social media)嘅興起亦都為我哋提供左一個平台去收集資訊並係消費上作出選擇.對於企業嚟講,社交網絡係一個進行病毒式行銷(viral marketing)嘅有利平台,透過鼓勵顧客喺我哋日常使用嘅Facebook,Instagram同各大嘅討論區論壇發表讚賞公司產品同服務嘅言論,都有助做到傳播推薦嘅作用,去到散播正面嘅訊息,有效咁進行推廣,帶動公司業務.另外,從AARRR漏斗嘅引延作用去講,當你成功留存到一班忠誠嘅客戶,咁佢哋推薦你公司嘅服務或產品俾身邊朋友嘅機會就會大增,所以可以睇到成個漏斗係環環緊扣同密不可分,對整體行銷實踐同規劃有重大作用.
5. 增加收入(Revenue)
任何公司喺發展到有一定嘅階段,都會希望為企業帶來更多盈利.上述提及嘅忠誠客戶群除咗透過推薦會為你公司帶嚟更多新客人之外,同時亦都會更願意重複使用服務或者購買新貨品,呢個時候我哋就要諗辦法增加每位顧客嘅終身價值(Customer Lifetime Value)啦.簡單啲講,我哋要知道點樣先可以令顧客喺呢個品牌再消費多啲.
其次,喺網絡行銷大行其道嘅年代,互聯網確實係一個好嘅平台俾我哋去好好利用嚟開展業務,並賺取更多收入.以蘇寧為例,大家都知道佢係香港最大電器連鎖店之一,但其實係近年佢已經進軍網購市場,係網上透過電子商貿銷售一些非電器類嘅產品,包括食品飲品,家居清潔,個人護理,化妝護膚,母嬰育兒等等.由此可見,除咗傳統喺實體店銷售向客人收費之外,利用互聯網亦都可以幫助企業用其他方法獲取盈利.
從獲取用戶到增加收入,成個AARRR 漏斗構成左一條螺旋型上升嘅產品使用週期反饋控制系統.相信了解咗呢個框架之後,大家都會識得點樣去到制定KPI,最終為自己公司嘅生意帶來可觀增長!


text:
測試員︰認真小毒毒|POSTED ON 6 NOVEMBER 2019
各位好,今次要介紹嘅呢款成人用品係由EXE出嘅「真實 -小惡魔的調教-」,真實系列嘅第三個版本
回溯返最原始嘅真實無印版本,已經係6年前嘅產物,用料優秀加上其真實感大受好評,因此「2次元的女友實現3次元的插入感」呢句catch copy亦一直沿用至今.今次呢款小惡魔調教嘅女主角同舊膠嘅膚色都加深至小麥色,加接近現實真人嘅膚色,以加硬版本再度登場
開箱
今次嘅封面係小惡魔主題,同前作嘅天使之雙穴做返個對比,我諗今次嘅惡魔應該係定位為硬版,天使就應該係軟版,而無印真實就係原版咁解啦
今次都係用返女優名器常見嘅肉厚二層構造,似乎入面嘅紅肉層都係加硬咗嘅素材所製
官方數字全長19cm×21cm,約2kg嘅重量,拎上手用都唔會覺得攰嘅重量,始終EXE嘅素材都係偏軟,都會有返一定程度嘅膠味同出油度,最好就勤力啲用保養粉啦
(包裝入面係無提供潤滑液嘅,如果本身無嘅話就要另外再買一支啦)
附送嘅藍色小褲褲,尺寸非常之細件,出面應該好難配到其他款換住玩,不過呢條送嘅顏色同花邊都係迎合返包裝嘅小惡魔女,非常有誠意
著上去啱啱好fit晒,陰部位仲可以做到有少少布陷咗落去嘅效果,視覺刺激上簡直無可挑剔
雖然2kg嘅重量好似攞上手玩仲方便實際,不過呢舊膠始終定位上都係置床式,基本上只可以用後背位嚟玩,騎乘位玩嘅話就會好似咁,一塊平面對住你,見到都無乜癮,都係乖乖地放返低玩啦
試用
輪到最關鍵嘅插入感,果然不出所料,幾乎無乜硬版刺激嘅感覺,反而都係偏向返真人感.先係陰道位,狹穴加上肉紋作主調嘅內部管道設計,雖然感覺略單調,不過都拍得住女優名器嗰種真實感,就好似一舊加大版嘅名器咁,以2kg嘅大膠嚟講整體用感都不過不失嘅
不過後庭管道就似乎有少少失手啦,首先始終因為2穴設計造成肉厚度不均嘅缺憾,中段位置嘅肉厚感非常薄身,大力少少插甚至會見到自己龜頭,明明係後庭,緊窄度同刺激度反而唔夠陰道嚟,層次甚至更單調,玩得多後庭管道應該會好快玩厭,舒適度嚟講相比陰道位就差少少啦
總體而言今次嘅小惡魔調教依然keep到水準嘅,用返偏硬少少嘅材質,唔似得兩個前作都係用軟到好似棉花咁嘅材質,今次嘅小惡魔打起上嚟都更結實更像真,仿屁屁膠嚟講呢點真係已經值得加好多分.其次都係二穴搞到肉厚度有偏差嘅問題啦,明明陰道嘅插入感係做得唔錯,可惜後庭都係衰咗,有少少美中不足嘅感覺.
整體推薦度嚟講我會推介比想要臨場感嘅朋友,一邊玩一邊拍屁屁真係幾過癮嘅,不過如果你都係要舒適感行先嘅話,咁就都係推薦你買返「超真實!天使之雙穴」或者「真實」啦,不過如果你本身已經有其中一隻,又覺得想買埋呢隻硬版嚟試嘅話,咁我覺得你可以慳返筆啦,因為個分別真係唔算十分大,甚至仲好可能會令你失望添,不如留返嚟買其他膠好過啦~
刺激度: 3/5
真實感: 4/5
耐用度: 3.5/5
易清洗: 5/5
性價比: 4/5
_____________________________
相關成人用品連結:真實 -小惡魔的調教-
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 19 | 18 Gifts – 成人用品 | 版權所有,未經許可,不得轉載.


text:
雖然我唔識日文,不過每次當我買咗草莓雜誌之後,都會習慣睇下有咩新產品已經 / 即將推出,同埋最緊要睇埋下一期雜誌贈品係送乜,會唔會咁好彩有 Pekkle 份.喺 5 月號嘅草莓雜誌中,就比我發現到有 Pekkle 新產物,但係礙於唔識日文,都唔知係 d 乜,不過無論如何,都好想擁有到,所以就托咗我嗰位經常會去日本嘅家姐,叫佢下次去日本時幫我買.我家姐睇到我 send 比佢嘅相,就已經知道係 hand cream,而不出半個月,新貨已經到手!
雖然我唔用呢 d 產品,但係個盒真係好靚呀!拎上手都好有質感,仲要有凹凸壓紋,好精美呀!
我對美容產品冇乜認識,712円一盒嘅 hand cream,我衡量唔到算唔算貴,不過見到個咁靚嘅 Pekkle 盒,我覺得都已經值回票價!
翻查網址,原來呢個係韓國品牌,似乎都幾有規模咁添!雖然我對美容產品一竅不通,但係照計日本嘅美容市業都有番咁上下聲譽,但係呢個韓國品牌都可以攻陷到日本呢個市場,韓國果然係最新嘅美容王國喎!
其實,我依家都仲惆悵緊可以點樣儲住個盒,如果連埋入面嘅 hand cream 一齊儲,我又驚 d hand cream 會過期變質,陣間搞到連 Pekkle 個盒都唔要得咪蝕哂囉?但係我又唔係好想拆開個包裝,掉咗入面嘅 cream 喎... 點算好呢?


text:
「湊仔」
過去一個星期,兩公婆除咗湊仔都係湊仔.好乖個位郭大少突然唔見咗,當然佢繼續食,繼續瞓,同繼續扭計!有時都真係忙到出煙,尤其係我老婆.見到佢我都覺得辛苦,認真佩服餵人奶嘅媽媽!真心覺得你哋好勁!我老婆簡直就係同個香蕉枕二合為一.因為個仔係咁食,係咁食,老婆又怕佢唔飽.而郭大少唔夠飽就爆喊,等多陣都唔得,但係食兩食就好舒服咁又瞓得嗰一陣!好明顯就唔係十分飽啦!
「努力」
湊仔真係可以好忟憎,當然我老婆一定比我忟十倍.不過都見到佢好努力咁照顧個仔,有時自己忙到癲咗都唔忍心唔理佢哋.當然自己未必做得好好,不過真係希望盡量做好啲,減輕佢嘅負擔.我認真佩服有幾個細路嘅朋友,你哋真係好勁!遲啲真係要同你哋取下經!我而家得一個目標就係攪掂嚟個郭大少.不過每次見到佢同你笑,整個招牌酒凹,真係乜都抵番晒!希望佢快啲變返之前好乖嗰個郭大少啦!
「出街」
今個星期試過帶埋個仔出街,諗住兩公婆都好耐冇出去,就試下帶埋個仔去啦.雖然唔係好長時間,但係感覺就好似出咗去成日咁.出到街又要顧住啲盲毛,又要擔心個仔要食奶同換片,所以老婆話以後都係要點對點,唔好係條街到行.至於食飯,第一次就變左外賣返屋企,而第二次就兩公婆食食下諗住今餐可以有啖安樂茶飯食.點知郭大少突然醒咗,又要食奶.所以就滾水淥腳食完兼打包返屋企.真係一頭煙,哈哈!


text:
男人的Fantasy (一五八)《兒時聖誕》
網上資料圖片
我諗再過多幾年,到我個仔十幾歲,識得約朋友仔出街玩時,佢哋都唔會知道,原來以前嘅聖誕節係有燈飾睇.
當然,我相信再過多幾年,維港兩旁都仲會有零星嘅大廈,會有少少燈飾去應吓節,但比起我細個時嘅場面,我極其量只可以形容呢類叫「幾個燈膽」,有排都未到「燈飾」呢個程度.
時代會變我係最明白,當大部份嘅娛樂都搬入室內時,好多古舊嘅玩意,慢慢就好似變得不合時宜.但遺失一種習慣嘅同時,我哋都會遺失埋嗰份回憶同快樂.
「今晚去唔去睇燈飾?」
都唔知幾耐無聽過呢句說話,「睇燈飾」喺以前嚟講,直情就同新年去拜年一樣咁隆重.可能以前冬天特別凍,亦都可能以前嘅人情特別暖,一班朋友著住新大褸,約喺尖沙咀嘅海港城等,跟住由海防道經過金巴利道,一路行一路玩,沿途可能會有啲車入面嘅人會噴白泡,大家大叫一聲「Merry Christmas」之後就嘻嘻哈哈繼續行.
未去到噴水池,已經開始多人.我哋仲係學生,生得唔夠高,就會一個拖住一個以防走失.當年大家都未有call機,更加唔好話手提電話,所以走失咗係一件好麻煩嘅事.不過我哋好多時都會講定,如果唔見咗大家,我哋可以去邊度邊度搵返大家.
逼一晚,影咗好多相,一筒菲林三十二張,有時好彩會偷多一兩張.通常影夠兩三筒菲林,我哋就會走,一路行就一路傾,滿心期望曬出嚟嘅相會有咩效果.
到咗今日,我哋唔會聽到有朋友叫我哋睇燈飾,因為根本就已經剩低唔多;就算出去,我哋都唔會特別買件大褸去過聖誕,因為近幾年嘅聖誕,你只要著多少少衫都會熱到出汁.
街上面唔會再有人大叫「Merry Christmas」,除咗大量嘅普通話之外,間唔中仲會聽到啲非洲人喺度大叫;去到噴水池,人已經無以前咁多,我哋可以好自由咁行嚟行去.我哋唔會再走失,就算走失,只要喺WhatsApp group度問一句「喂你行x咗去邊呀?」你就會搵得返大家.
我哋唔會再買菲林去影相,我哋唔需要再珍而重之咁去影每一張相,因為我哋可以影好多好多張,一張唔靚就再影,再唔靚咪開App執到佢靚為止.
我哋好似咩都做到,但又好似咩都做唔到;我哋嘅娛樂好似快咗,易咗,順利咗,但同時又好似流水咁,好快就過去,無留低一點點嘅痕跡.
或者時代改變就有呢種副作用,如果可以試多次,我都想帶阿仔去感受下,成萬人喺海旁睇燈嗰一種無聊嘅浪漫.
薛可正Facebook Page
http://www.facebook.com/sithoching


text:
前港姐蘇韻姿憑住喺《愛回家之開心速遞》饰演主要人物之一熊心如(紅衫魚)深入民心,作為新人嘅佢唔單止憑借呢個角色成功入屋,而且演技亦大獲觀眾好評同認可.
呢日,蘇韻姿罕有咁喺社交平臺曬出性感三點式泳照,同平時劇中乖乖女形象截然不同,即刻令人眼前一亮.
平時蘇韻姿戲里戲外都畀人乖乖女嘅感覺,但估唔到原來佢唔止身材fit到漏之餘,仲操到有腹肌,唔怪得吸引唔少網民留言大讚.
講到蘇韻姿,其實佢喺加拿大多倫多長大,由于自細對演藝好有興趣,所以喺四年級嗰陣就轉讀多倫多公立藝術學校,后來喺皇后大學主修戲劇,副修音樂.當時喺加拿大,蘇韻姿都喺電視節目中擔任主持同客串電視劇.
直到2016年回流香港,蘇韻姿馬上參加咗《2016年度香港小姐競選》,畀視為大熱嘅佢,最后就大熱倒灶,落選港姐.不過備受賞識嘅佢,喺選美結束之后就進入到TVB,入讀為期三個月嘅演藝進修班,正式成為藝人.
期間呢,佢都參與拍攝過幾部嘅電視劇,比如《老表,畢業喇!》,《誇世代》等,要講印象最深刻嘅,就系《愛·回家之開心速遞》中飾演嘅「熊心如」.儘管一開始演技青澀,但系經過演出嘅磨煉,佢進步大家都系有目共睹嘅.
唔理點樣,期待蘇韻姿畀我哋帶嚟更好嘅作品,都期待佢喺《愛·回家之開心速遞》跟住更精彩嘅演出!
Like MisshkNews Facebook!不出门也能知天下事~


text:
日本AV廠S1嘅專屬女優陣容強勁到不得了,不過係咪真係冇晒對手呢?當然唔係啦!創立不久嘅FALENO急起直追,除咗發掘大量優秀女優,亦不斷招攬筍盤加盟,最近就從Prestige手中招來永瀬未萌喇!不過F廠本身仲有另一位旗鼓相當嘅小天后,佢就係神木沙羅,唔知大家覺得邊個正啲呢?
今年23歲嘅永瀬未萌精靈可愛且萌味十足,而且擁有一對脹卜卜嘅G奶,配合白裏透紅嘅美肌,整副胴體極具吸睛能力,2018年出道時被稱為「Prestige之終極兵器」,更被視為師姐河合明日菜嘅接班人.
不過,正因為佢同明日菜太相似,所以出道之後始終都未能夠突圍而出,FALENO就睇準時機向佢招手,今年3月正式過檔成為F廠專屬女優,希望作一番新發展.演出方面,佢絕對唔會比師姐明日菜遜色,要潮吹有潮吹,姣住勾引男優又得,演出被玩弄嘅柔弱角色亦得,更加為P廠演出好多重口味題材,例如綑綁同拘束交歡等,為廠方貢獻良多,所以之前得唔到P廠重視認真唔抵!而未萌過檔F廠後已經拍咗3部作品,表現中規中矩,希望F廠可以有多啲新題材畀佢演出啦!
年齡:23歲
身高:5呎2吋
三圍:36G-23-35
F廠有唔少巨乳美少女,神木沙羅就係其中之一.今年21歲嘅佢,樣子可愛又精靈,上圍擁有一對F奶,更被封為「超乳」,意思即係巨乳大得嚟外形又夠靚.上年年中事務所先安排佢拍寫真,原因係為佢多添一個藝能人身份,到正式拍AV嘅時候叫座力更強!
不過,好多人都較為留意佢入行前嘅職業,據講佢曾經喺一間大型百貨公司嘅洋菓子店做店員,亦因為咁,有唔少AV迷都話想去呢間菓子店,睇吓仲有冇同沙羅一樣咁正嘅女店員喎!上年10月佢由寫真妹轉型拍AV,成為FALENO嘅專屬女優,床上表現夠悅目,除咗擅長用F奶大玩胸夾引爆外,爆發潮吹亦相當有睇頭,更將主動進取而又唔會過火嘅小惡魔風格盡情發揮,誓要將班男優榨乾!
年齡:21歲
身高:5呎3吋
三圍:39F-24-35
兩位巨乳美少女嘅表現都相當好,不過論激情度的話,永瀬未萌明顯優勝,因為佢效力Prestige嘅時候,拍咗唔少重口味作品,好多時都要被人綁住,仲要同男優玩深喉,反而神木沙羅暫時就未有呢類演出嘅機會.
永瀬未萌同神木沙羅都屬於巨乳系,沙羅嘅F奶形態似湯碗,不過就唔夠未萌對水滴形美巨乳咁誘人,而且彈性十足,所以略勝一籌.
雖然未萌拍咗唔少重口味作品,但係據聞佢本人都幾鍾意呢類玩意,仲話平時喜歡畀人打屁股,所以演出時享受多於難受.而沙羅被男優玩弄時表現出一副委屈樣,實在惹人憐愛,美少女愛好者一定覺得呢個表情啱晒Feel!
永瀬未萌出道日子較長,效力Presitge時嘗試過不同類型嘅題材,所以家陣表現得熟練又夠味,特別喺潮吹方面,不論係由男優動手,定係表演自娛都能夠噴出大量泉水,表現非常悅目.至於神木沙羅表現唔係差,但始終出道日子比較淺,有時未能做出適當嘅反應,所以整體嚟講,未萌較為優勝.
撰文:賢


text:
食過早餐後我地到Rozelle 區閒逛, 可惜個 flea market 無咩特別, 只係一個小地方俾區內人市將自己唔再鐘意既舊物拎黎擺賣, 我見無咩尋寶機會, 不於都係食下野好過, 哈哈~
糕餅師Adriano Zumbo 係澳洲甚至全球有播MasterChef既地方都爆紅, 佢意想不到既配搭, 大膽既用色都係佢signature, 黎佢既café 絕對係此旅程既其中一個亮點.
Adriano 係附近有兩間分店, 一間係Rozelle 另一間係Balmain, 兩區其實好近, Rozelle 區係一間有位坐既小café, Balmain店就只做take-away.我當然想好好坐底, 慢慢品嚐啦, 所以就先去café .Café 既位置唔算好搵, 無左 GPS都唔知點算, 牆外有一大幅graffiti, 色彩好繽紛, 十分配合佢既風格, 入內發現店舖超細, 只有6至8個bar 檯式既坐位, 原來入面有個大工場, 用作樓面既地方變得好少.去counter 一睇, 好失望呀, 因為mini-cake 已經賣完, 只有macron, muffin同其他pastries, 唯有只攻 macrons啦~
Order左6件, 有情人節限定既雲尼嗱味, 外層包有朱古力既emo-macron, 美綠味, 青檸配薄荷味, 以及店員推介既海鹽焦糖味.
雲尼嗱味好真, 外型係心情 , 睇到都心甜, emo-macron可以揀公仔樣, 味道要咬開朱古力先知, 可惜我地食唔出係咩味, 美綠味好有創意而且造得好真, 材質既比例十分精準, 青檸配薄荷味好有驚喜, 好夾, 好清新, 至於係香港都成日食到既海鹽焦糖味反而變得無特別.整體既口感中規中矩, 無chewy既感覺又無一咬即散既弊病, 好在唔係好甜.


text:
識買樓一定係識計回佣
Administrator
喺2015年《競爭條例》以前,地產代理公司收取的買賣佣金是樓價的1%,即是會收到業主及買家共2%的佣金.喺《競爭條例》生效後,地產代理公司唔可以合謀定價,1%的佣金行規消失,行內的競爭更加激烈,不過咁講,好多行家代理都係用1% 佣金做起點,你唔同佢特別提既話,佢都會收返你1%.
樓價高企影響下,其實咪睇少呢1%,而家d 上車盤都講緊五六百萬,大少少去到三房好多都過千,呢度就有成廿個架勒.不過咁講,你諗下而家乜野都貴,二手樓交投活躍度可想而知啦,好多時代理為促成一單生意,都會肯減少少,等大家單代易順利完成.
其實幫買賣相方議價係代理工作之一,我有朋友就為左確保代理用最大努力議價,直頭就將願意付出既總支出話畀代理聽,傾到幾多減價空間既,代理就收到幾多佣勒.
不過唔好以為剩係得二手會回佣,一手樓就算你唔使畀佣,其實都可以有回佣空間!個佣其實係發展商分出黎畀代理既.但係記得入票之前好同個代理傾掂數,並先簽好一份「回佣證明書」,就算唔知實數,都可先擬定比例.
入左票簽埋約之後先問人拎回佣,就如打死狗講價,一切都太遲啦!
不過咁講,代理都係靠d 佣開飯既 ,你試下聽日老細同你講以後六折出糧你會有D咩反應,所以索取回佣既同時,都盡理避免太過份,同埋做個爽快既買家,咁人家回畀你,都回得順手d啦!


text:
今日下午同 朋友 Walter 去食lunch.
傾開大陸既排既產品安全問題,我同佢都覺得當然歐美各國都有抄作既成份係度喇,不事事實係大陸產品既質素真係差,所以先會引發今次既事件.
好似含鉛量超標咁,國際標準係 0.06%,不過就算超標去到 0.2% or 0.3% 咁,大陸人都唔會覺得係有問題,雖然已經超標好多倍,但佢地會覺得「都係超得個少少,連1% 都無」,相反會覺得係外國小題大做.
另外一個事件就如二甘純牙膏咁,係會致癌既,不過大陸本住「要日日用,成日用,先至有機會有問題」既精神,覺得外國人歧視,但其實有其他代替品,如甘油,唔會致癌,外國都唔會用呢d二甘純黎做牙膏喇.
外國就話夠膽禁,香港就慘喇,好似孔雀石綠咁,致癌,根本唔應該有,但係俾大陸嚇一嚇,話一話,就即時轉口風,話要「成日食,日日食,食大量先至會有事」.
我相信如果係外國既話,一早禁左喇,零容忍喇,有毒家.
咁呢d事睇,我作出個結論係,大陸人係習慣,大事化小,小事化無;就算有多大既問題,都可以自我催眠到無問題,由洗衣粉油炸鬼,到垃圾水黎整粽,或者早排報紙賣既腐爛海鮮當新鮮賣都好,佢地都可以自我催眠到無事無事無事,食完無事無事,唔會死人,etc
而香港人既習慣就係,呢個係一個問題,但唔係我既問題,係你既問題
從發生任何事各政府部間都卸膊就知;佢地會承認問題既存在,只係會話唔關我事.
講返轉頭,Walter 間公司係大陸生產洗頭水,佢講返公司既野,就可以睇得出點解大陸產品咁多問題.
好多時,個客都會要求間公司既原料供應商出份成份表,但基本上間間供應商都唔會有d咁既野,所以好多時都要 walter 間公司求其 print 一張俾個客交貨 ( 即係話偽做).
而好多時,其實d 供應商都唔做証佢地既產品係無毒,就好似呢排佢地做緊 d 陶瓷產品咁,佢地叫供應商保証 d 原料無毒,但供應商都唔肯保証,簡直係有毒就意料中事,無毒就你好彩咁…..
Walter 個阿頭都唔敢亂黎,遲下出黎既 product 都會攞去公証行 check check,萬一有事既話,send 份 report 俾老細睇,睇下老細仲出唔出批貨.
如果d 原料真係有料,而老細又唔想蝕錢照出的話,咁 arm 又俾加拿大驗出,又會係一單大新聞
所以大陸成日都佢地既產品99% 無問題;
我睇,係99% 無驗過就真……


text:
我的數碼暴龍世界(二)
嗰陣個世界又被Pokemon摧毀過一段時間,應該就係佢出動畫之後再出埋Gameboy 帶個期.
又係分哂派別,紅,藍,綠,黃版,我當然又沉淪埋一份(個陣仲發生咗一件趣事,將來有機會再講.)但重點係無耐,BANDAI都唔執輸再出咗隻「數碼暴龍世界1」係PS1平台.
故事內容就係主角(即係你)被召喚去拯救被病毒入侵嘅數碼世界.你就同你嘅朋友(亞古獸/加布獸)開始冒險旅程.
好有趣嘅係佢同以前玩暴龍機一樣你都係全天侯照顧佢起居飲食,同時間你亦要係數碼世界到周圍走.
除咗好似古惑仔咁,見廢柴就恰,見勁人就縮之外,仲要幫啲無咗你佢地就會迷失人生方向嘅數碼獸朋友.
(例如:無你就一世都鑽唔到地嘅鑽地獸;無你就一世都會迷失自己嘅火焰獸;無你就一世都會訓係條街嘅獨角馬獸;無你就一世都搵唔到自己祖先係乜水嘅獅子獸;無你就一世都搵唔到朋友嘅比丘獸……)
基本上如你唔出現,佢地只會係數碼世界嘅廢青,乜都唔識做.不過話哂都係救世主,呢啲門面嘢點都要做架.
除咗你所認識嘅數碼獸立體化之外,佢地嘅數碼暴龍世界觀亦都出現呢係個遊戲入面,例如:
肉係地下種出黎;怪獸們所屬嘅地方都會分哂,雪人獸就一定係冰封聖域,奧加獸就只會係大山谷;火屬嘅怪去到濕嘅地區就會變弱;你就唔屬於數碼世界,所以你亦唔會感到累到肚餓;佢地要安排啲雜魚角色,因此會出現一啲變種嘅數碼獸,冰亞古獸,黑加布獸等等.
咁當然玩得暴龍,一定係玩進化.
同以前暴龍機一樣,必須到達到某種進化條件先至可以成為某隻獸:亞古獸要攻,防,速,智都要達到100以上,無任何失誤先至可以成為暴龍獸.
不過呢隻有樣特別之處,就係佢係可以食道具進化.
食粒金香蕉就會變成悟空獸,不過食道具進化就自然差啲架啦.
當時可以係佢地嘅世界到周圍走,可以透切咁去了解哂成個數碼暴龍世界真係一樣好過癮嘅事.不過當時PS1未係咁多人有,所以唔係個個小朋友都可以拎住自己張卡去人地到玩BATTLE.
對比起Pokemon Gameboy年代,數碼暴龍世界已經係比唔上佢.不過動畫好快就再次將數碼暴龍炒起!
八神太一,亞古獸,被選中嘅細路,令人熱血嘅進化音樂就係我個小學六年班生涯到不斷咁巡迴.
直到中學生時代,我就無再望過佢地.
可能個陣青春期淨係想識女仔,又或者電視入面個班主角已經唔再係我認識嘅數碼獸.
「乜鳩嘢機甲進化呀?有呢啲嘢嘅咩?」
熱情就隨住我嘅年紀慢慢消失.
直到手遊時代出現,我時不時都會留意下幾時出返隻數碼暴龍GAME,結果絕對係令我失望.
下集,我會講「Digimon LinkZ 」同「PS vita 數碼暴龍 next order」 玩後感.


text:
「時間」
唔知係唔係因為疫情嘅關係,今個月覺得過得好快.好似啱啱寫完郭大少上個月嘅嘢,而家又剛剛一個月.每日依然宅係屋企,唔知今年仲有冇機會返學.學校只係有三日每次大約三十分鐘嘅網上課程,其他都係網上短片同每個星期去學校拎功課.當然進度一定同返學無得比,而最緊要當然係唔好影響到小一面試啦.今個月亦都去咗影學生相,小朋友真係大得好快,過多三個月就五歲了!
「旅行」
本來今個月打算係郭大少考小學之前再去一次旅行,不過因為疫情嘅原因所以去唔到.佢一直好希望快啲到復活節,之前仲係月曆上面黏咗個貼紙幾時出發去旅行.當然我其實唔想佢失望,因為佢好期待,所以之前其實有諗過唔通嘅方案.點知疫情蔓延到全世界,基本上所有嘅地方都已經唔再安全.甚至乎有諗過返去澳洲,點知都係一樣去唔到.好彩嘅係無買到機票,如果唔係都唔知點樣搞.相信今年都無得去旅行,希望疫情快啲過去,可以再帶佢出去睇下個世界啦!
「趣事」
今個月最好笑嘅就係因為復活節,佢有一晚整咗個復活節嘅勞作,點知第二日出街之前竟然整爛咗.佢好驚怕俾人鬧,所以我同佢講我之後幫你啦,唔好喊.跟住我夜晚就幫佢再整過,基本上近乎一模一樣,唔睇細節位其實真係唔知.當然我同佢講下次要小心啲,要放好佢,因為之前已經講過隻雞蛋係好易爛.之後總算叫做有好好放好佢.最起碼過咗兩個幾星期仍然未爛.其實有時係要佢哋自己承擔後果,不過有時亦都要係錯誤中令佢明白唔係樣樣嘢爛咗可以整得返.希望用另外一個方式同佢明白啦,亦都希望佢知道做錯嘢唔係永遠會俾人鬧,唔係大過之後就乜嘢都收收埋埋唔同我哋講.


text:
真心推! 氹仔 人都讚的非葡菜餐廳 @Dining娜
(Presented by Unionpay)
塔巴斯西班牙小館
西班牙係葡萄牙鄰居,菜式方面既有相似之處,亦有雙牙各自嘅特色,今次想介紹2間我呢期去親澳門都必食嘅西班牙餐廳.先嚟3層高嘅塔巴斯西班牙小館,塔巴斯明顯係Tapas諧音,餐廳希望提供一個舒適自在嘅環境俾食客一邊傾偈飲酒,一邊享用小食,所以裝潢上都比較活潑跳脫,偏橙紅tone天花牆身加上色彩艷麗嘅掛畫瓷磚,令人一下子就投入咗西班牙式熱鬧氣氛.除室內位置,餐廳3樓仲有個露台,喺度可以飽覽 氹仔 區景色,日夜一樣咁好feel.至於菜式方面,主打嘅一口Tapas當然冇得輸,但餐廳另外都有供應熱盤,全部都好足料,建議幾個朋友一齊share就可以一次試多幾款.
地址: 氹仔 舊城區木鐸街9號地舖
電話:853- 2857 6626
慳錢小貼士:以銀聯卡惠顧食品及飲品可享85折
唐吉柯德
如果話塔巴斯西班牙小館代表熱情奔放,咁唐吉柯德一定係沈實內斂.唐吉柯德設計特色係採用一室深啡色木,牆上都掛有好多同西班牙有關嘅畫,但色彩以monotone為主,整體感覺有種簡約古典美,好有西班牙小鎮啲家庭式菜館嘅風味.既然係賣溫馨,菜式當然係跟足地道手法烹調,各款傳統冷盤小菜,熱食小菜同經典西班牙海鮮飯(Paellas)都一應俱全,特別想讚一讚佢哋嘅貼心服務,有食過西班牙海鮮飯都知份量大到食得飽3-4個人,但呢度佢分咗2,3,4,6人份量,方便大家按人數或食量自行選擇,唔使做大嘥鬼,又唔怕食完個飯就食唔落其他嘢.
地址: 氹仔 舊城區巴波沙總督街30A-50號錦程閣地下D, E舖
電話:853-2882 5028
慳錢小貼士:以銀聯卡惠顧可獲贈Sangria或甜點(人頭計)
我的意大利廚房
跟住將焦點移過少少去到意大利,大家可能心諗咪又係意粉Pizza燴飯,咁就錯晒喇!邊個話意大利人只愛吸取大量澱粉質?如果你問當地人有咩係必食,其實牛肉,牛扒先係Top 1,尤其是Toscana地區,烤牛扒先係最具代表性嘅名菜.嚟到 氹仔 呢間我的意大利廚房就可以品嘗到風味正宗嘅烤牛扒喇,呢道菜最講究牛肉本身嘅鮮味同質感,因為燒烤過程唔會加太多調味,所以餐廳對各款肉類嘅品質要求都相當嚴謹,食咗咁多次從未失望,不過都知未必人人食牛,餐廳另有提供烤豬扒,烤豬肉,咁戒牛人士就一樣試到呢款地道佳餚喇.
地址: 氹仔 舊城區排角路6-12號泉福新村偉興閣地下AD-AF舖
電話:853-2882 7818
慳錢小貼士:以銀聯卡惠顧晚膳可享瓶裝酒85折
扒皇燒
無肉不歡者,接住要介紹嘅扒皇燒應該係你哋杯茶.一聽個名就知有啖啖肉食,的確,各款扒類菜式就係扒皇燒招牌菜,有豬扒,牛扒,三文魚扒,羊架任君選擇,仲要有唔同部位同味道可以揀,超大一份都只係平均百幾蚊有交易,好抵食!除咗扒餐,扒皇燒都有做沙律,漢堡包呢啲西餐食品,據聞佢哋漢堡扒全部係用新鮮肉製作,食落寧舍juicy,下次我都要試下先.
地址: 氹仔 舊城區地堡街47號泉福新村第2期第4座偉展閣W-X舖地下
電話:853-2882 7043
慳錢小貼士:以銀聯卡惠顧可享9折
金坂極上壽司 @新濠天地
人總有懶嘅時候,唔想行太遠多數選擇留喺酒店搵食,除咗自助餐,酒店入面其實都有好多優質食府可以揀.例如新濠天地嘅金坂極上壽司,雖然香港冇分店未必人人都識,但其實大有來頭,金坂係日本過江龍高級壽司餐廳,同東京總店一樣奪得米芝蓮星級榮譽,可想而知品質有幾Ichiban.澳門店同樣秉承總店嚴謹認真,一絲不苟嘅精神,食材經過精挑細選仲要產地直送,夠晒原汁原味,賣相亦係精緻到無可挑剔.晚餐有三個Set可以揀,我就每次必點$1,688嘅江戶前壽司Set,有齊握壽司,卷壽司,湯同生果,食材新鮮,一試難忘!
地址:路氹城連貫公路新濠天地皇冠度假酒店1樓
電話:853- 8868 7300
慳錢小貼士:以銀聯卡惠顧晚市套餐可享9折
碌卡抵過俾現金!
大家願意睇到尾,相信都對以上餐廳感興趣,好啦,我就share埋終極慳錢秘技俾大家!喺澳門俾現金,往往都收你1兌1,即係MOP1 = HK$1或RMB 1,但用銀聯卡找數就係跟滙率,大概MOP1兌HKD0.97,滙率好,平過俾現金,加上本身嘅銀聯折扣優惠,完全係雙重著數,下次遊澳門你識點揀啦.
更多銀聯澳門餐飯優惠詳情,請瀏覽相關網頁.


text:
「呢一本相集係比較2010同2020我影嘅相.
點解會整一本咁樣嘅相集,源自於我喺今年九月生日嗰陣落咗去Göttingen搵Ray Wong,除咗搵佢吹水之外係想完成我畢業作嘅最後一塊拼圖-當日我影佢喺國會上水,今日我終於有機會去揾佢.張相對於我嚟講都係幾iconic一張相,佢無愁眉苦臉,只係對住鏡頭笑.我覺得佢都幾cute幾靚仔呀(重點),所以成個相集其實係由Ray Wong 呢張相開始-我諗我點都要整一本相集放落去
然後有日我又醒起以前喺中學嘅時候,有時我地學校抽中咗去打Debate,場debate係政改論壇中學版-正好係十年前,嗰個係仲有五區公投嘅年代,嗰個係陳淑莊仲係長頭髮嘅年代,公民黨仲未比人滅黨嘅年代lol
我地學校抽中代表公民黨去打debate,而我作為一個學校嘅影相佬去咗影我嘅同學見公民黨嘅議員,有陳淑莊有余若薇,然後望返啲相,就覺得2010同2020年一個era變化真係好多-
2020年嘅自己,執相顏色用色無再咁中毒mode,但係2010個自己都幾pure幾true呀~然後由一個短髮TB 變咗一個上tinder周圍屌嘅港女,如果係以前2010年嘅自己,望住2020嘅自己,佢一定會話「點解你變到咁slutty?」(okay 我諗應該唔會係叫自己做slutty而係姣婆)然後2020年嘅我就會話「點解你唔早啲去溝仔點解你要攬撚住個貞節排坊做乜鳩?」然後2010年嘅我就會話「你估我唔想咩?係溝唔到渣嗎」然後爆喊
Oh No lol 諗到都覺得好撚嘈,呢個「同自己對話」件事就好似呢張meme咁:
過去同而家嘅自己不停互相摑鳩對方嘅過程,such a fucking bitch fight haha
而點解係會用一個咁 analogue 嘅方法去做一本書,(OMG 呢一本係我畢業之後第一份artwork lol )第一我無錢可以好似以前喺大學咁print書,(八婆你畢業嗰刻又話唔再做art related stuff?),而DM Rossmann係全世界唯一仲有可以開門print相同賣文具嘅鋪頭-多謝八婆武肺,不過就算咁樣,平有平屌貴有貴屌,都係一種自己嘅紀錄姐,好似係」
2020, Berlin, Germany


text:
廣東菜
廣東菜(粵拼:Gwong2 dung1 coi3)係中國八大菜系之一,正式啲會嗌做粵菜[1][2][3],係喺廣東同廣西東部等粵人地區流傳嘅傳統煮餸風格,由廣州菜同順德菜等嘅次菜系組成.根據歷史學家嘅研究,廣東菜係喺 10 至 13 世紀嘅南宋時期大致上有咗今日見到嘅樣嘅.嗰時漢人移民潮正值高峰.呢班漢人入面有御廚,佢哋就將嗰時中原嘅煮嘢食技巧帶埋去嶺南,跟手就同南越族嘅固有飲食文化融合埋一齊.打後嶺南做大明嘅港口嗰陣成日都同西人或者東南亞人交流,令到廣東菜又進化咗少少.今日嘅廣東菜已經好多姿多彩,佢成個食譜好長,1965 年嘅「廣州名菜美點展覽會」就數到有成 5457 種餸菜咁多.佢甚至喺國際社會都有啲地位:粵人喺近期歷史度好多次大規模咁移民去外國,去到外國,又將廣東菜改良,改到啱外國人嘅口味,改下改下,就做咗世界上其中一種最多人識嘅美食.
總體特色[編輯]
廣東菜嘅特色係將唔同嘢食原本嘅味一齊配合,所以呢種風格淨係會用好少量嘅香料,所以好少有啲辛辣嘅菜式,但係佢用咗好多唔同嘅香料,基本上好多嘅廣東菜都會用薑,蔥,糖,鹽,豉油,米酒,澱粉同油,八角,肉豆蔻等.有時為咗癖走一啲腥味,會加多些少好似大蒜咁嘅香料,例如煮內臟嗰陣.廣東菜間唔中會用五香粉同白胡椒粉.而為咗保留原味,一般都會煮得清淡啲,所以鍾意用清蒸嘅方式嚟煮,好少可會有啲好濃烈嘅味道.
廣東有豐富嘅農業同水產資源,可以低成本咁提供好多唔同嘅新鮮食材.17 世紀粵人詩人屈大均喺佢本《廣東新語》嗰度咁講:「天下所有食貨,粵東幾盡有之,粵東所有之食貨,天下未必盡也.」咁反映出廣東菜嘅烹調食材涵蓋範圍好廣.廣東廚師最叻將啲嘢食作改變之後,重可以滲透出啲食材原本嘅味道.古代嗰時,廣州菜係「無雞不成宴」,佢擅用食鹽,鹵水等嘅佐料幫手保存同埋調和啲嘢食.對於廣東咁豐富嘅食文化,連喺中原地區都有「有腳的桌子椅子不吃」,「四條腿的板凳不吃,兩條腿的廚子不吃」啲咁嘅俗語嚟形容粵人食嘅嘢種類有幾廣.廿一世紀頭開始,廣東重有咗唔少外省人移民,進一步咁提高咗佢啲嘢食嘅豐富度.
廣東菜強調煮出自然嘅鮮味(粵拼:Sin1 mei6;英文:Umami).為咗提高嘢食嘅鮮味,廣東菜用嘅豬肉同牛肉通常係嚟自嗰日鏜嘅豬牛.雞鴨多數係幾個鐘頭之前先鏜,而魚更加會畀人一路喺魚缸度養到煮之前.有時廣東菜餐館嘅侍應重會將啲生猛嘅魚蝦攞到去客人嘅枱前面證明啲嘢食喺煮之前重係生嘅.喺粵人嚟睇,香料係用嚟摭住唔新鮮嘅味道,而新鮮嘅海鮮係冇腥味嘅,所以最好嘅烹調方法係清蒸.好似係蒸魚咁,只係需要加少少醬油,薑同蔥,帶出海鮮嘅自然鮮甜味就得.多數餐館都會好鍾意用大蒜同香料去擺脫佢哋啲陳舊嘅海鮮存貨.所以啲人話食廣東菜有一個簡單法則:香料同食物嘅新鮮程度係成反比嘅.
嘢食[編輯]
老火湯[編輯]
老火湯(粵拼:Lou5 fo2 tong1),俗啲嗌做「老火靚湯」,係廣東菜嘅特色.因為嶺南天氣又熱又濕,令到粵人傳統嚟講都鍾意飲多啲湯水嚟補吓身-喺傳統廣東菜入面,湯水嘅比例通常都比較高.而老火湯呢家嘢就係粵人喺近呢二三百年開始興煲嘅.據講喺 18 世紀嗰陣時,廣東地區唔係好開發到煤炭,搞到廣東人唔理係煮嘢食定係煉鐵都要齋用柴嚟生火.於是廣東人就焗住慳住啲咁去用火,響煮餸嗰陣唔敢大炒大煎,改做用慢火煲湯煲粥-就出咗老火湯呢味嘢.老火湯通常係攞個煲將啲菜,肉,生果,或者藥材慢火煲成幾粒鐘整出嚟,好有營養,重有護膚,護心,明目,降膽固醇同健骨嘅效用.今日嘅粵人成日都會煲老火湯嚟飲.廣東菜其中一種比較大眾化嘅湯就係杏汁豬肺湯.
乾貨[編輯]
雖然廣東菜廚師好注意材料係咪夠新鮮,但係粤菜依然會用乾貨同醃過嘅嘢食.一啲廚師會結合用新鮮材料同乾貨.乾貨通常會先浸喺水度然後先煮,或者會畀人煮一段好長嘅時間,例如係乾鮑同乾貝.至於醃過嘅嘢食,唔單只可以保存好耐,有時佢哋重會因為咁而有獨特嘅味道.
廣東菜度常用嘅乾貨:


text:
續上文《做過婚姻介紹中心,先明白有d女係傻架 (第二集)》(中)
我發現Kelly同其他黎呢度既人有一點好唔同,其他人,就算係今天好港女好,佢地去event去matching,係投入既,無論係乜勁野人都好,就算係 Jolly姐呢啲口裡說不,但係佢身體起碼會好誠實.但係Kelly,係每一次都同我講話好想搵段好姻緣,但係去到event,係,佢係好向左走向右走癲 喪會嘩哈哈哈笑到好向左走向右走豪邁拍曬台咁,但係佢係基本唔care識唔識到人
特別去到event尾聲,當啲人個個搵到伴吹下水,無錯Kelly係唔會好似毒向左走向右走咁柄埋一二邊,但係唔知點解,有時見到佢係人群中間又發癲,我無再覺得嬲,甚至見到佢咁樣自娛自樂,我好想問佢,到底你係咪真係開心?
有一次,event完左,Kelly條今天又食白果.正常人食咁多次白果一係就嬲嬲豬,有啲就開始Hi勁埋我地添架啦,但係佢一啲都無,佢癲癲得得咁仲好似幾happy.
果晚啲人走曬,我問佢點解你好似一啲都唔care咁,其實係囉點解你要黎婚介,咁佢同我講左個故事
從前有條今天,好爛蒲好爛玩,好中意溝仔,係佢諗法裡面,佢唔覺得一個男仔因為想滾佢上床而tum佢有咩問題,佢覺得男仔都係咁,咸濕.直到有一晚,佢識左條仔,去左開房,條仔無搞到佢,淨係攬住佢訓左一晚,我聽到我第一個諗法係條今天一定係嘔到通地都係
咁 條今天覺得好hurt,因為佢覺得條仔唔搞佢,係咪嫌佢唔掂.咁我聽到當然好錯愕啦,即係一男一女,訓埋一張床,個男唔搞個女,就係唔尊重佢, 我係完全唔明啦心諗乜勁呀.果晚佢無訓到,因為佢唔信,佢覺得條仔扮野,仲心諗睇你扮得幾耐,跟住佢老味佢真係等到天光都唔訓,但係條仔真係寧願all夜 尿都唔搞佢
之後佢地一齊左,條今天覺得呢個男仔好奇怪,因為佢覺得自己好正差唔多聽到個名都已經扯扯地果啲黎,雖然後來佢地都有扑野,但係呢個男仔比左種感覺佢係,佢唔係淨係想扑佢.個男仔帶左好多好開心既回憶比佢,但係後來有一日個男仔走左
我諗果次係佢人生第一次感受到咩係傷心,佢收埋左自己,係屋企宅左幾年,然後到有一日,佢覺得唔可以咁樣落去,就開始去果啲交友網,婚介公司,佢想比自己一個新既開始
聽完佢講,我送左佢返屋企,我知我唔需要咁做,或者我覺得佢有啲陰公掛.果一次佢無嘔,佢仲好靜,成程車粒聲都無出過,淨係望住個窗,抆住個嘴係度喊.
婚姻介紹呢行好奇怪,呢個世界咁多種中介,睇樓,啲客會同個經紀傾下住過咩樓,但係做呢婚介,當個客同你講佢既感情經歷既時候,你會唔知自己應該用一種咩身份去聽呢啲咁close既野.有人會話咁佢可以唔講你又可以唔聽
我 都有咁諗過,但係我地唔係機器啲客亦唔係一渣data,唔係十個人每人俾一堆資料列一渣要求,然後好似做功課連線咁連埋佢就搞掂.呢一兩年開左 幾多婚介公司,果班Hi Hi以為搞event就係搵一堆男人同一堆女人,然後係同一個時間掟勁埋係同一個地方,跟住冰零嘭難佢地自己就會搞埋一堆啦,咁就有錢收啦,幾好搵呀
痴線架咩,果啲人黎架
即係依家有啲婚介公司係揸流攤度呢叫你上網填資料然後去交錢,跟住就會有電話打俾你,幾時邊度有條女,Hi Auntie唔講我真係以為果個馬伕黎
好 多人以為婚介易做,係因為佢地唔明白,以為最重要既係event,係約埋啲人一齊,但佢地唔明白,婚介最重要,其實係去了解人,了解你面前既果 個人,佢到底係想要啲咩.每次event,我地決定唔到最後果兩個人會唔會係埋一齊,但我地可以決定果個兩個人係邊個,而好有機會,佢地係會係埋一齊一 世,而呢一件,係一件好serious好值得去認認真真咁去做既事
第二朝Kelly打黎,話覺得自己好麻煩,唔想再黎啦,唔想再麻煩到人.講起又奇,可能我份人係咁,即係如果係Jolly姐呢啲煩西,我係唔會留佢,但係如果有人主動話想放棄,唔知點解我又唔會放棄佢地,我有陣時真係覺得自己係婚姻介紹界既羅賓漢
之後我幫Kelly執好左個look,睇落係有啲似連斯雅,當然我唔係話佢係公廁.咁其實係幾洗錢既,因為個形象設計條基佬係幾貴架我想講.
黎婚姻介紹啲客個個唔同,有啲好自動波,有啲就要提下場好似湊女咁,而我係每次約佢去event之後都要同佢brief嗱你唔好呀哈哈哈咁樣笑,唔好成日講屎尿屁真係痴勁線架咩
但當然啦,佢落場5分鐘度啦就乜勁都唔記得曬又開始兒野依夜以衣儀野,但係呢,我相信呢個係奇蹟黎.話說Janice條八婆有個囝叫TGC既,全名Tony Gilbert Chan,佢係我繼Angelababy之後聽過第二個個英文名咁向左走向右走長既人.
我 係唔知佢地點樣搭上既,直到有日Janice無啦啦衝黎我officeHi勁我話我有個囡溝左佢條仔,佢係好向左走向右走嬲咁樣架喎,但係我又 唔知佢嬲乜勁,咁呢度婚姻介紹中心黎架嘛,Hi 你唔係仔溝女就係女溝仔架啦,我果下真係唔知比咩反應佢淨係ererererer吓吓咁囉
跟住條八婆就Hi呢樣果樣又話人地做第三者乜乜SevenSeven我真係心諗條傻系做乜勁係咪更年期呀,後尾先知條臭系原來想自己食左TGC,Hi Auntie貪人後生有錢,不過唔向左走向右走show佢喎哎呀呀真係笑到我gap gap聲
我有時又真係唔明啲有錢人點諗,咁呀TGC本身就家底唔錯,外國返黎個樣好向左走向右走純良雖然薯薯地,但係又演奏級小提琴又剩.我都唔知佢貪Kelly啲乜,可能貪佢夠on勁掛,我真係唔向左走向右走明,係咪食得和牛多會想試下滷肉飯既呢
咁係Kelly同左TGC一齊左之後,都過左幾個月,我收到個電話,係Kelly打黎,話約我去唱K.我地去左第一次我約佢去event果間cafe.
佢同我講話本來今日佢應該同TGC一齊上飛機,但係佢無去到,仲同左佢講分手.咁我問佢點解,佢無答我,淨係係度唱歌,佢以前每次兒野依夜以衣儀野果陣我就頭都痛勁埋都無認真聽過佢唱咩,今次我終於聽到佢其實一直都係唱緊呢首
如果沒有你 沒有過去 我不會有傷心
但是有如果還是要愛你
Kelly始終無答我點解佢唔走,但我諗我明,對於佢黎講,去婚介去識男仔,就好似俾佢重新簡一次自己既感情自己既命運咁,但係就算有呢個重新選擇既機會,佢都寧願去簡返過去,到底要幾中意一個人,先可以明知會傷心都仲要去簡?
果晚Kelly主動叫我送佢返去,佢話想有頭有尾,送埋最後呢一次,以後都唔想再麻煩我啦.
我係拒絕左,我同佢講,今次你要簡你自己想行既路,我唔係成日都可以幫你,但係我應承你,我會留一個quota比你,到有一日,當你覺得你放得低你想再真係重新開始既時候,黎搵我
我睇住Kelly自己一個人愈行愈遠,唔知點解有啲喊.果晚我返左公司,我拎左Kelly份登記表出黎放左去夾萬.
我有啲希望佢會有一日黎搵我,真真正正去重新開始一段關係,重新去開始佢既人生,重新去搵佢既幸福,但係又覺得,可以搵到一個自己咁愛既人,雖然好痛苦,但係或者咁樣對佢黎講先係真正既幸福,我諗唔明.
通常呢啲時候,我都會聽一首歌,或者可以同大家分享下
或者呢啲就係叫緣份掛
唉
有一個問題,我諗左好耐都諗唔通:如果命運註定你要同你最愛既人分開,當你有一次重新選擇既機會,你仲會唔會選擇去愛呢個人?
《完》
第二集Kelly的故事比第一集的Jolly姐少了點爆笑情節,但卻多了幾分感性,大家喜歡哪一個較多?其實第二集的中途發生了些小插曲,話說故事開初作者「張子石」自稱在婚介工作任職3年,今次寫文是為了宣洩壓力,不過後來作者又自爆其實真身是網絡作家「堂前燕」,此令不少讀者質疑不是真實故事,吸引力降低了.但陸師弟認為不論故事是真是假,只要好看就可以,好像第二集故事的主角Kelly,那份對愛情的執著,我覺得很感動啊 T.T
原文出自: http://forum6.hkgolden.com/view.aspx?type=LV&message=5619765&highlight_id=0&page=1&authorOnly=False
相關連結:
下一頁


text:
市面上大部份有用嘅醫學美容減肥機儀器,其實都係將脂肪分解成「脂肪酸」同「糖分」,令到頑固脂肪分解,釋放到血液裏面,然後隨着新陳代謝慢慢排出體內.
要講減肥,首先要了解脂肪分布.一般人嘅脂肪總共分為三層,即係三個部份: 橙皮脂肪,皮下脂肪,內臟脂肪.
橙皮脂肪點解咁令人討厭?因為橙皮脂肪係一種特殊嘅脂肪,佢係冇辦法變成能量嘅來源,都無辦法透過減少進食或運動去減!
好彩嘅係,醫生已經發現,呢一類型排列得非常之緊密嘅脂肪細胞,有一個辦法去分解,就係用空穴,揉搓嘅方法,呢個方法,可以將頑固嘅橙皮脂肪及起,而且打散囤積嘅脂肪.亦都係以前日本大熱嘅醫學美容儀器「空穴爆脂」嘅原始概念.當然現在技術大幅改善,通常已經會結合幾種不同更大功能,達到最佳瘦身效果.
ABAS SR可以有助燃燒橙皮脂肪,經過兩至三次嘅重點調整之後,同一個部位嘅脂肪就會開始燃燒,脂肪,就會慢慢變成油膩脂肪酸同糖分,釋放血液裏面.
新一代有效高端嘅醫學美容減肥儀器(減肥機/做機減肥專用儀器)通常會包含三個部份:
Step 1 高能量射頻 / 高能量聚焦超聲波 / 激光 / 冷凍溶脂 (令到脂肪細胞液體化,或令到脂肪凋亡)
Step 2 吸啜脂肪功能 (有破壞脂肪結構,通淋巴,排出毒素作用)
Step 3 光動力PDT (令到減肥後鬆弛皮膚比較緊致)
要作為一部高端嘅醫學美容減肥機,呢三樣基本上全部都要!
熱光溶脂 ABAS SR係市面上性價比最高嘅醫學美容高階射頻減肥專業儀器之一,安全性高,而且好快見效.呢部機只需要做幾次,效果好過其他普通出邊機做10幾次!完成整個療程後,大約會最少有2cm - 4 cm改善


text:
本人單身.對上一次黎月經係4月30號-5月6號,跟住到依家都仲未黎m,但最近呢兩日發現下面有少少出血既跡象,量係超級少,淡淡色既,之前試過成3個月都未黎m於是去睇中醫,中醫話係腎虛,食完中藥之後跟住又好正常咁每個月黎m,但到呢個月又唔黎了,唔知有冇關係呢? 洗唔洗去睇西醫檢查?
Hello @xxivnl 想了解一下你過往月經週期一般大概係幾多日?同埋最近1-2個月,身體有無經歷特別嘅狀況?
除左發生性行為之外,月經來遲都有好多原因引起,例如最近生病有服藥(特別係抗生素),情緒有起伏,壓力過大,生活作息唔定時,飲食唔規律等.所以如果最近身體都有經歷以上嘅情況,都有機會導致月經來遲.除此之外,月經唔穩定亦有其他原因,例如子宮同卵巢方面出現問題,或者荷爾蒙嘅分泌出現變化,所以去婦科做比較詳細嘅檢查都會比較安心 .
暫時出現少量血絲嘅狀況,都有機會係來經前嘅徵兆,月經方面可以再耐心等候多幾日先 .經前症狀會因為每個人嘅身體嘅情況而有所唔同,唔係每一個女性,亦唔係每一次月經都會經歷經前症狀.
如果服用中藥過後,身體都有正常每個月來經,咁相信今次月經來遲嘅原因,未必係由服用中藥所引起.反而係最近身體嘅狀況,可能會較大影響.因為見你之前都曾經試過三個月無來經,今日暫時相隔四十幾日未黎,其實都建議儘快去睇睇西醫,做番個詳細嘅檢查會比較好.因為有機會可能身體出現嘅狀況,之前服用中藥嘅時候有稍微舒緩左,令月經正常穩定出現番.不過中藥本身未必能夠處理好身體嘅問題,令停止服用中藥後,月經嘅問題就重新出現番.所以早D做番個檢查,都可以知道月經來遲嘅原因,儘快對症下藥啊 .
Hello~多謝你詳細既回覆呀 過往月經週期一般大概係35日~ 最近我5月到依家都係到煩惱緊搵工既野,唔知會唔會有影響到呢 過多幾日如果再冇黎我就會去睇西醫檢查一下了!


text:
「新年快樂,財源滾滾旺旺來!」每到新嘅一年去親戚朋友屋企拜年送賀年禮品時,都會送上呢一類嘅祝福語.唔單止係因為我哋希望自己嘅屋企人同好朋友可以喺新嘅一年有個好開始之外,我哋自己亦對於新嘅一年寄予厚望並且期待可以比去年有更好嘅成績,甚至賺更多嘅錢!
2019年就畀小編以豬年開運發大財嘅文章嚟作為喜氣嘅開始啦!注意!以下文章所介紹嘅嘢,除咗簡單容易到手之外,仲係送賀年禮品畀親朋好友嘅最佳之選!
餵飽餵滿豬仔錢罌
中國古代代表財富嘅動物,除咗有名嘅麒麟,獅子,蟾蜍之外,其實仲有豬仔!咁啱今年就係豬年,豬喺古代代表住財富同生育!亦都係點解大多數嘅錢罌都係豬嘅形狀.過年果陣,只要將豬仔錢罌放喺房間或者書房入面,記得,千奇唔好畀佢肚仔空空!有事冇事隨時餵佢,將佢餵得又飽又滿,自然可以帶財入嚟!
竹(豬)你開運發大財
想擺脫2018年嘅衰運?同我一齊種盆開運竹啦!開運竹,又叫富貴竹,其實佢就係一般人話嘅「萬年青」,係屋企好常見嘅開運盆栽,擺喺屋企又靚又開運,放喺office仲可以加強自己事業運!但擺開運竹之前,盆栽上面記得要先綁紅絲帶,先有開運嘅效果哦.
隨時帶住你
新年過後想升職,加薪或者創業?隨身帶住同自身能量相近嘅開運物品或者戴上開運飾品啦!例如:戴尾戒,開運頸鍊,銀包放錢母或者係鎖匙圈掛上得意嘅財神造型USB手指,都可以令自己嘅運氣受到輔助,仲可以避災!你係打工仔?想要薪水高升,工作順利嘅話,就帶上財神造型USB手指啦!除咗開運招財之外,仲可以將你工作資料save低,一插就有,希望無窮.


text:
所謂去旅行要去到盡,去到唔同地方玩自拍當然都要拍到盡!DJI啱啱公布咗最新嘅航拍機——Spark,佢唔單只細部,仲內置好多專為自拍而設嘅功能,更加可以畀你用手做動作遙控!
雖然航拍機流行咗都唔係好多年,但技術進展得真係非常之快.尤其近一兩年,新型號不但功能強咗,便攜性高咗,甚至定價都平咗,所以就越嚟越多人玩航拍機.而航拍機嘅龍頭公司DJI,啱啱就係紐約公布咗一部全新嘅航拍機——Spark,不過佢主打嘅係畀用家「自拍」而唔係一貫嘅「航拍」.
手勢控制再專用App易用又好用
呢部機最勁嘅地方係可以完全唔使用遙控器去控制佢,只要你放佢喺手,等佢鏡頭對住你,佢認出你之後就自動起飛.之後你就可以透過指定手勢畀指令佢,控制佢飛去邊甚至直接幫你自拍,易用又方便.佢專用個App可以俾你輕易選擇四個唔同嘅自拍模式,分別有垂直上升向下拍,圍住你嚟拍,拉遠同埋一邊圍住你轉一邊拉遠.其他功能仲有可以直接點選Spark拍住嘅畫面任何一點等佢自動飛埋去同埋可以設定追蹤住指定主體.而呢個App仲可以自動幫你將拍到嘅片剪到靚一靚再直接上傳到社交媒體,非常貼心.
◆ 對住部機佢會掃瞄次你個樣,然後就會認住你跟你手勢指令.
◆ 做呢個手勢佢就會倒數幫你自拍.
◆ 用App連接之後可以直接指佢飛去你點選嘅地點.
◆ 仲可以Mark住指定主體等佢跟住拍.
兩軸防震1/2.3'感光元件鏡頭
內置機械式兩軸防震器,可以有效抵銷機身飛行擺動.鏡頭方面採用咗1200萬像素1/2.3'感光元件,焦距相當於25mm並擁有f2.6大光圈,配合UltraSmooth技術仲可以減少Rolling Effect嘅問題.不過最特別嘅係佢同時設有全景模式同淺景深模式,無論相拍清晰嘅到此一遊定係要突出主體都冇問題.
◆ 鏡頭有兩軸防震,足夠抵銷機身飛行時嘅擺動.
◆ 專用遙控器加部手機可以睇住嚟飛.
自動感應障礙物
由於呢部機係為咗簡單易用而設計,所以機身設有多個唔同感應器,再配合多達24個運算核心,喺GPS接受良好嘅情況下可以準確自動避開唔同嘅障礙物.當佢知道自己就嚟冇電或者你喺遙控器上撳咗「RTH」掣,就唔驚佢會撞到障礙物返唔到嚟.另外配合DJI GEO系統,亦識得自己避開例如係機場等嘅「禁飛區」唔會飛入去,更加保障各人嘅安全.
◆ RTH識得自動避過障礙物.
◆ 套裝咁買好似抵啲.
性能唔錯唯未夠輕
雖然佢主打自拍功能,但佢其他規格方面都好唔錯.例如最高飛行速度可以去到50kmph,配合專用遙控器可以做到2km遠嘅720p圖傳功能,電池可以飛行16分鐘等.另外佢亦都支援DJI Goggles等用家可以以第一身去感受Spark嘅視野.不過要留意呢部機重量係300g,喺一啲對航拍機已經有法律規管嘅地區可能需要實名登記先可以用.如果你係諗住去相關地區旅行諗住用佢嚟自拍,可能要先了解一下當地法律先得.
DJI Spark
鏡頭 12Mp相片/FHD影片
最高速度 50kmph
飛行時間 16min
頻道 2.400 - 2.483GHz / 5.725 - 5.825GHz
圖傳 720p
體積 143×143×55mm
重量 300g
定價 $3,899(淨機身),$5,459(套裝)


text:
我之前都有間中煲三棗茶俾小小豬飲(按此重溫),不過因為個顏色關係,小小豬次次都唔會十分願意飲.
早幾日見有朋友仔教話可以加埋蘋果及雪梨一齊煲,個顏色靚啲之餘(即係冇咁黑卒卒),味道可以更加清甜,所以我又嚟試下依個蘋果雪梨三棗茶啦~
三棗茶有咩好?原來將紅棗,南棗同埋蜜棗一齊煲,除左對補氣血更有效用之外,因為棗類都有抗過敏作用,所以對氣管敏感而引致容易咳嗽都會有調理作用.補益得來又唔會太燥火,所以對好啱小朋友飲用.
今次加埋蘋果同雪梨,除左味道更加甜之外,仲非常滋潤,可以有滋陰潤燥之作用,所以就更加啱小朋友依家嘅轉季時飲用呀!
材料都係一啲簡單方便嘅,只需要蘋果3個,雪梨4個,雪梨乾3-4片,蜜棗5粒,雞心紅棗10粒及藍棗5粒~
新鮮雪梨就算去清晒啲芯都一定係有少少酸,依個就係新鮮雪梨特性,所以就要加幾片雪梨乾就可以中和返那一陣微酸味(我試過幾次又真係WORK呀)!
絕對唔係講笑,依個蘋果雪梨三棗茶絕對係我煲過咁多涼茶最好飲嘅,真係強力推介俾大家.小小豬不知幾鐘意飲,一杯接一杯咁快快口飲,仲邊飲邊話好好味.另外,當我倒俾老公飲時,竟然話唔似係我自己煲,話仲好飲過坊街買嗰啲....哈哈哈!
睇見佢地兩父子飲得咁開心,真係勁有滿足感,所以話呢....我煮嘢嘅力量都係來自佢地呀!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!


text:
2008年9月2日 星期二
dinner buffet @洲際酒店
哈...哈...有人請梗係食好 D
每位 $588 的洲際酒店港畔餐廳自助晚餐夠豪未
望住個靚靚無敵維港海景, 再加埋幻彩詠香江的激光表演食 buffet ...
之前有人在洲際酒店進食自助餐後發生食物中毒事件
所以全部生冷食物欠奉, 冇左生蠔及刺身, 換上和牛及鵝肝等食品
好耐冇食 buffet, 一見到咁多鵝肝冷盤雙眼發光, 全部攞嚟試, 平時邊度捨得食啫
有個 friend 話竹笙雞絲翅好好味, 一個人飲左 3 碗呀
日式食物仲有蝦,茄子,蕃薯及魚天婦羅
冷麵都有幾款~ 粉紅色的梅子麵,啡色的蕎麥麵,綠色的綠茶麵
和牛好似平時食 buffet 咁, 一大嚿唔加任何調味就咁燒, 邊位好熟好韌而中間就好生
我覺得咁整唔係好夾, 食唔到和牛的香味, 嘥哂呀!!!
甜品好好食, 平時我唔會食咁多甜品, 但相入面的甜品及 cake 我全部食哂呀!!!
細細個圓碌碌的法式小甜餅 macaron 出面賣 $10 一個
平時唔捨買嚟試, 飽死都要食番幾件, 仲有夾的時候要細細力, 好脆的
... 否則夾爛左個樣就唔靚
所有朱古力甜品都好好味
好似件朱古力蛋糕 opera 及 macaron 咁, 唔太甜又有好濃的朱古力味
但個梳乎厘就例外, 個賣相黑蚊蚊已經唔掂, 食落去又冇味
我諗撒 D 糖霜係面會靚 D 及好食 D
雪糕仲可以加 topping, 有軟糖,七彩朱古力碎, 朱古力粒 ...
訂閱: 張貼留言 ( Atom )


text:
2010年9月20日 星期一
味吉拉麵館
呢間拉麵館係一個連鎖集團既,應該就係UCC啦,不過無論由外面同裡面都睇唔出係出自UCC集團.今次去到既就係MEGA BOX那一間.MEGA BOX內裡表面好似好多野食選擇,但係其實都係無咩邊間好食,咁岩經過呢間,佢地又開左無耐,又未試過,所以就入去試啦.
太約六點四十五分左右,裡面已經坐得八八九九了,我地被安排到一個面對住停車等客區既位置,雖然地方唔迫,但係都唔係太舒服,因為坐位都排得幾密.
首先要講既係佢地既串燒,無論擺盤同味道都好好,外層燒得香口,內裡則肉汁豐富,而且有淡淡既一股鹽味滲出,因為我地叫了鹽燒,呢到係可以Order汁燒的.
另外,拉麵要左地獄湯底,湯係幾好味,不過D麵就好一般,而且湯碗雖大,可是拉麵卻是不多.叉燒叫過得去啦,可是好似太肥.
牛肋肉冷烏冬,肉和烏冬係分開上枱的,牛肋肉是經過燒,頗為乾身,但都不失鮮味,而且用上大量香料,食落都十分惹味,由於有不少肥膏附著,略嫌肥膩左少少.但冷烏冬真係要一讚,個湯汁十分美味,好鮮甜,烏冬則煙靱有咬口,涼冰冰的,不會像並他地方般係暖既,冷烏冬放在竹席上,有助隔去多餘既水份,因為呢點,佢地真係做得好好.
總括黎講,呢到既拉麵都係係普通,可是串燒及烏冬可以一試再試.
地址:九龍灣宏照道38號Megabox1樓L102號舖
訂閱: 張貼留言 (Atom)


text:
(外籍家庭傭工)三地外傭大不同—菲傭,印傭,肯亞
本地好多家庭都會請工人姐姐幫手處理家務,照顧小朋友同老人家等,一般都係請菲傭,印傭幫手,但你又有無聼過肯亞傭工?請工人姐姐其實唔一定局限於菲傭,印傭,肯亞女傭經過專業教育,可以用中文溝通,唔會有溝通障礙.TalentCompanyLimited得到肯亞政府大力支持,提供肯亞,肯亞同非洲其他國家嘅專業女傭俾你選擇,並且一直培養同招募優秀外傭.今次Toby 就邀請到佢哋爲你比較三地僱傭,幫你揾出最適合嘅家傭!
外傭人工
本地外傭人工最低工資現爲每月$4,410,而且需要額外提供免費膳食或者膳食津貼.根據標準僱傭合約,僱主要為外籍家庭傭工提供合適嘅住宿,免費膳食(或每月至少$995膳食津貼),同埋傭工往香港以及合約終止或屆滿離開嘅旅費.
外傭語言
菲傭除左識自己嘅本土語言之外,第二大語言就係英文,而且略懂廣東話.菲律賓政府會為菲傭安排爲期兩星期嘅訓練,幫佢地適應香港嘅文化同生活.印傭多數都受過廣東話訓練,但英語能力就不及菲傭姐姐.肯亞女傭受過專業教育,識得用中文溝通,就算老人家同小朋友唔識講英文都無問題.由於肯亞曾經係英國殖民地,肯亞女傭嘅英文都好流利,唔會有溝通障礙.
外傭宗教信仰
菲傭多爲基督徒或天主教徒,部分會喺星期日返教會.而印傭多爲回教徒,唔食豬肉.每年都有一次齋戒,爲期一個月.期間印傭清晨就會食早餐,之後全日都會禁食.肯亞女傭主要為基督教徒,無特別信仰習慣.僱主聘用外傭前應該問清楚姐姐有無特別嘅宗教習慣,睇下雙方係咪接受倒相關嘅安排先簽約,避免不必要嘅爭執.
外傭服從性
假日去中環同旺角都會見到天橋坐滿外傭姐姐.由於印傭姐姐通常有經濟負擔,所以性格通常比較單純,聽話,有禮貌.至於菲傭姐姐可能比例上較多,熟悉香港嘅生活環境而且有唔少同鄉,假日通常會要求約朋友出去.肯亞女傭習慣喺中東國家工作,長期受社會壓迫,性格刻苦耐勞,多會珍惜工作機會,只求安穩嘅生活同薪金.
外傭工作能力
印傭多數都有外地工作經驗,譬如新加坡,台灣等東南亞地區,同香港文化唔會相差太遠.至於菲傭就一般喺加拿大,澳洲等地方工作,但可能因爲佢地多同鄉一齊喺香港做野,生活同文化上都唔會同我地太大差異.肯亞女傭透過TalentCompanyLimited接受各方面嘅培訓,包括烹飪,嬰兒護理,廣東話,家務,家居安全等知識,並會模擬香港家居環境,務求令佢地更瞭解同習慣本地生活.
外傭學歷
據稱30萬名外籍家庭傭工中有一成傭工有大學或以上學歷,好多僱主都唔介意高薪聘請有學歷嘅工人姐姐,譬如有啲姐姐有護理知識就好適合照顧老人家.菲律賓有幾十年被西方國家統治,教育相對普及,菲傭一般都到大學程度,加上菲律賓嘅教育體制同美國一樣,菲傭嘅英文程度都唔錯.印傭學歷相對就較低,教育程度多數係中學或以下.
Toby 專業鐘點家務助理服務
決定請海外僱傭之前,最緊要知道自己有咩需要,再根據心目中嘅條件比對菲,印,肯亞傭工,睇下邊個地方嘅文化同工作表現最符合你嘅需要.聘請前最好可以同姐姐當面傾下,瞭解雙方嘅期望,特別係假日安排,屋企嘅人數同習慣等等.除咗基本資料之外,建議你可以瞭解下姐姐嘅基本家庭狀況,有啲僱主傾向請已婚同游小朋友嘅外傭,覺得佢地有照顧小朋友,保姆嘅經驗,一般比較有愛心.畢竟將來會同姐姐長期相處,最重要都係將心比己,瞭解清楚對方先下決定.
睇完咁多有關於外傭嘅資訊之後,你有冇都打算要搵個價錢合理,細心又貼心嘅鐘點呢?即刻上Toby 免費平台啦!你只要回答幾個簡單問題(如居住地區,工作範圍,鐘點價錢預算等)就可以取得家居清潔嘅報價,輕鬆幫你搵最適合你嘅家居清潔助理!
Toby 不論平台質素高,收費合理,而且每個鐘點家務助理均經過培訓,有豐富清潔經驗,服務質素有保証.由日常清潔,入伙前/吉屋清潔或裝修後清潔均可專業為你服務.想省下做家務的時間?上 Toby 直接預約家務助理啦!
服務評價
態度很好,很有禮貌,準時,有交帶
態度很好,很有禮貌,準時,準確描述
Very good


text:
對方突然咆哮:「你搵佢做咩?!我聽得出你係女人!你有咩原因要搵佢?!你要俾我知先!成日咁多女人搵佢,你哋到底想點!!……」
Reference check 一般會喺個 Candidate 拎咗 Offer 之後做,公司會跟據 Candidate 俾嘅資料,然後向以前嘅僱主查詢所提供資料係咪屬實.不過唔係所有公司都會做,一般某啲特定行業或者有少少規模嘅先會去做.其中最常見嘅做法都係不外乎Send / Fax 張 Form 俾舊僱主等佢填,或者打電話去直接同人哋對家個 HR 口頭上證實一下
腦細不嬲記性一般,隨住年紀增長就越來越明顯.講一講個 Background 先,公司有個文職女同事放產假,放假之前公司想請個合約員工,等個同事放產假呢段時間幫吓手,唔駛同佢合作開嘅嗰幾位同事做埋佢嗰份.不過武漢肺炎殺到,即刻話要慳錢,唔請合約員工,要班同事自己啃埋去工作,分擔埋放假嗰位同事啲工作.
而家個個同事Lunch 都喺個位食外賣,腦細就硬係食飯時間特別有吹水Mood,係要趁個個食飯除低口罩就行埋嚟吹水,你想大家食你啲口水就早講啦,小編幫你將啲口水倒入部水機到.Sorry,好似有啲重口味咗. XD
呢位西瓜經理原本嘅工作都做得麻麻地,有待改善.大腦細約咗西瓜諗住聽吓佢有咩講,西瓜當然話會盡量改善,然後留低一句「趁呢個時候通知埋你,我剛剛發現懷孕兩個月」.就係咁,跟住個年乜都無變過.
麻煩你將CV send 去我哋個 Email,[email protected].」
一分鐘後……
電話又響……同一位女士打嚟:「我已經 send 咗,你哋收唔收到?」
到底係咪個個都試過有哩種感覺?
話說公司前線部門入面有一個惡霸經理,已經做咗兩年幾三年架啦,一直以黎都係蝦蝦霸霸,埋佢堆嘅人申請放假就連續放幾耐都得,唔埋佢堆嘅平時就俾啲豬頭骨嘅工作,而想申請放假就哩樣嗰樣咁,簡單啲黎講,即係玩小圈子,成個部門俾佢搞到佢想點就點,仲要佢部門做條數出黎唔靚.有好多同事唔妥佢架啦(包括寫字樓啲經理),投訴嘅投訴,辭職嘅辭職,但係偏偏最大粒嗰個腦細又好 Buy 佢,無論啲以前同事點投訴,都吹佢唔漲.
香港打工仔不嬲都有一個共通點,就係風季嘅時候期待下會唔會突然掛返個八號風球,可以趁機會抖下氣.到底我哋香港人嘅生活係忙碌到一個咩地步,先需要靠打風去休息下?
「我都唔知今日返幾點,唔知係咪同尋日一樣,所以我留咗喺屋企.」
T 女士嘅腦細之後有向人事部反映,話覺得 T 女士做野都跟得幾足,而佢部門又缺緊人,於是想小編同 T 女士佢傾一傾,睇留唔留得到佢.
「公司派我出黎囉,你哋呢?」
香港本身整體嘅人力市場風氣都係,你一日唔跳槽,你一日就唔會獲得更多.你試諗下自己每年到底加幾多人工?除咗政府工同花紅按業績計算嘅工之外,其他絕大部分嘅工都係按照通漲率去加,近十年都係 Around 4% 左右,你自己都有數得計,每年咪又係加得幾百蚊,十年黎,你到底加咗幾多人工?夠唔夠你退休?
如果你問小編接受 Counter Offer 有無問題,小編就覺得係無問題嘅,都係選擇嘅一種,而且腦細都係覺得加人工俾你無問題,先選擇俾哩個 Counter Offer 你,完全唔需要有罪惡感,反而你應該有種感覺就係,明明你值哩個價,佢就偏偏要喺你走嘅時候先肯出俾你.不過小編喺到仲係有些少補充.如果你諗住接受咗個 Counter Offer,然後當咩事都無發生,繼續返去你嘅美好生活,一樣嘅工作,加咗一大截嘅人工,咁樣未免天真咗啲……
會早到 10 – 15 分鐘嘅求職者,喺今時今日都真係算幾難得,畢竟依家都有唔少人見工,興最後一分鐘先到,再唔係就直頭遲到,一係就早到個幾兩個鐘,講緊嘅係不論咩階層嘅職位,有高有低,所以小編心入面都俾咗個 Like 哩位 IT 男.於是乎就隨即喺枱頭搵返 IT 男份 CV 出黎,然後執埋份公司嘅職位申請表,由自己個位行出去接待處,諗住親自帶哩位 IT 男入黎俾佢填 Form.


text:
阿嬌離婚,揀有錢定靚仔?
-
Sophia last edited by admin
阿嬌從來唔係一個會揀有錢人既人,就好似佢3月時仲課金6萬蚊比小鮮肉網紅.佢始終如一,只會要靚仔.
我以前靚妹仔時只會鐘意靚仔,但到左二十歲已經識得踏實.外表既野邊個唔鐘意,但當你過左25都仲只想要靚仔就係幼稚,你要預拍拖3年再結婚.貼近30歲既卵子生出嚟既仔已經差好遠,有錢人好著重下一代.
到阿嬌39歲仲係咁樣幼稚真係天真嬌.
揀有錢仲衰?有D人可能會話有錢佬花心,爛滾.其實好多男人都花心,只係爭在有冇能力花心,同有冇錢,靚唔靚仔冇乜關係.
只要你有同過成功既男人相處,你就會明白,有時唔止係物質上,或間屋大D舒服D.一個有事業既男人,特別係靠自己成功既男人,懂得待人接物,識得大體,有風度,交遊廣闊,妳同佢相處係舒服既.相處不累的人,才是對的人.
而家識有錢男人比以前容易好多,例如像princess dating之類的交友App,標榜認識有錢紳士.當然都要你本身有番咁上下條件先識到.
識有錢男友,好多野對方都會為你諗,同埋佢地少計較.
同有錢男人相處,會學到好多野,例如點樣做生意,其他搵錢方法等等.會幫到自己脫貧,同時再提升自己條件,多D本錢去扮靚.我自己D姊妹,好多都因為咁樣做左小老闆,幾間鋪渣手,下午可以去下午茶,做下Facial Keep住靚同後生.而另一個只想要靚仔既中學同學,在吉野家做服務員,做到個樣人老珠黃.有時想叫埋佢一齊晚餐食唔知叫唔叫埋佢好,驚佢覺得貴,肉痛.
除非你本身大把錢,咁樣可以不斷換小鮮肉男朋友.始終女人青春有限,越早識諗先會越有得揀.同有錢男人拍拖唔代表一定係貪錢,反而是比較著重內涵.相反只會揀靚仔,才是流於表面的膚淺.


text:
關於英國聯招UCAS你一定要知道嘅野 All You Need to Know about UCAS
幾時開始搞?我記得我搞UCAS應該就係F5升F6個暑假嘅時候 順帶提一提,如果想報IGCSE,最好暑假plan定.至於IELTS都建議大家暑假報埋黎考,減輕之後嘅負擔 (雖然可以喺出offer後再考),同埋如果touch wood考衰咗,都可以再考呀嘛 講番UCAS,如果學校係UCAS centre, 要問學校拎個buzzword將自己個acc link去學校到 開咗UCAS acc之後,應該有一堆資料要填,仲有最重要嘅就係要填你4000 characters (characters唔同字數,因為佢計埋spacing果d) 個personal statement 由於你篇Personal statement係畀曬5間你所選嘅大學睇,所以你揀嘅科應該相類似 Personal statement(PS)方面佢同JUPAS果d好唔同,需要你講d比較academic嘅野,例如可以係一本書畀到你嘅啟發,你對某件事嘅睇法等等,總之要show到你自己對學科嘅熱誠.而ECA果d應該佔大約10-20%,其實都可能要視乎你報嘅大學嘅實際要求係點 建議大家填好曬所有資料之後,可以將自己寫得7788嘅PS放落去睇吓字數,因為有時你用嘅doc未必準 臨近UCAS deadline嘅時候(如果報oxbridge應該10月15倒會已經係deadline),建議你畀咗個手續費嘅先,然後press submit,之後叫負責個老師release番個acc畀你改野,因為真正嘅submit應該係由學校去幫你搞嘅 講完自己有d咩要做,其實你都要搵一位老師幫你寫reference letter.最好果位老師係關你想喺大學讀果科事同埋係幾熟你咁.如果你好有好奇心睇老師寫咗咩同埋學校submit咗咩predicted grades畀你,其實可以喺submit咗之後打電話去英國UCAS果邊叫佢send番畀你睇 (有法例保障咗你嘅權利去access你d個人資料,包括ref letter在內)


text:
港女・清邁・窮遊之旅
終於到左全個trip最期待既一日去elephant park
眾所周知 去泰國騎大笨象,睇大笨象表演畫畫好似一個必做既活動
奈何 又有幾多個人知道 觀嘗個十幾分鐘既背後 其實係件好殘忍既事
大象始終有獸性 有象伕為左圖利同令大象變得溫馴 會將象眼插盲 大象失去視力自然會乖乖就範
懷孕象媽媽要咩上鐵籃或者竹籃 每日被人類騎上去來回行無數次
(將心比己 陀住個b之餘再要你咩多個上身 一日行8個中 淨係比粥水你食 無錢入你袋 會有咩感覺?)
象牙都係 到依刻都唔明象牙擺設有咩咁靚!
佢地係要比人射殺 再粗暴地拎走一對象牙 象牙原有既位得返兩個窿 而象就咁等死!
當然世上總有1,2條仆_會話 象無象牙都唔會死 有咩所謂!
有依種想法既人我真係要hi你auntie祖宗18代 的確 象無象牙唔會死
但象有70-80年壽命 有d重耐 簡單d講 圖利班人死晒隻象都可能未死 咁有咩方法可以快靚正咁拎象牙?
咪一係直接射死佢 一係直接成條象鼻切左佢再棄屍囉!
(將心比己again! 比人一野切左你個鼻落黎都會痛 其實動物都會架囉唔該!)
any肥 2016最高興既係聽到政府建議五年內全面實施禁止本地象牙貿易 希望係真!
好 返正題 一講依d話題就太激動
係plan行程時 占少講過想騎大象 我當然say no!
因為覺得 點解要將自己既快樂建築係大象身上 所以就開始爬文
搵到幾間聲稱係以保護大象為原則但又有得騎下既公園 trip advisor睇清楚每間去過既人既comment
最後就選擇左Baan Chang Elephant Park
我地選擇左One day Elephant Mahout Training (TBH 5,800/2人價錢+1隻象)
當日朝早發生左小插曲 因為自己大意講錯第二間酒店名比園方知 令所有人都等左半個中先可以去象園
Elephant Park離hostel大概一個半小時車程
到園之後 會有mahout(象伕)帶我地去locker放低貴重品物同比衫我地換
當大家換好之後 就會同我地講解下泰國大象既特色,起居飲食同生活
之後就帶我地去拎香蕉同甜蔗去餵大笨象!!!!
Mahout會教我地點樣拎香蕉同蔗 大象會好快就用象鼻捲住香蕉同蔗放入口
個種好奇妙 好開心既感覺 唔識用文字去形容 城市大既我 邊會諗到可以親手餵象呢
對手忙住餵象又污穢 所以影得唔係太多相
有3個mahout見到我地有部即影即有好神奇 所以我地叫佢3個同大象影張送左比佢地
睇得出佢地見到影像慢慢浮出黎個樣係好滿足!
餵完之後就坐低學下點樣控制大象既指令 有團友問mahout點解佢地要拎鐵鈎同要用鐵鏈鎖住佢地隻腳
Mahout解釋因為大象始終係動物會有out of control既時候 而且有好幾千kg 拎鐵鈎係為左保護mahout自身安全
非要傷害佢地 因為大象本身已經受夠苦先會到依個象園
而鐵鏈鎖住佢地隻腳 只為左佢地唔好亂走同防止佢地打交 定時定候會有mahout帶佢地周圍散步
講解完 騎大象! 當然係最原始方法 直接騎上去! 無任何令大象唔舒服既鐵籃或者竹籃
我本身就畏高 企係隻比較細既象隔離都唔覺高 一上到去大象企起身,大獲! 驚到唔敢郁..
佢一步一步行既時候 得條麻繩可以扯實 好有一種就fing我落地既感覺
而mahout亦唔會lead住佢行 靠用指令去引導佢 但老實講 係過癮架!
兜完一圈試坐完就食lunch休息下 有cute豬貓貓玩 休息過後
又係騎大象既時間!
不過今次係兩個人一齊騎一隻更大既大象…重要上山上斜兜住象園行一圈!
去程我坐象頭 占少不斷叫我擰轉影相 我已經淆底到唔敢郁 重叫我擰轉係咪short架!
大象行行下會自己偏離行路去搵野食 又會突然停低唔郁.. 好搞笑
行到去一個水池位 全日重頭戲 – 幫大象洗白白!
一人一個小水筒同刷地板既刷 大象會自動波行落水 (老實講 水係污穢到一個點 重要赤腳落水 係有點兒核突架!)
而我地既任務 就係要用刷去刷大象身上既泥沙 再用水沖走佢
好好玩呀 大象會突然變吸水大笨象咁噴水 沖沖下又會有幾舊草球既野浮上水 無錯 係象屎
最後 我地個mahout重一手扯左我上象背叫我企係度影相 正當我驚佢會企起身之際 佢真係企左起身行返上水
(我搵唔返張相呀!!!! Mahout有幫我影架!!! 好sad!!!)
上返水同佢地selfie一輪就原路返象園沖涼洗頭換衫嚕!
佢係我隻5歲象bb呀:D
依隻象就係比d仆_鋸左忽象牙.\ /.”
隨住one day mahout training完結之後梗係去spaaaaa
之後就去左The Good View Bar & Restaurant
美中不足係個晚落左少少雨 無得坐出走
不過野食同飲品都okay架! 食完再戰night market
聽日去好靚既Wat Phra That Doi Suthep同白雪雪既Wat Suan Dok!
Remarks:-
即使兩年後既今日再回味 我都想再去多一次! 因為依種體驗係讀幾多書都感受唔到架
請好好保護大象 佢地好可愛架! 唔好再虐待佢地!
除左大象 重有鯊魚 2017 我應承過自己唔好再食翅 因為我重想有機會睇到佢地!
上文提到上機時已經咳到半死 再經過噚晚唔識死 食左先算既心態食辣野 飲cocktail 到朝早起身結果就係失聲!
咋咋臨起身去左hostel附近既醫院搵醫生睇(依度唔多講 遲下睇題外話篇)
睇完就搭左車諗住好快返hostel附近搵野食醫肚 點知 上錯雙條車 明明5分鐘車程 變左圍住個gate兜左一大個圈
最後花左近半個中先返到去 求其搵間嗌左pad thai同咖哩雞肉湯麵加椰青就返hostel邊晒太陽邊食外賣喇!!
唔好睇間hostel個feel有d舊 原來個泳池都唔錯架! (不過唔會明點解熱到咁,但池水可以凍到起雞皮!)
我晒左一陣就返上房get ready去遊寺廟
一出hostel就見到有可愛貓咪
第一站: Wat Lam Chang
hostel職員提議我地可以去參觀下 係hostel同一條街既街尾
雖然寺廟細細兼無人 但我都好守規矩 圍返條沙龍先入去架
第二站: Wat Chiang Man
只係離Wat Lam Chang兩分鐘距離 但因為地圖唔係太detail加上門牌有點兒細 所以左兜右兜先到
(其實當大家見到Glasshouse Restaurant再向前行就係)
依間係Chiangmai第一間廟 好值得去參觀
相比Wat Lam Chang佢係幾大下同都係遊客區area,所以係超~級~多大陸遊客!
由於我地都唔係有信神佛既人 所以我地都無深究過寺廟背後既歷史 只係用觀賞同遊客既角度去參觀同欣賞
全寺廟我係最欣賞既係坐立係廟外既金塔 金塔下係有十五隻大象圍住
細心留意會發現每隻象鼻上面都有幾條短竹定甘庶(?!) 唔知有d咩特別既意思呢?
由Wat Chiang Man行去Wat Chedi Luang途中 會經過一間叫Hot Chili既餐廳
聽聞有唔少經典既泰菜食 不過我就無入去食喇! 只係被外面既燈籠吸引住姐
第三站: Wat Chedi Luang
依站係今日最期待既一站!佢古舊既外型完全吸引住我!
(基本上圖中既tuktuk都係大陸人搭)
但媽呀! 一車車大陸人咁黎 我係咪返左大陸呀?
無論正面,左面,右面定後面影 都有不一樣既感覺同畫面
(睇完Wat Chedi Luang個刻 好想即刻到10月去睇Angkor Wat!!!)
因為行梯爛到行唔到所以封左嚕!
我地參觀時已經差不多日落黃昏,亦撞正一班小和尚應該等..食晚飯?
占少見狀 即刻用相機同佢地黎個#selfie 而我亦都攝左埋去影
影完佢地個又開心又尷尬既樣話比我知 好似真係未同過女仔影相咁 成班都好得意
不過影完我先諗 其實佢地可唔可以同女仔影相架呢? 咁樣算唔算破戒架?
(不知者不罪呀..)
臨走敲下個鐘 保佑自己身體健康:)
一出廟就見到我好中意既雞旦花樹
係站與站之間,其實都入過唔少既寺廟度睇
但大部份可能都係比較細規模既寺廟 門牌只得泰文字 無英文 所以我都分唔清邊間打邊間
隨住日落 今日既遊泰廟都完結嚕
由於全日都係行行行同行 對腳好似就快斷咁 所以就係古城夜市附近求其搵左間做foot massage
隔離個個明顯唔受力 佢嗌到鬼晒咁嘈 連按摩姐姐都忍唔住笑佢!
去古城夜市 見到最多唔係泰國人 而係香港人同大陸人!
左邊一句中文 右邊一句普通話 一d都唔似去左泰國 我地掃左豬腳飯,banana roti,串燒就開始行夜市嚕
夜市可以話係長過彌敦道,但其實賣既野來來去去都差唔多,有袋,工藝品,飾物,銀器,香油肥皂…
不過我並唔熱衷購物 都係齋睇多過買野 只係買左一個布袋同一個沖涼絲瓜絡 夾埋都係十蚊港紙!
(同款布袋係香港係賣緊三十港紙起架 淘寶都要RMB20依度TBH20!)
好好味豬腳飯 但油左ddddddd咁囉 (不過聽聞依間豬腳飯係出名架! 值得一試!)
途中經過一個檔口賣緊一種叫Thai Herb小食 用香葉包住花生碎,青檸,蒜頭等等既香料
唔知咩黎架 不過企係度望時見到唔少泰國人去買 咁就膽粗粗試下喇!
(最弱智係買完住要問老闆係咪就咁塞入口食-_-“)
出奇地好味,食完好有回甘既味道 我估都係當地人先會食既小食黎掛?
臨走等tuktuk時 咁岩見到對面街有兩個亞叔擰晒patpat咁係度唱歌 望多兩望 POLICE STATION!
無錯 無望錯 係警局外台上唱緊歌個兩位亞叔係警察黎架!
搭返架MK tuktuk返hostel 第二日又完!
清邁基本資料:
- 泰國第二大城市 人口約廿五萬
- 時差: 慢香港一個中
- 天氣: 有夏季/雨季同涼季 但其實度數都係差唔多
- 節日: 最出名應該係四月潑水節同十一月水燈節
- 貨幣: 泰幣 HK$1>THB$4.6
位於泰北既清邁 小妹對佢既認識係無
(我係可以以為清邁同清萊係同一個area..)
選擇清邁去旅行 全因未去過同想去 最重要平呀嘛
所以係公司問過幾位同事 而佢地既comments都係
1. 悶到飛起
2. 行完2間廟你已經唔想行
3. 無野做 hea爆
聽完 個心真係有d離一離 唔係呀嘛 我重要去5D4N添架 點算好!
因為怕悶怕晒左個假 就造就左我日日PLAN行程搵地方去
(其實 各方朋友都比左唔少提議 但小妹又畏高又唔嚇得 所有笨豬跳/激流/JUNGLE FLY一律唔岩玩 亦都因為唔想占少咩都就晒我 所以提議過不如搵日各有各玩 點知佢話你PLAN喇就你得架喇)
最後就係咁意PLAN左以下行程:
27/3/2015 (DAY1): HK>CNX (HKEXPRESS)>HOSTEL (BB Mantra Hostel)>Saturday Walking Street夜市搵食
28/3/2015 (DAY2): 寺廟一天遊>夜市搵食
29/3/2015 (DAY3): BAAN CHANG ELEPHANT PARK>SPA>The Good View Bar & Restaurant> Sunday Market
30/3/2015 (DAY4):搬Hostel (Le Canal Boutique House)> Wat Phra That Doi Suthep>Wat Suan Dok>Mix Restaurant and Bar
31/5/2015 (DAY5): Thai Secret Cooking School>Foot Message>返香港
而每次去旅行前 我都一定會預早mark低要帶咩衫褲鞋襪袋化妝品林林嬸嬸野
因為我必定帶漏同帶多野 所以list晒出黎 再慢慢篩走d”唔等使”野.
最後 小妹個人比較蠢蠢地 睇完n咁多個blog都分唔到咩係雙條車,嘟嘟車同三輪車
所以每次叫車前一定會問定hostel大概幾錢先 再係上車時問清楚司機幾錢先開車 以免比人兜到亂嗌價都唔知
.
Day 1
搭下晝5點幾機 一上機已經feel到病病地 即刻帶返個口罩咪傳染比人
隔一陣已經訓左 去到清邁已經7點幾
一落機即刻搵的士去hostel 今次book左BB Mantra Hostel 係Pae Gate附近 所以都算易搵
去到check in 間房比我想像中乾淨同okay 望池景
不過可能我地係Chinese 而依間hostel有接待過蝗蟲唔愉快既經歷
佢地係我地房門口痴左張”請保持安靜”定唔知”請保持清潔”既簡體蝗字memo係度
(話知個班Chinese係香港人定蝗蟲 總之唔好丟架比人咁specific地提示喇!)
Check in完成9點幾10點 即刻衝去night market搵食
好鬼盞 有人勁歌熱舞架!
明顯我無理自己開始病 繼續食Pad Thai同กุ้งแช่น้ำปลา架 好鬼惹味呀嘛
食完行左陣 又係入手明信片既moment! 無諗過Chiangmai既postcard係咁靚!
行左陣就返去訓 儲腳骨力 明天去行廟!


text:
前排放假先去完日本血拼,點知一返嚟就推出咗日本限定新品?日牌做緊大減價但又請唔到假飛過去掃貨?唔洗驚定啲嚟,坐喺屋企(或者公司,你懂的)都一樣可以大買特買,因為只要用 Buyandship 就可以幫你將戰利品運返香港,網購都一樣可以買到大出血呀!
仲未知喺邊間 Shop 可以買到心水貨品?咁就要 Mark 實呢個日本網購懶人包,小編精選 20 大日本網店一次過介紹俾大家,上至潮流服飾,下至日本家電都一應俱全,滿足哂各位看官嘅需要!當然唔好忘記要 Like 埋 Buyandship Facebook 專頁,咁就唔會錯過任何抵 Deal 啦~
潮流服飾
Zozotown 集結多個日牌,絕對係日牌愛好者必定要 Save 低嘅網店!Beams,Beauty & Youth,United Arrows,Journal Standard 等日牌都可以喺呢度一次過買哂返屋企,呢啲牌子喺香港 Mark Up 高好多架!
Zozotown 以 Amazon Pay 付款教學:http://bit.ly/2FRVtfa
Head Porter 將於今年停產,鍾意佢哋設計嘅 Fans 們又唔洗特登飛過去買嘅,網購都一樣可以入手!登記成為會員更加可以享有會員尊享優惠,咁抵買一於掃多幾個!
唔少人去日本掃貨都一定會去 Atmos,皆因呢間 Shop 真係同好多品牌合作推出聯乘商品,亦有好多產品係得呢間先有得賣,出面搵唔到架,絕對係潮人必睇網店!
Jelly Beans 嘅鞋出名好著,就算係高跟鞋都唔會著完一日就覺得隻腳好痛,所以好多 OL 都會買佢架~佢哋周不時都會推出低至 3 折優惠,只要學識網購,買靚鞋真係冇難度呀~
Nanamica 大家可能未必有去行過,不過 The North Face Purple Label 相信大家都唔陌生啦~呢條 TNF 嘅日本支線設計上比美版更精緻,更加符合亞洲人身形,想買呢個 Brand 嘅最新產品就要上 Nanamica 睇睇喇!
支持日本隊想買返件靚波衫?咁就梗係要去 Football-MAX 啦,無論係鍾意日本 J-League,英超定西甲都好,喺 Football-MAX 都可以搵到相關周邊產品!
日本網購又點少得每次去到日本都必入嘅舖頭 ABC Mart 呢~除咗減價夠哂吸引之外,仲有好多日本限定色同限定款都可以經 ABC Mart 輕鬆入手,仲洗咩自己飛去抬返黎先得架~
藥妝產品
Plaza 係日本大型嘅連鎖美妝雜貨店,喺呢度可以買到日本最新美妝產品,同時亦有各種精品雜貨,更有唔少係 Online Store 限定商品,就算親身飛過去都買唔到架,一於坐定定網購啦~
去日本必行嘅藥妝店松本清一樣設有網店,想補貨或者試新嘢都一樣可以網購入貨喇!網購仲可以俾你慢慢揀,唔洗喺舖頭同人左迫右迫嘛~留意返第一至第三類藥品都係唔可以轉運,買化妝品同護膚品就冇問題喇!
禁運物品目錄:http://bit.ly/2oEmppn
除咗松本清之外 Kenko 亦係另一間大型藥妝店,除咗有護膚品,化妝品,母嬰產品,保健品之外,甚至連家電,護理用品等都可以喺呢度搵到,夠哂一站式!
母嬰產品
想要網購日本母嬰產品一定要睇睇西松屋,佢哋嘅 Disney 系列又靚又可愛,唔少媽媽都係一買就買成箱返去架!而且佢哋價錢仲非常之平,減價時更可以做到 198円(約 HK$14)兩件衫仔,慳埋慳埋又可以買多啲其他嘢俾囝囝囡囡啦~
Babydoll 嘅童裝同樣抵買,而且尺碼由 80-150cm 都有,咁就更多選擇啦~佢哋亦有推出 Disney,Hello Kitty,Minions 等卡通系列,一於叫埋囝囝囡囡一齊揀吓鍾意邊件啦~
覺得卡通公仔唔夠型仔型女,F.O. Online Store 就幫到你啦~佢哋出售嘅品牌包括 BREEZE,Champion,apres les cours 等,要打造潮童真係話都冇咁易!
迪士尼嘅卡通人物咁得意,相信由 3 到 80 歲嗁朋友仔都係佢哋嘅 Fans!日本 Disney Store 經常都會推出新產品,仲要款款都咁靚,只要網購就可以帶哂佢哋返屋企喇~
家品食品
鍾意 Disney 嘅朋友仔一定要識 Belle Maison 呢間網店,佢哋推出多款 Disney 家品,由床單,地毯,窗簾,收納用品等等都一應俱全,而且仲成日出新款添架!
熟悉咖啡以及日本嘅朋友仔都一定識得 Blue Bottle,唔少人去到日本都要去朝聖架!其實想買飲佢哋嘅咖啡,網購都一樣可以,仲有各種套裝可供選購,自用定送禮都冇問題.
家電百貨
日本又出左新款美容機?想買個新款日本電飯煲?唔洗自己去抬返嚟嘅,上 Yodobashi 網購就得啦!各類大小電器,數碼產品都可以喺呢度買到!買電器前記得留意一下產品電壓,如果同香港唔同就要使用變壓器喇~
Bic Camera 相信大家都唔陌生,同樣都係日本大型電器商店,出售多款最新最受歡迎嘅電子產品,想緊貼日本買到最新產品再也不是夢呀!除咗電器之外亦有食品,飲品,日用品,藥妝等等,想買咩都得呀!
Amazon 絕對係尋寶嘅好地方,上至服裝下至家電都可以喺呢度買得到,而且有優惠時仲平過市價添架!好似 Gregory Backpack 咁,最平嘅時候用 ¥6678(約 HK$463)就買到個,夠哂抵用!
日本人咁有創意,就連普普通通嘅家居用品都可以俾佢哋設計到充滿特色,好似前排好 Hit 嘅 AS 快眠枕,茶几麻雀檯等等!如果你都想將呢啲創意帶返屋企的話,樂天市場就絕對幫到你,基本上所有商品都可以喺呢度搵到,要買真係無難度!


text:
聖誕大家都會諗到會去迪士尼,但今次我 依莉詩 就同餵蚊,約埋大仁一家,Edward 一家 同 小小豬媽媽,十幾人一齊去海洋公園感受動感聖誕呢!今年唔單止有浪漫主題佈畀大家打卡放閃,仲有 VR 刺激遊戲玩!最驚喜係一連 10晚免費入場,有得行 Pinkoi 市集 同 玩攤位遊戲!聖誕雖然過咗,大家除夕都可以去感受吓氣氛啊!
冬日浪漫花園放閃打卡
年年海洋公園都係嗰棵聖誕樹同間聖誕屋,好似無乜特別,不過今年海濱樂園廣場就多咗好多個愛心造型佈置,啱晒情侶自拍放閃!另外仲有條兩旁佈滿燈海嘅小徑,一齊行都幾浪漫㗎!
▲ 呢間聖誕屋好似年年都一樣,不過例牌都要同聖誕老人影張合照吧!
▲ 燈海小徑兩旁佈滿圓形波波燈,燈光不斷變化,好浪漫呢!
▲ 仲有多個聖誕打卡位畀大家影相.
▲ 好啱情侶放閃用呢!
動感 VR 遊戲新體驗
除咗影相,海洋公園仲同 Samsung 合作,將「越礦飛車」改成 VR 過山車,嚟個真正嘅體感同步體驗!可惜要排 120分鐘,所以我哋無玩到,唔知係咪更加刺激呢?不過我哋就去咗玩 「VR 森度行」,以第一身一睹生活在亞馬遜雨林生活.
▲ 唔知點解「VR 森度行」只有英文同普通話導賞,好彩都唔會影響體驗.戴咗 VR 眼鏡就好似入咗森林一樣,體驗當地人生活,仲會宣揚要愛護森林嘅訊息,好有教育意義.但唯一美中不足就係 11分鐘嘅片內,片與片之間轉得太快,一時喺陸地,一時喺海洋.媽~我好亂呀!
Pinkoi 市集 60 個本地設計品牌駐場
由2017年12月23日至2018年1月1日,一連 10晚,海洋公園都會喺晚上 7:00至 11:00 免費開放.大家可以去海濱樂園廣場同食尚水都,行Pinkoi聖誕市集 同 去冬日浪漫花園打卡!人頭湧湧超有氣氛呢!當中有成60 個本地設計品牌,分成 4 個階段,輪流出場!
▲ 去 Pinkoi 官網 睇睇有咩本地原創好物吧!
▲ 下載 Pinkoi 手機 APP,登記成為會員,仲可以得到一張空白明信片,等你用印章親手設計自己嘅聖誕卡!
▲ 玩攤位唔一定去 AIA嘅!海洋公園嘅攤位都好易中獎㗎!眼見玩嘅人都唔會空手而回.我都用 $100 中咗隻俄羅斯娃娃呢!
海洋公園 x Pinkoi 聖誕市集
日期:2017年12月16至22日 (下午12時至晚上7時)
2017年12月23日至2018年1月1日 (下午2時至晚上11時)
地點:香港海洋公園
注:機動遊戲及非市集範圍需要另外購票才可進入.
聖誕展覽特集
Kuromi 迷必去! 佻皮聖誕事務所 5大打卡位 x 超萌甜食店
葵芳全新 4萬平方呎戶外休憩空間!聖誕花海自拍牆 x 巨型松果環
粉色超夢幻 Starlight Garden! 星光泡泡許願泉 + 夢幻迴旋熱氣球 空降沙田
小丸子 3 年 4 組聖誕聯歡會!VR 遊戲清潔班房 x 香港配音音樂劇
睇更多拍拖好去處!
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
「離地」
其實而家點解啲人會咁離地?講真而家嘅科技真係發展得太快,好多公司嘅營銷策略其實都跟唔切!如果啲人仲諗住啲後生仔女仲係度玩緊傳統嘅社交媒體平台嘅話其實已經非常落後了!年輕嘅一群早就已經慢慢離開傳統嘅平台,就算有帳號嘅話都唔會好活躍,因為佢哋嘅圈子根本就唔係嗰啲傳統平台上面.當然我哋生活係一個數碼年代,但係有啲基本嘢真係要人教嗎?
「貼地」
現實社會真係有好多人好離地,當然要貼地唔係話要樣樣嘢都要跟得好貼,因為有時跟得太貼嘅話係有可能車毀人亡.今時今日已經唔係我哋以前所謂嘅「三年一代,五年一溝」咁簡單,真係分分鐘「一年一代,一年一溝」!所以點解上一代嘅人唔明現今嘅年輕人諗啲乜同做啲乜係好正常嘅事.只不過就算真係想拉近距離嘅話,係無必要話俾人知自己有幾咁離地囉!
「數據」
做數據分析係需要了解唔同群組嘅日常喜好同行為,咁樣先至可以更加有效了解同分析數據入面所隱藏嘅信息.如果真係要做到好貼地嘅話,其實係有啲難度!因為科技嘅發展令大家嘅生活習慣同行為都有所改變,而且速度係非常之驚人.所以唯一嘅方法去察覺嚟啲急速嘅變化,其實真係只可以透過數據去反應出嚟.只不過又會有幾多公司真係會投放資源去令自己無咁離地呢?
Also published on Medium.


text:
(爆房開房攻略)快閃台灣(下)—北投大地酒店嘆私人風呂
上回提到,同Elaine黎左個快閃台北Trip,旅程下半部分,我地決定豪一豪,去北投住返晚溫泉酒店嘆下!呢間大地酒店,算係北投酒店之中最豪華果幾間,除左每間房都有私人風呂,仲有日式大眾風呂,非常正!
(爆房開房攻略)快閃台灣(上)—西門町勁方便薆悅酒店
呢個Trip都比較短,所以揀酒店最緊要當然係方便,要慳返交通時間.今次就揀左呢間西門町既酒店.西門站行過黎只係需要幾分鐘,而且一落樓就全部都係商店同食肆,買到成手一袋二袋隨時都可以返黎擺低野.酒店走型格路線,房間裝修簡約乾淨,房就比較細啦,但張床個size都ok.
(爆房開房攻略)荃灣帝盛酒店—五舊水企理客房
一入房覺得都幾乾淨企理,正正常常商務酒店格局,但Elaine大叫左聲:「哇屌乜張床細到咁啊!」點解今次又係兩張床?係因為事前問左酒店CS,話我訂呢隻房型一係就2張床但有浴缸,一係就1張大床但得淋浴.小弟我呢排腰酸骨痛,所以都係想要個浴缸浸一浸.不過呢張單人床都算幾細,建議大家如果book呢間都係要揀返大床房,因為要扑野真係有D窄!問題黎喇,咁我今次點扑野呢?答案係下面……
(爆房開房攻略)華欣Sheraton—初嘗私人泳池啪啪
Elaine話未試過同我一齊去渡假享受陽光海灘,所以前排就同佢去左泰國玩返轉.頭果兩晚我地先去華欣住左2晚Pool Villa,咁大個仔都係第一次住有私人泳池既酒店,真係正到痺啊.
(爆房開房攻略)九龍貝爾特酒店—香港風設計 新潮平價之選
Elaine呢排成日開工開到好夜,問我有無興趣請日假一齊去happy下,叉叉電,囡囡叫到當然無問題啦.左揀右揀,見到新蒲崗呢間酒店新淨得黎,裝修又好有香港懷舊味,價錢仲超平!一於就揀你啦.位置黎講唔係太方便,如果喺鑽石山站行過黎都要三個字,不過酒店方面都有來回尖咀K-11嘅shuttle bus.
(爆房開房攻略)北海道離地出國爆房記(完結篇):大通公園靚景酒店
行程到最後一日,我就帶左Elaine去打卡必到既地獄谷.地獄谷其實係火山活動造成既一種自然景象,會不停冒出有硫磺味既白煙,就好似一個地獄咁,所以就叫佢做地獄谷,呢個景真係好壯觀好靚.
(爆房開房攻略)北海道離地出國爆房記(二):狸小路濕平酒店
北海道有樣嘢對男人比較好,就係冇乜地方shopping,帶條女過來就唔駛長時間去思考人生等佢買嘢同埋做咕哩,唯一一條購物街就係狸小路,我都好醒目咁租咗喺正呢條路嘅Dormy Inn Annex,咁就可以唔駛等Elaine鳩嗚.
(爆房開房攻略—即興訂房app):情趣酒店ML28滿足你的AV幻想
上面提到247checkin呢個app,247嘅意思其實就係7日24小時都可以Book房咁解,即興想開房,都可以即訂即住.有啲酒店預訂網站,當日過左夜晚12點就唔可以再訂房,但247checkin提供嘅酒店就冇時間限制,幾點Check in都得,而且唔一定要訂全日,可以按小時計.連時鐘酒店都可以即時用手機預訂,咁就唔怕慾火焚身嘅時候仲要排隊慢慢等,唔洗去到酒店先發現無房,比囡囡發脾氣!
(爆房開房攻略)北海道離地出國爆房記(一):同囡囡嘆溫泉酒店
間房就同大部分日本酒店一樣略細,不過最緊要係張床夠大啫,今次兩張床褥係好似tatami咁喺一張床板上,可以拍埋變大床,咁啱出面咁凍,緊係即刻上床同Elaine熱身下先啦,點知佢竟然自動波除衫上來騎馬咁騎我,仲話個暖氣好熱,搞到佢慾火焚身添,真係越來越大食,等達人我調教下隻淫娃先.
(爆房開房攻略)帝京酒店—同囡囡爽嘆Jacuzzi
最估唔到係,佢竟然有大大個Jacucci啊,仲要係熱水黎.個噴水位好夠力,暖笠笠咁浸住,攬住Elaine,舒服到我幾乎訓著,呢個真係大大個驚喜位!成日有人問我點解唔介紹時鐘酒店,因為平好多,我覺得其實真係兩種唔同需要黎,book時鐘當然齋扑完野就走,純粹出火,但book酒店住一晚就有種偷閒放假感覺,同埋我一路都認為同炮友開房先去時鐘啦,同女朋友去,如果有筆直,就揀間比較好既酒店啦!
女人帶男人爆房就正常,男人帶女人爆房就猥瑣咸濕?
前幾日睇見呢個網有爆房攻略,見到有個app好用,咪推介下俾有土地供應問題嘅親朋戚友用下咁.咁啱聽見對面檯個女同事仔頭痕緊同男朋友去邊間酒店好,平時食飯都有同佢傾開偈嘅我,咪諗住介紹下個app同share篇文佢睇下囉,點知咁就出事啦.
(爆房開房攻略)Ovolo Southside南岸—型格工業風
個View其實對住馬路,不過都有山景.因為用App訂房所以無得揀要一張定兩張床,Reception哥哥話轉大床要加錢,所以上到房唯有自己拍埋兩張床.間房都幾細下,唔係太多地方走動,不過平平地嚟講都算乾淨企理,如果淨係要張床扑嘢嚟講都足夠有餘.


text:
2015年6月8日 星期一
濟州 - 潮遊濟州!平飛航線,到步攻略!
今個暑假想去濟州同藍天白雲喺綠茶園玩遊戲,同埋尋找오빠李敏鎬嘅紙牌,又驚首爾有MERS,濟州都係唔錯嘅選擇,當然大家都係要小心啲同注意個人衛生,或者遲一排再去啦!總有機會嘅!安全同健康先係無價的!
PND Air Tips:
HK EXPRESS其實有直航機去濟州,不過如果潮友行程唔只淨係包濟州,而係想玩哂首爾濟州釜山,就可以落首爾去金浦機埸轉內陸機!
內陸機都有幾間航空公司揀,好似Air Busan,Jin Air,大韓乜乜乜. 今次坐嘅就係Eastar Jet,因為佢同Air Busan都係有得平嘅.
第一,兩間公司都係先登記做會員,後上網買飛,而且佢地喺非旺季+星期一至四時段經常會有Special Offer,呢個時候買會平好多!
第二,因為大部份潮友都會揀早機去,所以坐早機去係會貴啲,如果想慳少少嘅潮友就可以揀晏晝機.呢次一人來回全包~$700hkd,都算okay!
廉航又坐得舒唔舒服?雖然係細機,又坐得果50分鐘,TBH,但係舒服過HK EXPRESS,有飲品提供,然後空姐仲會同全機人玩遊戲(可可脆片韓文翻譯機聽到應該係玩包剪揼),好搞笑.
到咗之後當然係醫肚啦~濟州市外巴士站等車期間,一於去附近嘅小餐館食返碗碗濟州島出名嘅豬肉麵墊墊胃.
고기국수(豬肉湯麵),湯麵嘅麵條質感有啲似上海麵,湯底鮮甜,主角豬肉有接近10塊,配埋蔥花同少少辣椒粉(唔食辣嘅潮友可以講請不要放太辣:너무 맵지 않게 주세요)
好惹味好地道,4500won!
김밥(紫菜包飯)1700won,相比起其他偏貴,但味道正常,且好香麻油味~ 等車附近嘅餐廳都唔錯,呢度主要唔係食美食,係食速度,當你等緊巴士又仲有少少時間但又肚餓,絕對係你嘅第一選擇.
鳴謝PND韓國助手可可脆片全程導航-
訂閱: 張貼留言 (Atom)


text:
「嘗試」
好多人都會為生活而擔憂,因為今次疫情嘅影響比起過往咁多次嘅逆境更加嚴重.好多人都開始變陣,因為如果再唔諗辦法嘅話,真係唔知可以捱到幾耐.其實好多嘢都係要迫出嚟,唔試過又點知呢?真係乜嘢都要試,乜嘢都要做,唔好淨係企係度.咁嘅情況下真係要搵多啲人傾計,話唔定有啲新嘢創造到出嚟!問題天天多,凡事都有解決嘅方法,只要一日未死,一日都有希望!
「自救」
今次嘅疫情真係唔知幾時先至完,而受影響嘅人同行業越嚟越多,如果捱得過三月已經了不起,捱到四月嘅真係已經唔錯.要捱幾耐無人知,只不過大家冇可能坐以待斃,等政府嘅抗逆基金等等嘅措施去救自己.其實好多行業除咗要自己救自己之外,今次疫情亦都需要唔同行業一齊聯手咁去互相幫助去渡過逆境!當然有好多嘅行業逆市上升,但係都只係少數.
「計劃」
雖然自己都未搞掂,但係亦都希望可以幫到其他人.自己其實亦都嘗試緊好多嘢,不過希望下星期推出一啲具體嘅計劃幫到一啲人.其實真係有啲恨自己無更多嘅能力去做更多嘅嘢,因為前年嘅決定搞到今日自己都要捱.不過無辦法,當時做嘅決定係基於當時嘅情況.邊度有人估到上年嘅返修例事件同今年嘅武漢肺炎?無計啦,唯有而家捱下,希望明天會更好!大家加油呀!


text:
牙齒稀疏會破壞患者嘅飲食秩序,由於牙齒嘅縫隙會令食物堵塞,進而引起齲齒,牙周病等口腔問題.此外,牙齒稀疏還影響牙齒美觀,美容冠系最近十分流行嘅一種牙齒美容技術,佢對各種牙齒問題都有着非常好嘅治療效果.咁,美容冠可以矯正牙齒稀疏咩?效果點樣呢?
——牙齒稀疏
珠海齒科專家指出:牙齒稀疏嘅原因就系骨量大於牙量所引起嘅牙齒間有縫隙者,根據稀疏嘅特點可分為:牙量小,骨量正常;骨量大,牙量正常;牙量小,骨量大以及軟組織因素.針對牙齒稀疏嘅原因,我哋要搵到針對性嘅方法.
而作為一種針對成人嘅快速矯正牙齒嘅治療,美容冠對齙牙,排列歪斜牙,畸形牙以及色素牙有快速徹底嘅矯正修復,唔使掹牙,只需要短短幾天嘅時間,就能讓你嘅牙齒達到整齊潔白嘅效果,牙齦終身唔出現黑線,達到一輩子嘅美牙效果.
美容冠系一種很安全嘅方法,使用呢種方法唔會造成對牙齒嘅傷害,而且術後嘅牙齒也自然美觀,和真牙冇區咪,效果保持,也唔會畀別人知你曾經做過牙齒美容手術.
美容冠嘅誕生以及廣泛應用畀人們帶嚟了更加理想嘅效果,有效嘅避免了牙齒黑線,綳瓷等現象,效果比較理想.唔傷原牙:美容冠喺唔損傷牙齒,牙齦嘅前提下根據牙槽骨嘅形態對牙齒做修整,僅對唔整齊嘅凸出部位進行精細打磨,無需撥牙.自然持久.


text:
對於考緊DSE嘅你嚟講,每一分每一秒都係極寶貴!為咗慳時間有唔少同學更加情願瞓少啲都要讀多啲書,結果就梗係得不嘗失啦!上次就同大家講咗少少有關睡眠嘅基本知識同重要性,今次想講多少少睡眠背後嘅科學同提升睡眠品質嘅方法!
考試就話有神技姐,原來瞓覺都有?!
Sleep cycle?每個半鐘為一個循環
唔知你有無試過晨早流流比人嘈醒,即係你明明訓左好多,都會覺得成個人勁勊,個頭好似想爆炸咁?掉翻轉,有時起身又會覺得好精神,好有energy.
要解釋呢個現象,首先你要了解sleep cycle.簡單黎講你瞓緊覺果陣其實係不斷經歷緊以下呢幾個步驟:而正常人平均要完成一個cycle所需嘅時間就係約90分鐘.如果你係個sleep cycle中間突然醒咗,就會出現岩岩上面提到嘅「頭都爆」現象.
了解完sleep cycle後你會發現,每晚嘅睡眠時間最好係6小時/7.5小時/9小時.但係你入睡都要少少時間.而研究顯示
一個人平均需要14分鐘先可以入睡
但呢樣野實在係因人而異,大家可以作參考去調整自己嘅睡眠時間.
點解成日都瞓唔著?
首先,每個人都有自己嘅生理時鐘,大腦會透過傳送唔同訊號,去話你知你而家身體嘅狀況.而係晚上適當嘅時候,我地嘅身體會透過釋放出一種叫melatonin嘅賀爾蒙,去幫助我地入睡.問題係由於科技越黎越發達,我地嘅生活已經離唔開手機,特別係唔少同學溫書果陣都會用電腦,而呢D電子螢幕係會釋放出一種叫藍光(blue night)嘅光線,去壓抑我地身體去製做幫助睡眠嘅melatonin,搞到你成日都訓唔著.
入睡小Tips
- 瞓前半粒鐘唔好用手機/電腦
既然手機/電腦會搞到我哋瞓唔著,咁最直接嘅方法就喺瞓覺前唔好用佢哋.早少少上床,睇下今日學過嘅嘢又或者計劃下聽日要做咩,準備入睡.
- 確保你瞓覺嘅環境喺100%黑暗
關哂所有燈就一定架啦,但係如果你住嘅環境真喺好難做到100%黑暗,不妨平平地十蚊雞買個眼罩瞓覺嘅時候用.
- 開Night Mode
其實而家幾乎所有手機/電腦都有得開Night Mode,簡單黎講佢地會自動喺晚上將你螢幕嘅顏色慢慢變黃,一黎等你隻眼無咁勊,二黎可以減少藍光嘅釋放,幫你入睡!
總結
睡眠幾乎佔我哋人生三分一嘅時間,所以千奇唔好忽略有關睡眠嘅細節.以上嘅內容唔少都喺參考一本叫”Sleep Smarter”嘅書,入面除咗用一D淺白嘅語言去解釋睡眠背後嘅科學外,作者Shawn Stevenson更加分享咗23個睡眠相關嘅tips比大家.如果大家有時間不妨買本黎睇下!


text:
如何得知手提蒸氣熨斗好唔好用(帶你一起解構蒸氣熨斗)
- 話題
- by Angelina
- 2020-05-27 12:24:21
衫褲皺巴巴點算?甘我地第一時間想到嘅應該就係熨斗啦,熨斗係我哋日常生活中不可缺少嘅好幫手,可以好快燙直衫褲,整整齊齊咁出街.而市場上有好多種唔同款式同型號嘅熨斗,例如乾式熨斗,掛燙機,手提蒸氣熨斗等,咁到底好用嘅熨斗有咩要素呢?今次就講解下近年人氣急升嘅手提蒸氣熨斗啦~
蒸氣熨斗原理
我哋用傳統乾式熨斗嘅時候,一般都要連埋噴霧壺一齊用,一邊唧水落衣物度,一邊燙,非常麻煩.而手提蒸氣熨斗就方便好多,因為佢內置一個水箱裝水,可以同一時間用蒸氣同熱力將衣物嘅皺位燙平.而手提蒸氣熨斗最好就用嚟燙裇衫領同壓摺線,效果好之餘,亦唔會咁易熨燶衣物表面.
圖/freepik
蒸氣熨斗的種類
蒸氣熨斗大致上分為平燙機同掛燙機,平燙機個運作同傳統乾式熨斗冇乜分別,不過就多個水箱,大部份手提蒸氣熨斗都好重身,用起上嚟好唔方便,更加唔洗講話帶出國用.而掛燙機就主要係用熱蒸氣去燙直啲衫,適合燙啲比較薄同易爛嘅布料,例如西裝,裇衫,冷衫等等,可以撫平皺摺之餘又唔會破壞衣物質料,而且唔需要燙衫板都用到,直接掛起件衫就燙到,仲可以去霉去味,掛燙型手提蒸氣熨斗雖然好用,但一般都好大部,所以通常都係喺屋企用.
圖/freepik
JNC納米蒸氣熨斗
JNC推出世界上第一款嘅納米蒸氣熨斗,秉承所有嘅手提蒸氣熨斗嘅好用之處,但又淘汰咗上述所講嘅缺點.
Flexsteam納米蒸氣技術
叫得做納米蒸氣熨斗,佢最大嘅賣點就係佢獨家嘅Flexsteam納米蒸氣技術,呢種蒸氣嘅特點就係佢嘅分子比一般蒸氣微細,滲透力更強.佢可以持續釋放出600萬粒高品質粒子,呢啲超細納米粒子可以輕易穿透衣物纖維去燙直件衫,令衣物更柔軟更有彈性.而呢個熨斗仲支援平熨同掛熨﹐唔需要燙衣板都燙到衫,將難纏嘅皺褶全部燙平.一嚟可以極速撫平衣物﹐二來可以呵護衣物纖維.一個手提蒸氣熨斗有兩個用法,認真好用!
高效消毒
另一樣最值得推薦嘅功能就係高溫殺菌,佢嘅高溫納米蒸氣可以99.9%高效消毒﹐仲可以除去汗臭,煙味等等!唔少家庭主婦都話好用,呢款手提蒸氣熨斗亦響應環保安全原則,無二次污染隱患,用起嚟得心應手!
容易收納
之前提過一般熨斗都好大部,帶唔到去旅行用.而呢個手提蒸氣熨斗就好用在佢體積夠細,機身只有450克重,長12cm,放落喼都唔食位,以後出國都可以輕鬆燙衣!
使用方法
一個手提蒸氣熨斗好唔好用亦都好睇佢嘅外形設計,JNC納米蒸氣熨斗採用流線型人體工學設計,可以一手掌握,操作起上嚟就更舒適更方便.熨斗唔洗長㩒噴出蒸氣,只需要㩒著個制,就會持續釋出蒸氣,方便易用.同時配備一個65ml嘅水箱,足夠燙一件衫同一條褲,幾分鐘就搞掂!
JNC的產品一絲不苟,從包裝到品質都努力追求時尚,簡約和智能.時尚設計配合智能易用的功能,助您享有現代健康高品質生活,把不便變成方便,秉承「life is beautiful」的宗旨.
相關文章推薦閲讀:


text:
2010年7月22日 星期四
Amaroni's Little Italy
又一城係一個好地方,又多好野食,Amaroni's Little Italy絕對係其中一間,平靚正,每人百幾,可以食到好飽.
大家去到呢到,d waiter 就會放低一籃麵包,香草包配上黑醋同橄欖油,係提升餐前小食.
呢到最吸引我,又係我最鍾意食既,就係白汁忌廉焗薯片.
平時大家可能食開既洋蔥小食,應該就係洋蔥圈,但係呢到既炸洋蔥絲,係好特別架.而個凱撒雞沙律,呢到做得好好,d菜好爽同好脆,d汁都岩岩好.
d牛扒都烤得好好,六七成,食落又juicy,又夠肉味.個大拼盤包含好多野食,少d人都唔食唔哂,有呢到既名菜rosemary chicken, 腸, 牛肉丸, 燴牛尾.黎到呢到,點可以唔叫pizza,個classic pizza份量真係好大個,但係我覺得唔係太好食.
接下來,梗係要叫d pasta,呢到既carbonara真係好美味,每條意粉都coat滿汁,d意粉好煙靱,另一個好味既就係雜菜蕃茄天使麵,素食既人岩哂佢地.意式千層麵雖然好食,可是實在太過濟.
呢到既甜品,首推tiramisu,真係好正,不過好可惜無影到相.另外,如果有人生日,記住提早同佢地講,佢地會送一個麵包布甸,呢個係我至愛.
地址:九龍塘達之路80號又一城LG1層32號舖
訂閱: 張貼留言 (Atom)


text:
20/09/2017
林鄭競選公關麥黃小珍拒做官;體操匯演又嚟喇!
特首林鄭選戰嗰時搵左佢港大校友,公關專家麥黃小珍(Sandra)幫手打仗,好多人都以為Sandra應該會喺林鄭當選之後,入局做新聞統籌專員(IC),不過IC呢個位到而家都未有聲氣.究竟Sandra近排搞緊咩?
(左起)香港女工商及專業人員聯會理事韓淑儀,創會會長黃汝璞,會長麥黃小珍,選舉籌委會主席蔡美碧.
Sandra心痛林鄭太頻撲
其實身兼香港女工商及專業人員聯會會長嘅Sandra近排忙緊「傑出專業女性及女企業家選舉」,經過一輪專業評審之後,今日就公布結果,28號就舉行頒獎禮.(Jenny覺得絕對有心同嚴謹過選港姐多多聲!)Sandra同Jenny講:「到時香港最傑出嗰位女性都會過來呀!就係我哋特首囉!」Sandra仲話心痛林太上任以來四圍去未停過,「佢成日都係咁,太勤力喇!」
做IC?Sandra:唔喇!
當然小妹亦都趁呢個機會,同Sandra傾吓佢做咩唔入局做IC先?佢即刻笑住同Jenny講「咪搞喇!唔喇!太辛苦喇!做完競選之後有啲怕怕!」Sandra仲好坦白咁話,佢都係鍾意而家做緊嘅工作多啲,要佢24小時oncall做IC真係未必應付得到,仲好謙咁話留返畀更加適合嘅人去做吧!所以,IC人選真係寧缺勿濫㗎!
國家體操隊將訪港
八卦完一輪,Jenny介紹返另一件盛事畀大家!相信係唔少讀者都鍾意睇嘅體操表演,仲要有國家隊撐場,唔係唔睇呀嘛?!
「國家體操匯香港」將會喺10月21號同埋22號喺灣仔伊利沙伯體育館舉行,大會話請到國家隊嘅體操精英同港隊代表一齊合作.民政事務局體育專員楊德強同Jenny講,體操係一項好有觀賞價值嘅運動,亦都知道好多香港人好有興趣.計Jenny話,梗係有興趣啦!事關體操隊有好多靚仔靚女,個個都fit到漏,就算佢哋就咁企定定喺度都夠晒養眼!
Angel(左)同師妹吳恩言(右)一齊即席表演平衡木體操,Jenny睇到眼都唔眨.
黃曉盈傷癒復出,將戰亞運
雖然小妹今日見唔到國家體操隊嘅成員,但係就可以睇到我哋嘅港隊代表做示範.其中最出名嘅,就非曾經代表香港出戰過2012年倫敦奧運嘅黃曉盈(Angel)莫屬,佢今次就會夥拍佢師妹吳恩言一齊表演平衡木體操.Angel自從兩年前備戰亞洲賽時重創左膝十字韌帶之後休息咗一排,而家終於都好得七七八八,重投返體操嘅懷抱.
佢仲同Jenny講,去完今年個全運會,感覺就好似經歷完好多嘢再入返去咁,本身都好擔心自己唔能夠做到,好開心最後都成功咗!而家嘅目標係下年嘅亞運,仲會爭取喺今年年底參加邀請賽熱吓身.佢又話,雖然自己到咗30歲,但係心態上已經唔再擔心年齡問題,反而係聽自己嘅身體話,只要狀態允許,佢都會繼續去做!睇到佢呢份毅力,Jenny不禁要講句:「香港勁揪」!
下周四開始撲飛
想睇國家隊同港隊代表嘅英姿,大家可以喺9月28日開始喺城市售票網買飛,票價有分200蚊同100蚊兩種,豐儉由人.Jenny仲帶咗個好消息畀大家,贊助今次表演活動嘅大新銀行執行董事王美珍話,為咗可以同基層市民分享今次嘅喜悅,佢哋仲會撥出部分飛畀啲基層家庭免費嚟睇,有興趣又擔心票價貴嘅朋友記得多多留意啦!
(搶先申請)免費試用etnet強化版MQ手機串流報價服務! ► 立即行動


text:
黎耀祥內地開工與劉青雲敍舊 細數三十多年相識淵源 盤點圈中9對出生入死好兄弟
文:東方新地|圖:黎耀祥微博,big big channel截圖
黎耀祥入行全因劉青雲賣廣告
黎耀祥和劉青雲的兄弟情,緣於無綫,黎耀祥入行前已認識劉青雲,之前在無綫營業部當文員,黎耀祥表示因為受到劉青雲所拍的招募廣告影響,而報考了無綫的短期藝訓班﹗黎耀祥加入無綫後同青雲合作過不少劇集,包括有《銀色旅途》,《燃燒歲月》,《遊戲邊緣》《人在邊緣》等,當時劉青雲已是男主角,而黎耀祥只是二打六,但當時劉青雲對黎耀祥留下好好印象﹗
黎耀祥多得劉青雲鼓勵不放棄追夢
黎耀祥直言自己的演藝生涯,劉青雲對他影響至深的一個人,黎耀祥話:「我成日同人講劉青雲喺演戲理念被人走快十年嘅人,我十年後諗到嘅嘢,佢十年前已經諗通晒﹗而作為一個朋友,佢每次都會鼓勵我,我做咗廿幾年,其實一路都冇乜成績可言,但佢成日都會同我講『你得㗎﹗唔好放棄』,佢真係喺我演藝生涯中,一個好重要嘅人 」
劉青雲對黎耀祥印象深刻是合作86年《銀色旅途》,青雲:「嗰場戲好多爆肚,但冇人接到我,有個人接到我幾句就係佢﹗」劉青雲亦大讚黎耀祥唔止演技好,而且是一個好好的人,劉青雲話:「佢本身個人好有修養,呢樣嘢重要過演戲,一個好嘅人,重要過你喺演技上有幾出色多好多,我覺得人最重要係咁﹗」
盤點9對圈中好兄弟
娛樂圈興姊妹淘聯群結黨,好似胡說八道,七魔女,處女黨,少婦聯盟等等多不勝數,周不時黐頭芒一齊聚會晒愛,仲必然tag埋對方po上網,要畀全世界知佢哋係閨蜜!其實感情好唔使吓吓周圍唱,相比之下男人的浪漫更低調更長情,仲更經得起時間考驗,以下呢9對明星好兄弟就係最佳例子.
1. 鄭伊健 黎諾懿
05年拍攝電視劇 《隨時候命》成為羽 毛球波友,黎諾懿自爆於05至07年間自己最窮困,要住劏房,捱麵包,全靠伊健叫佢去屋企揀衫著見人,又會介紹佢畀相熟導演拍戲,至能夠解困.不過黎諾懿最終都成功報恩,因為佢介紹咗個好老婆蒙嘉慧畀鄭伊健,算唔話得!
2. 周柏豪 袁偉豪
唔係走紅後入 TVB 至結識,周柏豪同袁偉豪原來早於入行前做 model 時已經係舊相識,柏豪自爆當年用 ICQ 主動結識袁偉豪,之後加入娛樂圈仲有問過袁偉豪經驗,家陣新婚嘅袁偉豪仲搬埋入同一屋苑,同柏豪一齊做鄰居.
3. 林峯 吳卓羲
林峯99年入讀藝員訓練班,同遲佢一屆嘅吳卓羲喺電視劇《 大唐雙龍傳 》中碰頭,並一齊走紅,一齊被無綫力捧,一齊長大再一齊離巢外闖.兩人friend 到互相有屋企鎖匙,林峯仲會親自改裝私家版風扇做禮物,買底褲又會買埋兄弟嗰條,仲話一日一個電話好黐纏.
4. 陳奕迅 謝霆鋒
同期出道,又曾經同屬一間唱片公司,陳奕迅,謝霆鋒識於微時,共同經歷過風風雨雨.當紅時已經會結伴傾偈賞月傾天光,謝霆鋒更話過,陳奕迅係唯一一個唔可以幫佢生仔,但會為佢赴湯蹈火嘅人.
5. 梁朝偉 杜德偉
85年參加新秀歌唱大賽入行,杜德偉即與同期剛剛喺電視圈起步嘅梁朝偉結為好友,仲有呂方,鍾鎮濤等大班老死一齊玩大蒲大,個個如今年過五十都定期聚會,彼此開騷,出碟,電影上畫必定到場支持.杜德偉12年娶老婆,梁朝偉都畀面做兄弟團㗎!
6. 古天樂 鄧一君
97年加入電視台冇耐嘅鄧一君,因為拍攝《 美味天王 》同古天樂成為好友,其後更五度合作友情愈嚟愈深厚.鄧一君05年離開娛樂圈,轉行擔任理財顧問,多得老友古仔幫襯,之後開士多賣車仔麵,都有古仔花到人又到.今年開拍電影版《 尋秦記 》古天樂只係開句聲,鄧一君就即刻出山順手過戲癮.
7. 苗僑偉 黃日華
三哥苗僑偉早前接受崔建邦,張秀文主持嘅節目《諸朋好友》 訪問,被問到會帶邊個朋友上嚟,三哥只講咗兩 個字 「黃華」 .三哥同華哥同屬第九屆藝員訓練班,畢 業後同被力捧,同步走紅,一樣喺電視台搵到愛妻,一樣都係老婆奴女奴,四十年來一齊走過高山低谷,華哥仲剖白最近經歷喪妻之痛都係全靠三哥陪伴度過.
8. 張繼聰 張振朗
33歲張振朗明明同40歲張繼聰,無論背景,年齡都有段距離,不過就因為玩復古電單車啱嘴形而相逢恨晚,除咗會約埋一齊玩,仲一齊揸古董電單車遊車河,張振朗女友楊偲泳離巢過檔古天樂旗下,有傳都係張振朗託張繼聰幫手搭路.
9. 蕭正楠 黃祥興
蕭正楠同黃翠如18年4月秘密結婚,不過同年3月已經被黃祥興一個唔小心,喺節目《 1+1的深情 》爆響口,天大秘密得黃祥興知情,點會唔係老死?原來蕭正楠08年加入 TVB 已經認識黃祥興,基本上一齊長大.


text:
社會主義
社會主義係一套政治理論同政治運動.主張工人階級無論男女,都應該可以用民主方式,集體管理一個社會.但係歷史上,唔同國家同社會嘅革命家,打住社會主義旗號去推動社會改革運動嗰陣,喺唔同時期唔同地方,社會主義都有唔同嘅表現形式同意義,所以「社會主義」呢樣嘢唔係一樣可以簡單概括.
起源[編輯]
一般認為社會主義起源係喺1839年法國同英國,但亦有人認為古時候奴隸叛變爭取自由嘅運動,亦算係一種社會主義革命,例如斯巴達克起義(公元前73年),德國農民戰爭(1524年),英國革命(1640年),法國大革命(1789年)等等.
到18世紀英國工業革命,工人開始意識到要為自己爭取權益,於是開始好多工人組織起嚟,發起爭取權益嘅社會運動,同時喺法國亦有人開始搞呢類社會運動.之後又有啲革命家發起一啲民權運動,爭取平等選舉權利.
社會主義名稱來源[編輯]
之前嘅好多奴隸叛變運動,同埋工業革命嗰陣嘅工人階層發起民權運動,都係喺烏托邦主義思想作為基本理念,無話乜嘢社會主義.社會主義呢個稱呼,係英國工業家羅伯特歐文(Robert Owen,1771年-1858年)諗出嚟,佢喺1827年試驗式咁喺蘇格蘭開咗間合作形式嘅鋪頭,呢間鋪頭設立工作時間限制,唔請細路仔做嘢,大啲嘅後生仔就會出錢供佢哋讀書,佢將呢種經營模式叫做「社會主義」,而呢啲鋪頭就叫做「模範會社」.但當佢去到英國南部同美國印第安納州開呢啲鋪頭時,就全部衰晒.1834年佢喺英國組織一個全國工會聯合會,幾個禮拜之內有成五十幾萬人加入,佢哋成日發動罷工同老闆作對,搞到好多工廠執笠,結果全國老闆壓力之下,呢啲工人組織最後都散晒.
演變[編輯]
一直以來呢啲工人革命運動,喺下層推翻上層之後,奴隸或者工人取代上層階級,自己變咗權力階級之後,又會變成一班新嘅壓迫者,之後又對無權力嘅人壓迫.
18世紀中期,居美德國思想家馬克思同恩格斯就發現呢個問題,分析過歷史上好多呢類革命運動,認為社會主義唔會由上而下,即係權力階層唔會放棄原本有嘅利益,自動走去社會主義,社會主義一定要由下而上,即係要由下層,例如工人階層或者無權力嘅人搞起,因為工人要擺脫工人階級而自己組織政黨管理政府唔係話咁易,所以只有工人先可以解救工人,工人應該自己組織起嚟形成力量,變成一種同權力階層平等嘅力量,喺平等關係之下,有乜嘢唔啱都可以傾到啱.
喺呢個諗法之下,佢哋鼓勵工人組織工會,喺1848年發表共產黨宣言,支持工人組織發起革命,社會主義概念開始喺世界各地興起.
第一國際[編輯]
喺1864年世界唔同國家嘅工人組織,夾埋一齊創立國際工人協會,呢個協會又有另一個稱呼:「第一國際」.
呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.本來呢個協會原意係捉成工人同政黨之間合作,但抱社會主義同抱無政府主義嘅工人組織喺對權力嘅觀點上發生分歧,第一國際慢慢積弱.


text:
有冇覺得平時反學好忙,忙到有活動都冇時間訂衫(例如班衫,社衫)?又有冇試過辛辛苦苦設計完件衫之後發現唔夠時間整,就算有得加急都要俾錢加超曬資?原來一切又係要贏在起跑線上!今日就等小編嚟傳受你地幾個小技巧,等大家可以極速訂衫啦!
事前準備次序好緊要
唔知大家有冇睇過我地既班衫設計攻略呢
(邊個夠擔死未睇)?當中提過要有設計同件數先可以報倒價.但好多同學都會先設計完至醒起要收集尺碼,好多同學仔就係因為收集尺碼太耐變咗整唔切.其實同學都各有各忙,要一下子收齊尺碼唔係咁昜架,應該先俾咗尺碼表各位同學再開始設計,咁喺你設計好同時都收齊尺碼,自然可以快啲報價同落訂啦!
Click入產品目錄揀選心水款式,碌落少少就會尺碼表架啦!
自助設計
有啲同學仔可能冇印衫或設計軟件,對自己既手繪又冇咩信心.呢個時候就可以用我地網站既自助設計功能啦!有設計既可以放上啲衫度睇下啱唔啱心水,未有設計既可以用入面既SHAPES同TEXT即場整出嚟.咁就唔洗花時間搵邊個軟件啱用,又可以係啲小息食飯時間整好個設計啦!
教學:7步完成衣服設計
了解製作時間
有時候同學既設計會比較獨特,但同時都會貴啲同需要花多啲時間.如果資金同時間都唔太夠既同學就要盡量唔好做複雜啦.以下係一啲需要加製作時間既工藝:
1)刺繡(包括普通刺繡,貼布繡,厚版刺繡,毛巾繡)+2日
2)不同名印製 +1日
3)特別訂做/改Cutting +2日
PS. 其實印tee係會快過其他產品例如Hoodie,風褸等
如果無用以上既工藝都重係唔夠時間既,同學可以改用成品衣服訂制(如Gildan,Printstar).可以一星期到貨,最快四日就有得拎!
了解製作價錢
講完點樣減少製作時間之後就要講下有咩方法可以平啲啦!首先,大家要知道唔同既印法係有唔同收費方式既,但大部分印法都會睇圖案大小.唔少醒目既同學仔都會係左胸印個細細地圖,咁樣唔貴又點襯都得,相反印圖太大收費貴啲之餘都難啲襯衫.我地發現大家都較常用絲印同燙畫,如果印圖顏色好多或者件數唔多,其實做燙畫係會平啲架!因為絲印會睇顏色多少嚟收錢,唔過30件重會收絲網板費!但相反好似社衫呢類件數多既,絲印又會平啲啵!所以同學仔想整平啲都可以係印法方面入手架!
Click入印刷技術可以了解較多唔同既印法喔!
伸延閱讀:印衫出錯點算好?


text:
熱血公民成員鍾雪兒(屏山南社區主任),口講就支持陳雲,其實都係當佢廢噏.
熱血時報就嚟台慶,其實大家想睇班主持,表演啲咩呢?
陳雲主持嘅節目 ,最新一集陳雲仍然係扮共產黨,僅收$600課金.即係黃洋達抽返三成佣,都只係得$180落袋. 黃洋達當日收留陳雲於熱時做節目,隨即被仇思達踢爆熱時View數造假;而其實熱時篤數咁多年都冇事,陳雲一加盟就即刻俾人踢爆. 黃洋達為咗隱藏真實在線人數,要繼續呃果班盲粉死忠,唯有將LiveStream升級做企業版.呢度佢大嗱嗱都洗咗可能接近八萬銀. 因為陳雲,黃洋達都洗咗唔少冤枉錢,亦得罪好多人.如今陳雲一集只係同黃洋達搵得果兩舊水都冇.黃洋達好快啲諗計,睇吓陳雲仲可以扮啲乜,先吸引到觀眾課金喇!
熱血時報百無禁忌主持人阿FRANK,近日高調話要炒新晉主持人. 其實熱血時報班主持(絕大部份),都唔係熱時正式嘅僱工,只係靠觀眾課金而唔係受薪.所以就算主持被熱時即時解雇,熱時一蚊都唔洗賠. 所謂解雇都唔洗賠代通知金,所以咪可以好型棍咁話炒人囉.
熱血公民為咗區選,連食環處例行洗地清潔,佢哋都可以當係政績拎出嚟講. 熱血公民下次可以留意吓,邊度有新公屋興建.到時又照辦煮碗去影相打卡扮監督,咪可以話自己成功爭取起公屋囉.
出名抄新聞嘅熱血時報老闆黃洋達,批評香港媒體係內容農場!
熱血公民內閣成員為吸課金,揚言扮AV女星拍艷照.
熱血少年軍搞活動,仍然只有七人參與,慘!
鄭錦滿成世人都未認真過,搞社區工作揸流灘,搞緊活動都玩手機.
熱時女主持TSE YUK KWAN JOEY,帶男人入女廁拍片.表面道歉,事實死不悔改.
熱血時報女主持TSE YUK KWAN JOEY,帶男主持入商場女廁拍片,於國泰航空擔任空姐工作.
熱時男主持李鶴年,闖商場女廁拍片,涉事人直認已非初犯.


text:
曾經有被訪者和編者講過一句話「好多嘢唔敢做係因為冇人踢你一腳,走出去先發現其實冇想像中咁難.」辭職講就講得多,仲要去環遊世界,聽落好離地,但有冇諗過點解冇做過?旅遊專欄作家查花(Chary)面對工作不快,決心喺30歲之前裸辭,揹住Backpack走遍六大洲同埋好多未知國度,就算成個行程用咗527日同花咗十幾萬,但佢覺得當中嘅遭遇,不同地方嘅人物故事,仲有世界萬千景色,呢份收穫嘅價值已經遠遠唔止十幾萬.究竟流浪在外嘅生活係點?點樣慳錢?點靠一個Backpack過哂四季?今次就等查花親身同大家分享呢一年心路歷程啦!
‧ 查花花了527日環遊六大洲,但自言仍有很多地方意猶未盡.
探索未知國度 尋找「赤子之心」
好多鍾意旅行嘅人都不甘於朝9晚6嘅工作環境,加上辦公室政治氛圍,令查花覺得工作同佢初衷愈走愈遠.而且有咗第一次獨遊澳洲經驗後,佢更希望30歲前遊歷七大洲,於是決心辭去NGO社企工作,踏上五百多日,橫跨2018 – 2020年嘅超長旅程,從俄羅斯到中東,再到南美秘魯馬丘比丘都有佢嘅足跡.女仔獨個兒流浪在外無依無靠,然而正正因為冇人同你傾計,你會更加留意周邊嘅人同景物,例如可能識到同行者會搭順風車,會被當地人邀請去佢地屋企食飯,呢啲都係一般五日,七日旅行唔會體驗到.佢曾經走入一啲未被國際承認嘅國家,例如位於非洲嘅索馬里蘭,儘管佢嘅知名度好低,遊客極少,但當地人卻是世界數一數二友善同熱情.「果度嘅人生活好簡單,只係想大家開心就足夠,例如行行下街會有司機會停低,拉低車窗純粹問你今日過成點﹖呢種赤子之心係無辦法喺任何一個國家搵到.」
‧ 到訪索馬里蘭後,她發現很多人連離開國家都很困難,香港人能夠環遊世界實在很幸福.
查花笑言旅活外地超過一年,佢好驚訝原來好多人都識香港.「幾乎每次都被外國人問︰究竟香港人點睇佢地?」查花憶起一次在俄羅斯,剛巧遇到電視台採訪,反而令到佢擔心會傷害佢地民族自尊心.「其實俄羅斯同好多國家一樣,未去過嘅人會覺得佢地好冷漠,係『戰鬥民族』,但真係相處落嚟時係非常熱情,個個當你家人而令你唔想離開.」不論身處俄羅斯,抑或經常被傳媒為危險國度嘅土耳其東部,大家油然自生果種恐懼,只係基於無好好了解過果個地方.當你去到嘅時候,自然搵到有人情味同自己喜歡嘅一面.
‧ 五百多日旅程收穫豐富,左上方來自馬達加斯加的「孤獨棋」,更吸引不少朋友請求代購.
零下40度苦等一個鐘巴士
編者同樣熱愛旅行和攝影,睇住查花喺俄羅斯貝加爾湖冰天雪地嘅靚相,就知道背後其實藏著好多逾越生死嘅關頭嘅故事.「當時因為接我去貝加爾湖嘅司機甩底,結果我要冒住零下40度企喺一個冇樓冇室內地方嘅郊區一個幾鐘,好驚好徬徨,不斷問路過嘅車有冇多一個位俾我去,幾經辛苦先搵到一架車車我去貝加爾湖.」好多人覺得環遊世界好爽,但佢坦言途中都有好多難忘經歷,有時為咗慳錢要露營,又試過因為撞車幾乎命喪異地.不過最終成功喺30歲完成目標,再辛苦再危險都值得,至少為人生刻上不能磨滅嘅難忘回憶.「我仲有好多地方未去,或者去得唔夠,例如印度,斯里蘭卡等等,既然人生有限,何不走出去見識更多世界嘅美態﹖」
‧ 查花很喜歡收集海報,由訊息和繪畫手法都彷彿紀錄著一個時代變遷.
最好嘅計劃就係無計劃
527日嘅長旅程,令查花學識最好嘅計劃就係唔計劃,因為計劃永遠趕不上充滿意外嘅現實.既然無計劃就不如好好認識當時身處嘅地方,了解周圍人民嘅故事.「我覺得呢個世界有千千萬萬種生活方式,透過同當地人傾計,你會發現生活以至生命都有好多可能性.」正因為查花喺Facebook同Blog寫過好多細膩嘅人物故事,亦無咩人分享過不存在國度嘅見聞,反而感動到出版商邀請佢,將兩年旅活的經歷結集成書,成為《那些陪我走過世界的故事》.佢覺得陪佢走過咁耐嘅,唔止旅途見到嘅風景同人,仲有一直堅持下去嘅信仰.「戴頭巾係唔想啲汗滴落去塊面同件衫,都代表旅程好熱好辛苦,後嚟就變咗一種信仰,勉勵自己發生咩事都一定解決到,放棄的話,之前辛苦走來嘅路都會白白浪費.」好好記住一路走過來嘅原因,自然有走下去嘅動力.
‧ 查花覺得問清楚自己「點解當初決定走呢條路」,先有堅持完成旅程的信念.
希望以一個全新同貼地既角度為大家探討現今成功人物,故事同事件,更為大家提供最新嘅相關資訊.
係呢度,你更會搵到可能你一直缺乏同渴求既動力同知識.


text:
流形
喺數學入面,流形(粵拼:lau4 jing4)係一種拓撲空間,佢喺每一點附近局部嚟睇都好似一個歐幾里得空間.準確啲嚟講,一個 n-維流形,或者 n-流形,係一個拓撲空間,入面每一點都有一個鄰域係同歐幾里得空間同胚嘅.
一維流形嘅例子有直線同埋圓,但係「8 字」就唔係流形,因爲個「8」字中間交叉嗰度附近無一個鄰域同一維嘅歐幾里得空間同胚.二維流形又叫做曲面,例子包括平面,球面,環面呢啲可以無自我相交嵌入三維空間嘅曲面,亦都有克萊恩樽同埋投射平面呢啲無法嵌入三維空間嘅曲面(一定有自我相交).
雖然流形局部嚟睇同歐幾里得空間一樣,但係全局嚟睇可以好唔同,例如球面係一個曲面,但係佢係緊緻嘅,而歐幾里得空間唔係緊緻嘅,所以球面同歐幾里得空間係唔同胚嘅.雖然係咁,局部上一個流形入面嘅區域係同歐幾里得空間同胚嘅,展示同胚嗰個映射叫做圖表(chart),當一點同時喺唔同嘅區域嗰陣,佢喺唔同圖表入面嘅座標係唔同嘅,我哋需要一啲映射去對應返兩個圖表入面嘅同一點,呢啲映射叫做過渡映射(transition map).
流形呢個概念對現代幾何學同埋數學物理好重要,因爲佢提供咗一套語言去描述幾何物體嘅局部性質,聯立方程同埋函數嘅圖像(graph of function)都提供咗好多流形嘅例子.
流形可以附上更多嘅結構,其中一種好重要嘅就係可微流形,佢嘅微分結構容許我哋喺流形上面做微積分,另外,黎曼流形上面嘅黎曼度量容許計算兩點之間嘅距離同埋兩條線之間嘅角度,相對論入面好多嘅數學計算都係建基於流形嘅概念.
例子改
圓形改
繼直線之後,圓形喺最簡單嘅拓撲流形例子.圓形嘅一部分(即係弦)同直線嘅一部分係一樣嘅,所以可以考慮例如圓形上面嘅部分,佢嘅 y-座標係正嘅(右圖黃色嘅部分).呢個弦嘅任何一點都可以用佢嘅 x-座標嚟描述,所以向第一個座標嘅投影函數係一個弦去 (-1, 1) 開區間嘅同胚: .黃色嗰條弦再加埋呢個函數就形成咗一個圖表.相似地,我哋可以寫埋另外三個圖表:
呢四個函數覆蓋咗成個圓形,所以係圓形嘅一個圖集.
上邊同右邊嘅圖表嘅定義域有重疊嘅部分,就係圓嘅右上角,呢啲點嘅 x- 同 y-座標都係正數.佢哋喺 同 之下都打咗去 (0, 1) 開區間上面.所以我哋可以定義一個函數 ,佢首先將一個數經 打去圓形嘅右上角,再經 打返去 (0, 1) 開區間.設 a 係 0 同 1 之間嘅數,咁:
呢個函數 T 被稱爲過渡函數.
呢四個函數組成嘅圖冊展示出圓形係一個流形,但係佢唔係唯一嘅圖冊,圖表亦都唔一定係由投射函數組成,一個圖冊入面圖表嘅數量亦都係唔定嘅,例如考慮圖表:
同埋
呢到 s 係由 (-1, 0) 呢點去 (x, y) 嘅直線嘅斜率,相似地,t 就係用 (+1, 0) 呢點.由 s 打返去 (x, y) 嘅反函數係:
可以睇得出任何 s 同 t 計出嚟嘅 x 同 y 都符合 x2 + y2 = 1.呢兩個圖表組成咗圓形嘅另一個圖冊,而過渡函數係 .
呢兩個圖表都差一點先覆蓋到成個圓形,事實上,可以證明無方法用一個圖表覆蓋成個圓形,例如雖然可以用一個開區間覆蓋個圓形,但係咁樣就會有啲圓形上面嘅點對應開區間上面多過一點,咁就唔係同胚喇.


text:
(英國)大學生讀書必備嘅工具 | 想輕鬆計自己咩honours?想搵papers加落bibliography?
知道大家都可能趕緊papers,所以今次會繼續介紹一啲可以幫到大家手嘅工具🔧 希望可以齊齊過3爆4🔥 GradeGuide 英國大學唔似香港咁計GPA,佢只係會根據你拎到嘅%再計算你係屬於咩honours.但因為通常每年嘅weighting都唔同,而且module入面仲有唔同weighting嘅components,所以要計自己拎到幾多%都幾麻煩!咁呢個網站就幫到你啦!只要入晒自己所有grades之後,佢就可以幫到計到你而家嘅%.佢仲會計埋你之後嘅average需要係幾多先達到你aim緊嘅% ~ Connected Papers 只要你喺呢個網站到輸入一份paper嘅名,佢就會自動幫你搵埋其他類似嘅paper,然後用一個graph嘅形式顯示俾你睇,等你可以一目了然.當你click任何一份paper嘅時候,你都可以即時喺Semantic Scholar/ publisher page/ Google Scholar到睇番篇文,非常方便. 另外一個我覺得幾有用嘅功能就係佢可以俾你check到prior works同derivative works.Prior works即係一啲喺你個topic/ field好重要嘅papers,而嗰啲通常年代都係比較久遠嘅.而derivative works通常就係literature review或者係一啲cite咗好多個graph入面顯示嘅papers嘅paper,普遍嚟講都會係比較近代嘅. CopyClip 呢個app好似得Mac機先有,不過其實我見有好多同類型嘅app都可以做到同樣嘅功能. 呢個app簡單嚟講就係可以俾你睇番你之前copy/ cut咗啲咩,咁當你突然想搵番嗰啲record嘅時候,就可以輕鬆做到,唔使再去搵個網站再copy多一次~


text:
近排日元真係好強勢,去日本立即變貴咗.不過女仔對日本藥妝真係情有獨鍾,依家去日本咁貴,去掃貨未必着數.其實香港都有唔少日本藥妝賣,喺咁嘅時勢,留喺香港買分分鐘抵過去日本入貨!今次就揀咗幾款喺香港抵買嘅日本藥妝,等大家可以喺香港頂住條買藥妝嘅癮先啦!
Kanebo suisai酵素洗顏粉
▲計番港幣要成$160.
呢隻洗顏粉近排好多人都講緊,係大熱嘅item,好多人都話洗得好乾淨.Kanebo呢隻洗顏分有2種酵素同埋配合咗保濕成份.
呢個產品有蛋白酶(Protease)及脂酶(Lipase),Protease即係分解蛋白嘅酵素,而lipase就係分解脂肪嘅酵素,可以幫助分解面上嘅污糟嘢.仲有甘草次酸做成份,有抗炎,鎮靜舒緩嘅效果.佢仲配合咗乳酸,豆乳發酵液做保濕,所以唔少人都話洗完唔會好乾.
鍾意用呢隻洗顏粉嘅朋友要注意喇!睇番官網,佢話呢隻產品只係生產到2016年9月,各位可能要入多啲貨慢慢用喇!
▲Sasa網上個價就平過真係落舖買喇!
毛穴撫子重曹泡洗顔
▲計番港幣要$80.
毛穴撫子呢個系列係專門解決毛孔粗大,士多啤梨鼻嘅問題.呢隻洗面膏嘅重點就係「重曹」,重曹即係碳酸氫鈉(Sodium hydrogen carbonate),碳酸氫鈉亦都係我哋認知嘅梳打粉成份,佢有一個清潔嘅效果,坊間亦有傳用梳打粉可以洗除黑頭呢!除咗碳酸氫鈉,佢都有配合保濕成份如水解骨膠原,透明質酸及蜂蜜等成份
▲喺香港買即刻平咗唔少.
Anessa防曬
▲計番港幣要$250.
Anessa防曬都興咗好一段日子,不過早排見佢正式登陸咗香港有得賣,咁就唔使下下飛到日本買啦!點解咁受歡迎呢?睇番佢個產品簡介,原來佢有一個「アクアブースター技術」(Aqua Booster技術),令防曬成份接觸到水份或汗水時,會形成一個可以防UV嘅薄膜.佢原理係防曬成份入面嘅負離子同汗水入面嘅正離子互相吸引,形成一層薄膜.不過我覺得大量流汗都係應該會沖擦走咗啲防曬,所以佢產品介紹度都提番大家大量流汗或者抹過都要補搽防曬.
除咗防曬成份之外,佢仲有保補成份「ヒアルロン酸GL」,即係透明質酸(hyaluronic acid)同埋甘油(glycerin),等皮膚受到日曬都冇咁乾.呢隻防曬有SPF50+ PA++++,而且普通肥皂就可以清潔到啲防曬,好方便啊~
▲慳唔少,得咗.
藥用雪肌精乳液
▲轉做港幣要成$400.
雪肌精呢個名相信大家都唔會陌生,以往yen平時去日本買可能會抵少少,不過依家啲yen咁貴,留返喺香港買仲抵呀!呢支藥用雪肌精乳液係支藥用嘅美白乳液,再配合埋植物嘅成份如金縷梅及牡丹做保濕嘅效果.除咗植物成份,佢都有維他命C做美白嘅功用以及甘油做保濕滋潤嘅作用.
▲香港官網已經平過日元價.
▲再搵吓仲有得平.
LULULUN面膜
▲其實本身日本買都唔貴,大約$25.
好多人都知道LULULUN面膜係去日本必買item,其實香港都有得買,而且價錢未必會輸.LULULUN面膜有透明質酸,蜂蜜,蘆薈以及牛油果抽取物作為保濕,亦有ceramide調整肌膚.Ceramide可以幫助皮膚修復屏障,幫助改善乾躁嘅情況.另外亦有PCA-Na作為保濕因子.
▲不過香港再平多少少.
除咗護膚品,我仲發現有啲開架化妝品牌喺香港嘅價錢平過個日元定價喇終於!
首先係D UP雙眼皮膠紙,佢賣點係整型級嘅雙眼皮膠紙,其實只係因為佢係雙面都有粘性,咁隻眼就會再大啲同埋睇唔到膠紙嘅痕跡.另外佢都有單面嘅款式.佢定價係1000yen120塊,計返都要$77,但依家喺莎莎賣緊$68,賺咗!
仲有就係發現media呢個品牌有啲產品依家喺香港買係抵啲!Media呢個品牌大家都唔會陌生,佢都出唔少底妝產品㗎,而且效果都唔錯.我行街嘅時候就發現佢隻乾粉餅同保濕粉底霜日元定價都要$1,100未連稅,換返港紙都要大約$85仲未計稅,不過我就發現個粉餅賣緊$80,個粉底霜就$77.點睇都香港買抵啲喎!
最後同大家總結一下以上貨品抵咗幾多:
匯率以1港元對0.07716日元計算.
由即日至2017年3月14日,客戶憑建行(亞洲)信用卡於網上購物簽賬可享3X積分(包括Sasa.com).


text:
青衣市中心(Tsing Yi Town Centre),簡稱「青衣市」(Tsing Yi Town),指葵青區青衣島東岸中部地區,是島上公,私營住宅,工商業與市政設施較集中的地區,也是區內海陸交通樞紐.
青衣市中心狹義指青荃橋,楓樹窩路及藍巴勒海峽海濱所包圍的地域;廣義亦包括楓樹窩路沿路的鄉村,位於青衣碼頭及青衣南橋之間的長環(Cheung Wan)工業區及青荃路以北的住宅區.
歷史
青衣島早年屬鄉村地帶,直至1974年仍未有車路通達.青衣市中心現址當年亦為鄉村,有藍田,大王下,新屋及鹽田角等村落,而青衣墟(或稱青衣大街,位於今青怡花園一帶)亦位於區內,是少數每日開放的墟市.現今青衣邨宜業樓,宜居樓及大王下村一帶當年仍是水域,在1958年劃為「青衣灣避風塘」(「青衣塘」),並於1961年落成,安置受荃灣發展影響的艇戶;而今青怡花園第1-3座處當年設有一夾板廠,附近亦有其他重工業工場,如石灰廠等,分佈於青衣墟及長環(廠址在今青衣交匯處橋底).
政府於1977年在青衣塘南面的山麓興建長青邨,此後區內人口逐漸膨脹;同年政府正式收回青衣塘一帶村落土地,用以發展荃灣新市鎮擴展部份,青衣墟亦在1982年8月正式清拆.經重新發展後,昔日墟市內的街道及建築物痕跡早已摧毀,而周邊村落亦已遷往楓樹窩路西,南面.
街道結構
青衣市中心以楓樹窩路及青敬路為主幹道,市中心住宅區則以青綠街及青葉街貫穿.青衣鄉事會路則連接市中心住宅區,長環工業區,長青邨及青衣南橋.
青衣鄉事會路,青衣南橋及青衣路之交界處設有青衣交匯處,而市中心北面設有担杆山交匯處,為青荃橋,青敬路,担杆山路,楓樹窩路及青衣北岸公路之交匯點.
巴士/專綫小巴總站及分站
總站
分站
圖集


text:
太平山頂一直都係香港其中一個旅遊景點,但你又知唔知原來太平山頂凌霄閣旁邊有一條小路徑,條路徑係一個輕鬆的行山路線嚟呢?平時都有唔少人襯住星期六日一家大細嚟到太平山頂行下山.兩個鐘左右嘅路程,輕鬆到連小朋友都可以行完全程架.
前往山頂嘅公共交通工具有好多,可以喺中環,金鐘,灣仔等坐巴士或者小巴上嚟,又或者坐纜車上山又得!喺市區搵個地方食飽個肚仔就係時候出發啦,落車後仲可以去凌霄閣影陣相添.凌霄閣係個個遊客都會嚟參觀嘅景點,但我地今日志不在此,因為好戲在後頭嘛.行完凌霄閣之後,就可以係山頂廣場邊一條山徑開始行山啦.行山嘅路線就係由山頂盧吉道起為起點,盧吉道浴路都是綠樹成蔭,石屎平路十分好走,因為位置向海,所以土壤嘅水份都好充足,因為咁啲樹都生得特別高大荗密.
大概行左45分鐘就會行到盧吉道,夏力道同克頓道嘅分岔路口啦,依個時候都可以飽覽維港景色.睇完靚景就行去克頓道就可以到龍虎山,龍虎山並唔高,山峰不過300米,最出名嘅不過係松林廢堡.松林廢堡嘅原名係松林炮台,在龍虎山嘅松林炮台上彈痕仍然清晰可見,咁係因為當時炮台用嚟保護維港西面出入口架.
一直沿住山路行就會行到落西營盤啦,西營盤附近都有好多野食架,小編就食左間叫Seoulmate Café,入面嘅裝修好靚,紫薯拿鐵都好好飲,值得一試呀.為食嘅小編用食起行,用食結束,咁就過左充實嘅一日啦!
建議行程:
12:45 由港島市區出發
13:30 到達山頂廣場
14:00 於盧吉道開始
16:00 到達西營盤終點
參考路線:


text:
首先,之前係約定星期六同wenday去j 小姐屋企度食飯兼食榴槤,但唔知點解個個都好似無0左件事咁,最後當然係不了了之.我就搵0左daddy媽咪去飲茶喇!
飲完茶,諗住返屋企整0野預備出去,事關今晚要去Helen 的BBQ Birthday Party,雖然突然落雨落到癲,但諗住唔係露天應該風雨不改啦,點知MSN 見到佢,佢話cancel ,too bad.不過都好明白佢諗乜0既,就算大家都唔介意落大雨照出去,但佢當然唔想大家咁0既環境都仲要出到小欖咁遠同佢慶祝,唔想大家辛苦,而且落雨又的確係會令人無哂mood 0既.既然係咁,想話再同佢搞,佢都話唔好,佢話佢生日都過0左咁耐(5月6日),今年又咁多奇怪0野,就由佢把啦.傻婆,雖然你咁講,我就覺得食餐飯就點要啦,期待同你食飯呀!
期間Helen 又因為有d 0野好唔開心,我當然樂意洗耳恭聽啦,之後忽發奇想,所以以我只得3歲0既畫功畫0左幅畫俾佢,希望佢開心返啦!不過個衰婆竟然放0左上日記,oh shit,樣衰死喇!
無得出街,我竟然唔係諗搵街去,亦唔係諗上網做自己0野,更唔係覺覺豬休息0下,我第一個念頭,竟然係諗:唔駛出去,咁咪有時間煮飯等老公聽日有得帶囉.跟住仲要即刻去煮果0下勁囉,仲順手洗埋碗,救命!我今朝已經一起就諗,趁老公唔0向屋企要執屋囉!死喇,變0左妹仔呀,點解會咁架?!需知道我係從來都勁憎做呢 d 0野囉,同埋我幾乎洗親碗打掃親就會爛手0架囉!(Coz of my 皮膚非常敏感>_<)我點會淪落到變成妹仔格,0下0下都諗住做0野0架,救命呀!
不過當然,我只係我老公御用的,其他人唔駛旨意!
雖然煮0左飯,但老公提議出街食,因為我想去又一城拎返果套我留0左0既限量版化妝品,所以佢就話就0岩時間,0向果邊等埋一齊食埋0野先返屋企,我當然話好啦!因為又一城有我最愛0既板前嘛!
點知拎返套化妝品,就去板前拎位,竟然二百幾張,wht the fish!!本小姐當然唔會等啦,傻0既咩,早d 食飽飽返屋企攤抖好過,有諗過外賣返去,但點都唔及入去坐定定享受好囉,所以轉戰food court,食我都ok 鍾意0既味千喇.其實都好好味啦,哈哈!
食飯仲有時間逛逛,去0左Log-on 行,見到une nana cool 好多款Bra Bra 都好靚呢,我都係時候要買返d新,點知除0左我最鍾意果個之外,其他全部都無我個size 囉,唉,呢間0野d size 真係,搞到我個成日都有得睇無得買,不過我發現好多呢d 款色多0既內衣舖,都係好多款都無我個size ,好灰呀,我好鍾意買靚靚內衣0架嘛!因為咁,我就淨係買到一個喇!
跟住揀0左對好可愛0既Bra 帶,仲有好多得意貼紙就走喇,因為人地收舖喇!
我同0左老公講我變0左妹仔,不過淨係佢0既妹仔,哈哈!其實,我係超幸福的妹仔啦!雖然我老公有時都會激死我,搞到我唔開心,又唔識得我,d脾氣又唔係太好,但我知佢個心係勁錫我啦,呵呵呵!
呢套就係我等0左好耐終於返貨0既Bobbi Brown Classic Pink Collection,呢個Collection 0岩哂鍾意粉紅色又襯到Pink colour 0既我!
呢份就係我買返黎0既0野食,全部都係味千0既小食呢,哈哈~
呢個係老公買0既印尼炒飯,有蝦片好好味的~~
我真係覺得呢個Bra Bra 好靚囉,隨佢附送個pad 都係有lace 架,勁靚!!
呢對Bra 帶非常之kawaii 呢,好鍾意d 小青蛙,有鴨仔款0架,不過老公話呢個靚d~
呢個係我前排買0既Kitty 褲褲,好懷舊feel,又超可愛呢!


text:
更多
2021-08-30 576 瀏覽
今日行街到攰攰地, 經過lee間茶飲店好多人, 就行過去試下啦.茶墨, 見到竟然推介麻糬而唔係普通既珍珠, 啱晒我lee d麻糬控.水墨茶系列係主打, 所以叫左: 麻糬芋泥苿莉鮮奶綠, 少甜少冰, 再跟件日式奶茶蛋糕.本來想試下佢個巴斯克蛋糕, 可惜已經售罄.由於佢每杯都要時間即整, 所以都要等成10分鐘左右. 係等野飲既時間都等下位啦. 因為係商場入面, 枱比較少, 而佢都設有企位區. 不過都係滿晒人, 好彩最後都等到有位可以坐. 攞埋野飲就可以舒服咁飲啦.杯芋泥水墨掛杯做得ok幾靚, 當然黑白係最出彩既, 但芋泥都啦錯. 飲落先發覺佢真係好真材實料, 因為個掛杯真係掛左層芋泥, 好香, 好好食. 而芋泥夠香又唔會搶左茉莉茶既香味, 佢地既配搭啱啱好. 而麻糬亦都好好食, 好似食緊小丸子咁,又好Q彈. 杯茶飲出奇地好正.個日式奶茶蛋糕,好香茶味,有d伯爵茶feel, 但又唔太濃味. 口感鬆軟, 同杯茶幾夾. lee間茶飲真係好唔錯.
茶墨, 見到竟然推介麻糬而唔係普通既珍珠, 啱晒我lee d麻糬控.
水墨茶系列係主打, 所以叫左: 麻糬芋泥苿莉鮮奶綠, 少甜少冰, 再跟件日式奶茶蛋糕.
本來想試下佢個巴斯克蛋糕, 可惜已經售罄.
由於佢每杯都要時間即整, 所以都要等成10分鐘左右. 係等野飲既時間都等下位啦. 因為係商場入面, 枱比較少, 而佢都設有企位區. 不過都係滿晒人, 好彩最後都等到有位可以坐. 攞埋野飲就可以舒服咁飲啦.
杯芋泥水墨掛杯做得ok幾靚, 當然黑白係最出彩既, 但芋泥都啦錯. 飲落先發覺佢真係好真材實料, 因為個掛杯真係掛左層芋泥, 好香, 好好食. 而芋泥夠香又唔會搶左茉莉茶既香味, 佢地既配搭啱啱好. 而麻糬亦都好好食, 好似食緊小丸子咁,又好Q彈. 杯茶飲出奇地好正.
個日式奶茶蛋糕,好香茶味,有d伯爵茶feel, 但又唔太濃味. 口感鬆軟, 同杯茶幾夾. lee間茶飲真係好唔錯.
張貼


text:
中文SBA分享- 文本與電影對讀 | 高分靠筆記?!
見坊間比較少有關於中文SBA嘅分享,所以今次就同大家分享吓一啲關於中文SBA嘅少少心得~ 中文SBA應該間間學校都有啲唔同嘅,但我嗰時其中兩個就係要即場寫篇文去比較文本同電影嘅內容/主題/人物形象. 1. 用圖表方式整筆記 凡係要比較啲嘢,我啲筆記都會主要以圖表嘅方式去表達(見圖2),等自己容易啲溫同埋到時考SBA嘅時候唔需要再嘥時間諗啲比較角度.強烈建議大家要整筆記!!因為要就咁比較文本同電影嘅嘢係比較困難㗎! 2. 留意SBA考核內容 你老師應該會一早set好咗要考啲咩 (個範圍).咁你整理筆記嘅時候都要諗埋到時自己答題嘅時候點樣去扣題.咁我自己就會特登highlight咗嗰啲扣題字眼,提醒番自己溫書嘅時候要重點記嗰啲. 3⃣ 溫完之後就完? 如果你係咁樣諗嘅話就大錯特錯啦!因為到時考SBA嘅時候時間緊迫會令到你更加緊張㗎,所以你都應該事先諗埋點樣structure篇文.通常我就係一個比較角度用一段黎寫嘅,然後連埋一個簡短嘅intro同結尾~ 另外,雖然你應該可以帶住本書去考 (我當時係咁),但我會建議你背定啲本書入面你覺得會常用到嘅對話內容等等.咁就可以慳返啲時間寫多啲內容! 呢到就係我少少嘅心得🙌🏻 大家做SBA要加油呀🔥💪🏻


text:
「香港」
香港再出發?出發去邊?其實真係要幾咁老土嘅人先至會諗啲咁老土嘅嘢?我諗都係得啲無聊人先至會做!如果你問香港人想出發去邊,我諗而家好多香港人最想嘅就當然係出發去旅行啦!好老實講其實要轉型,要再出發嘅人都已經出發左!我諗只有固步自封同依賴傳統經濟嘅人先至仲未諗到點出發!要重新開始嘅人係唔會因為逆境而停步,反而係加快咗佢哋嘅腳步!
「創意」
香港人真係創意無限!一個 Logo 就可以發揮到咁多嘢!其實問題歸根究底係設計本身,而老實講邊個設計個 Logo?一個 Logo 真係可以影響一個品牌同好多相關嘅嘢,真係唔可以睇小佢.之所以有咁多二次創作,原因好簡單,因為個 Logo 過份地簡單.用藍色個原因就好明顯啦,但係個 Logo 想做到飛機起飛嘅感覺,但係點樣睇都將個 V 字掉轉咗,再加一個箭頭係入面咁囉.想再出發都唔好咁懶惰啦!唔知用咗幾耐去設計個 Logo 呢?
「出發」
香港嘅核心問題都唔係一時三刻可以解決到,當然有人會話自從上年嘅反修例事件開始已經受到影響,再加上突如其來嘅肺炎,導致香港處於嚴重經濟衰退嘅環境.只不過香港人最叻嘅就係執生!只要肯試肯做嘅,大家都會搵出路.而過去所謂嘅乜乜大聯盟真係多不聲數!次次都係虎頭蛇尾,將啲嘢吹到好大,好有目標,但係你再睇,其實所謂嘅牽頭咪又係同一班人!


text:
最接近人性的高達動畫:鐵血的孤兒
筆者係高達動畫迷,絕大部份嘅高達動畫我都有睇過(除左某幾部真係提唔起興趣去睇).講好睇嘅其實好多都唔差,但如果要講最觸動到我感覺,令我最感受到人性嘅,鐵血的孤兒一定係代表作.佢唔似UC系列講果種改變世界同人類進化嘅方式,亦唔似08小隊描寫寫實戰爭為主,鐵血的孤兒當中人與人嘅關係我覺得比起打鬥更加好睇.仲有佢地為生存而不惜一切嘅決心,一路上面對同經歷人性種種險惡都帶比我係高達動畫當中小有嘅真實感.
大部份高達動畫當中,主角機師就有如被選中嘅細路一樣誤打誤撞就坐左上當代最強嘅機動戰士入面,然後係戰鬥嘅過程當中發現佢地好有天份,因為佢地就係最頂尖嘅新人類.而鐵血的孤兒當中嘅三日月係因為裝左名為阿賴耶識系統嘅裝置(仲要係三個)先令到連字都唔識多個嘅佢可以坐上高達上面作戰.比起天生就係新人類,三日月同好多細路冒住會死嘅風險仲有劇痛係發育期嘅身體裝上依個裝置,為嘅只係確保自己係集團入面能夠作出貢獻,唔會比人當成冇利用價值嘅垃圾扔棄或者殺死.為左生存就必須冒上身命危險,聽落何等諷刺.但其實就算係我地現世嘅世界,甚至香港,每分每秒都發生更更諷刺嘅事,只係我地唔知,或者已經見怪不怪.
雖然歷代高達有好多都有細路做主角,但可能因為大多數都著重描寫佢地新人類嘅能力或者係更大嘅世界觀,反而要到鐵血的孤兒我先真正睇到戰爭對兒童嘅影響.一個十幾歲嘅阿哥加入武裝集團,為嘅就係搵錢比自己妹妹讀書;一個被稱為火星老鼠比人賣黎賣去嘅奴隸一直以黎都搵緊同樣被賣左去唔知邊到嘅細佬;仲有個為左一班一早視佢地為兄弟嘅戰友們而起義,再成立鐵華團嘅團長.
一切一切你會覺得好似似曾相識,明明睇緊嘅係高達,但係入面你又睇到好多世界真實嘅一面:一班人係一個殘酷嘅世界入面努力生存,每個都有不為人知嘅過去,大家都願意為公義挑戰強權.鐵血的孤兒,我好耐都冇覺得高達作品改嘅名有咁高水準.
佢冇好華麗嘅戰鬥風格,冇好型嘅機設,連高達暫時都係得三部(叫做似高達仲要得三日月果一部),睇開00同SEED果類嘅你可能會好失望.好老實,我到而家到未清楚佢個世界觀,但佢比到一種感覺令我願意每個星期一坐係電腦面前做佢地半個鐘團員,投入果個世界同一班生活係戰亂時代嘅細路一齊面對未知嘅挑戰.好期待,好緊張,好耐冇睇高達會有依種感覺.


text:
夏天為大地帶來美腿之餘,都仲有一梳梳好似蕉嘅腳⋯⋯趾!
一直深信香港坊間傳言嘅毛毛最近無聊,無論坐車,食飯定行街都喺度觀察各位市民嘅二趾,究竟係二趾長過公,唔死一世窮?定係二趾長過公,最終會成功呢?毛毛喺呢個人口密雜嘅香港地搵咗50個市民做一個小小嘅普查.
(唔使數喇,得49隻腳咋,毛毛唔記得影埋自己嗰隻,sor囉.)
發現一:每5個人有1個二趾長過公
喺毛毛嘅調查中,發現50個人入面有10個人係二趾長過公!原來總有一個喺左近~(望下你隔籬嗰個先啦!)
發現二:最誇差距9mm
二趾長過公嘅市民入面,最誇張嘅差距有9mm.
發現三:長度一樣最常見
喺普查中,二趾同腳趾公一樣長嘅,足足有24人.
二趾長過公 唔死一世窮?
其實「二趾長過公,唔死一世窮 」呢句係鄉下話嚟㗎.呢句民間傳言一個傳一個,又加多少少唔同鄉下嘅口音,結果就變成咁.實情係「二趾長過公,唔使一世窮」.其實毛毛就覺得大家應該改口為「二趾好彩長過公,輕輕鬆鬆鄧梓峰」.
根據網上資料指出,二趾長過公嘅市民追求個人獨立,性格唔單止進取,仲好有talent去搵錢,係旗開得勝嘅機會呀哈利!咁二趾短過公呢?有人話係一世做鹹蟲.哈哈,信唔信得過就唔知咯~
大家要記得,睇左腳先係睇天命,睇右腳係睇後天.所以毛毛做嘅調查都只係做左腳.(毛毛望住一堆腳趾望到就快反胃,冇咩毛毛都係返出去做野先⋯⋯)


text:
對鐘意踢波或者做運動嘅人黎講,冬天真係一個令人又愛又恨既季節.
愛嘅係終於唔洗係個熱辣辣既天氣下做運動.你要明白夏天做運動真係痛苦好多,個太陽曬到正一正,著住白鞋踩落場一陣都覺得腳板底「慶」,甚至係睇到地下啲蒸氣「標」緊上黎.見到太陽好似疆屍咁會灰飛煙滅,落到場要不斷揾陰影,咁搞法真係唔想做運動架!但冬天就唔同呢,就算球場比個太陽曬住都會覺得係上天既恩賜嘅温暖,唔想個太陽走,係唔同架.而最正既係可以學啲職業足球員咁,買啲打底緊身衫呀,legging呀,窄腳褲呀,冷帽呀,手襪呀咁樣,當正係職業球員勁齊裝備,唔踢得都睇得呀.明明唔係好凍又無落雪,但一feel 到稍為有啲凍就即刻全副武裝出動.我最記得以前睇英超球員戴nike手襪,自己又好想要番對,奈何揾唔到,於是自己畫左個nike 落塊細布,再縫係對手襪到,哇塞!幾可亂真!而家諗番起都想整番對!
但講起恨就真係可以恨之入骨.冬天凍都算啦,乾燥個下先難頂.跑兩跑鼻就乾到好刺痛,feel 到入面好似龜裂想爆炸,流鼻水又唔係;流鼻血又唔係,總之呼吸勁辛苦,透唔到氣咁,仲辛苦過夏天吸入太多塵而不斷咳.但講到最大問題,始終都係離唔開凍!冬天留在被窩裡過日晨是常識吧?邊會有人願意離開被窩,仲要然後換衫落街去球場同你食風?啲手腳同啲筋都薑硬晒.唔好話踢波,真係連柯屎蚊起塊廁所板然後坐落去都凍到入心入肺,真係揾鬼同你踢波.所以冬天揾人踢波真係好似同人借錢咁:「x,揾第二個啦…」
但對於我黎講,我係中意踢冬天波多過夏天波!


text:
2019-04-12
(職場old seafood)想成為公司的老臣子?香港某高官絕對是你的學習榜樣
係一間公司入面,除咗老闆惡哂,最惡嘅仲有咩人?就係好食懶飛,自己唔做野但又大大聲order人做野,做完又嫌三嫌四,用「想當年」態度去教訓你嘅老屎忽們!
係一間公司入面,除咗老闆惡哂,最惡嘅仲有咩人?就係好食懶飛,自己唔做野但又大大聲order人做野,做完又嫌三嫌四,用「想當年」態度去教訓你嘅朝中老臣子-老屎忽們!老屎忽們唔做野,但又因為昔日幫公司打過江山,而新上任嘅老闆2.0又忌班海鮮同家父嘅關係唔炒佢地,令到海鮮愈嚟愈老,愈嚟愈肆無忌憚.試諗下,有糧出又唔洗做野,仲可以「也文也武」,之於嗰啲小學雞先在意嘅人際關係,重要咩?有錢落袋先係最重要!講咁多,其實我都係想講做老屎忽嘅好處,老屎忽萬歲!!不過,要做老屎忽你估咁易啊?想成為老屎忽呢啲咁專業嘅人物?我建議你向我地香港高官劉江華好好學習!
劉江華,學術背景優異,又積極於各種社交聯誼活動,加上個人努力不放棄嘅態度,成功令佢由平平無奇嘅教師成為今日嘅局長.佢嘅兩大從政態度,想成為老屎忽嘅你要留意!
江華秘笈一:安靜垃圾桶
開會千祈唔好急於表現自己,最好盡量保持低調.好多人都會想係老闆面前表現自己,勇於提出意見,畀大人物好好咁記住自己.但要小心,當你提議嘅野得到老闆同意執行,PIC一定係你;同時,人紅自然是非多,各方爭上位小生都會視你為敵人,為阻你上位係背後大放暗箭,令你負責嘅project流產甚至爆穫.好快,你嘅職場生涯就會四面楚歌.所以如果你想成為德高望重嘅老屎忽,就要同劉江華開會嘅做法一樣,粒聲都唔好出!等嗰班鷸精蚌精出去互相廝殺,你就成為羸家漁翁;而且,低調行事除左可以延長你嘅壽命,亦可以免卻被分配工作嘅機會,咁你就可以修練到老屎忽秘技:唔做野都唔會俾人炒!
江華秘笈二:政治變色龍
要做老屎忽首要條件緊係要條命長,先可以做到喇.但辦公室政治分化,各個門派各自為政,針鋒相對,一個唔留神櫈都未坐暖就全軍覆沒.所以計我話,大家應該學劉江華咁樣,趁仲GREEN時入多幾個唔同門派,等人地知你對對手有一定認識,接受你做二五仔嘅機會都大啲.你仲應該好似華哥咁,為左顯示對黨嘅忠心,推翻昔日自己表過嘅態,講過嘅話以穫取信任.簡單黎講,做牆頭草啊.咁你先可以俾機會你果條幼苗慢慢成長,成為冇人敢郁你嘅老屎忽.
其實,老屎忽呢種人真係唔係個個都勝任到.冇朋友,衰格,自大等等特徵係背後應該畀人鬧到仔都唔敢生.但如果你真係想唔做野又有糧出嘅,認真,政府高官係你好好嘅學習對象!
(搶先申請)免費試用etnet強化版MQ手機串流報價服務! ► 立即行動


text:
兩個人已經拍咗拖一段長時間,但對方依然無提過任何結婚嘅打算?咁樣其實好可能代表住你唔符合佢心目中老婆應有嘅特質!
根據YouQueen嘅統計,如果女人有以下嘅5種特徵,會令男人卻步,唔希望同你結婚,相處一世.
1. 好似阿媽咁長氣
「天氣涼左記住著多件衫」,「記住要食早餐」等等,或者第一次聽會覺得好sweet,但如果事無大小都想干涉,提醒男朋友點做點做嘅話,男人只會覺得你好煩.
2. 一直命令佢做嘢
兩個人相處係要互相尊重,而唔係命令或凌駕對方,就算想男友幫你做嘢,都應該留意自己嘅語氣同感謝對方.
3. 心情經常都好差
每次心情差都發洩喺愛人身上,或者係個性好神經質,咁會令不擅處理女人情緒嘅男人唔知點做好.如果情況持續係咁,令相處經常落入低落嘅氣氛,兩個人都會好辛苦.所以建議你難過嘅時候唔好只係發脾氣,不妨試吓撒嬌,等男人錫返你.
4. 生活太單調
細水長流嘅愛情的確係終極目標,但咁唔代表係每日都過住單調乏味,一式一樣嘅生活.兩個人可以間唔中試吓新鮮嘅活動,餐廳等,亦可以為對手製造小驚喜,咁就平凡得嚟又浪漫喇~
5. 生活唔穩定
每個人嘅目標都唔一樣,當你想去外面闖下,比如話長途旅行,工作假期等,對方未必想陪你周圍走.喺呢個時候,最重要嘅就係兩個人要好好溝通,即使意見唔一致,都應該理解對方嘅諗法,再達成共識.
(圖片來源:tumblr)


text:
[人類滅亡警報] [注意,本文內含高毒性內容,如閱讀後有任何異樣,請儘速與相熟現充相談] 「能夠打破次壁,同二次元嘅老婆喺現實一齊生活就好啦」呢個係宅宅一生嘅夢想,不過隨著科技愈來愈發達,呢個夢想已經開始成為現實.記得日本 Vinclu 公司年頭為一款以全息投影技術投射出虛擬角色同用家亙動嘅產品Gatebox眾籌嗎?
話說當時佢哋就係放咗以上3條概念影片出嚟,話咁快就籌到9000萬日圓商品化.Gatebox係一台筒形全像投影交流裝置,虛擬角色會投射到筒內透明薄膜螢幕上,營造角色漂浮於真實空間中嘅感覺(即係將Siri溝埋初音嘅瀨尿牛丸啦),用家可以透過麥克風同動態感應器感應用家動作,亦可以同佢吹水傾計,甚至要佢每日「Morning Call」啊.
而除咗主要功能「賣萌」之外,其他功能都相當齊全喎,由於Gatebox具備 Wi-Fi,藍牙同紅外線通信技術,因此可以收集網路,手機同家電等裝置嘅資訊,甚至用電話互通短訊添或以紅外線嚟遙控其他家電,例如開電視同冷氣等.
Gatebox現時有提供虛擬女角色「逢妻光」同大家互動,而負責設計同監修「逢妻光」嘅就係有參與『心跳回憶』同『Love Plus』人設箕星太朗.
Gatebox 中登場嘅小光會因應不同情而變換姿態
GateBox今日已經開始美國同日本地區嘅預約,售價就俾一開始嘅估計足足貴咗3倍,即係連稅32萬1840日圓,而日本地區暫定預購量係300台左右,雖然未係好普及,但係日後一旦去到一人一機,到時冇人結婚真係人類滅亡都似.不過而家只係得一個角色,300人買返屋企做老婆咪即係入手即送299頂綠帽?


text:
頭先見到一篇新聞,話香港吸煙與健康委員會建議政府增加煙稅去誘使煙民戒煙.
加煙稅係咪真係可以令人去戒煙呢?我又唔覺喎.由我細細個有印像開始一包煙賣十幾蚊(嗰陣報紙檔仲有散裝煙賣),到後嚟29,39,50,55,57咁加,升幅拍得住樓市,但咪一樣仍然係周街煙民.冇錯,每次啲煙加價都有一班人話「佢再加我就戒」,喺我以前讀書返便利店兼職嗰陣好多成日嚟買煙嘅人都咁講.但結果我啱啱做嘅時候係39,到後嚟我走嗰陣就算賣到55,佢咪一樣每日過嚟買煙.
香港人好易就習慣加價依樣嘢:衣食住行乜都加,你包煙加價佢地一早慣咗.有人話應該一加就加到過百蚊咁就冇人買,唔好傻啦,樓價由幾千升到萬幾二萬蚊呎都咁多人搶住入市,你一包煙貴一倍先講緊114,食開煙嘅咪又係一邊屌一邊繼續買,定係你真係覺得窮到用多幾十蚊就會冇錢開飯嘅人仲會洗錢買煙?何況一關之隔嘅羅湖免稅煙咁方便,我好肯定每日都有人一條一條煙咁帶返香港慢慢食,加埋私煙依個市場,你加到咁上下啲人咪轉去幫襯囉.犯法?係啊,但買嗰個實會諗「你捉得哂咩」,而依個又係事實喎.
篇報導仲話香港煙價太耐冇大幅加過,搞到而家買煙嘅相對價格其實比1991年嗰陣仲平.係嘅,全球最貴嘅澳洲煙價去到三十支賣到二百蚊,仲有唔少歐洲國家煙價都貴過香港.但澳洲最低工資去到過百蚊一個鐘,買一包煙用兩個鐘左右嘅人工,其實同香港而家相差無幾.然後我地睇返亞洲,除咗新加玻之外香港嘅煙就係最貴,就算係日本所謂嘅貴煙都比唔上香港,台灣講緊嘅更加係廿幾三十蚊.冇錯,你問返香港煙民,只要係去亞洲旅行差唔多可以話每個國家嘅煙都抵買過香港.
叫人戒煙係好,話哂吸煙危害健康係事實.但委員會要做嘅應該係話比人知吸煙會有咩後果,戒煙對自己同屋企人有咩好處,等佢地戒煙係因為抗拒食煙依個行為,而唔係以為靠加煙稅等班人覺得貴而唔食就可以解決問題.咁吸毒夠又危險又貴又犯法啦,咪一樣大把人試.當然啦,委員會班人唔一定要識埋經濟學理論,不過佢個建議真係好有「何不食肉糜」嘅感覺囉.


text:
你知唔知而家流行嘅話題係咩呢?凡事只要同「環保」有關聯嘅,點都會有班人會關注,而且一次性嘅消耗品大家慢慢都用環保可以重複使用嘅質料嚟替代,睇中咁嘅商機,好多產品用環保嘅理念製作,甚至企業喺送宣傳禮品時,贈品都會開始考慮係咪對環境有有害.除咗大家知道嘅環保杯,環保餐具,你知道而家仲有咩嘢都可以做為環保用品?
環保飲品袋
根據統計,台灣一年手搖杯嘅產量就有十億咁多,一個膠杯加埋一個膠袋,長期落嚟累積嘅垃圾量係一個超大嘅數字,環保飲品袋嘅發明,除咗減少膠袋使用量之外,亦都配合到每間店唔同大細嘅杯寬,市面上有好多種布料質料,希望鐘意飲嘅人,可以先從自備環保飲品袋開始減少垃圾.
訂造收納袋
每個屋企都會有兩到三個印有LOGO嘅訂造收納袋,可能係參加馬拉松嘅贈品,亦都有可能係買二人套餐送嘅袋,呢類型係最有成效嘅宣傳禮品,方便人用之外亦都知唔經唔覺提升品牌形象,而出去買嘢自備環保收納袋已經係大部分嘅人提倡環保嘅首要行動.
竹製牙刷
刷牙係再普通不過嘅日常行為,由於每個人一定會用牙刷嘅關係,台灣一年牙刷嘅汰換率係一億支以上,呢啲分解唔到嘅膠牙刷會喺環境中存在至少幾千年,就算經過長期分解後形成嘅塑膠微粒入到生態系中都係會透過食物鍊再返番去人體入面,竹製牙刷加上天然動物毛,用熱水消毒都唔驚有塑化劑,呢種百分之百純天然嘅質料,只要90日就可以分解,過程中仲可成為植物所需嘅養分.
環保飲管
前排有一個令人震撼嘅影片,一班科學團隊喺哥斯達黎加外海協助救咗隻受傷嘅欖蠵龜,從佢嘅鼻窿入面拎出長10cm嘅膠飲管,而玻璃飲管,不鏽鋼飲管同竹製飲管嘅出現,就係為咗取代被膠飲管造成環境嘅破壞,不過對於呢啲產品亦有研究學者指出,以不鏽鋼吸管為例,如果處理得唔好唔只喺製作過程中會對環境造成二度傷害,亦可以會產生毒素危害健康.
其實,推廣環保本身並唔一定要買,而係要真心了解環保嘅價值,環保唔只係商品而應該係一種生活習慣,未來以環保為主題嘅商品一定會持續出現,希望大家唔係為咗跟上流行而買呢啲環保用品,而係真係想保護環境!


text:
其實脫毛療程好唔好唔單只受佢嘅價錢影響,更有人以為去細美容院做平價脫毛療程就係賺咗,但通常都會後悔,因為美容院所用嘅脫毛機未必係最新型號,加上美容師主要係以做 Facial 服務為主,比較少做脫毛嘅相關經驗,自然唔多夠專業,雖然都可以打走體毛,但所需要嘅治療時間都會比較長.如果有興趣想脫毛嘅話,其實最好就揀返專業嘅 Dermes HPD雙波長激光脫毛療程,以針對黑色素嘅810 nm ,加上針對血紅素嘅 940 nm激光波長,一次過打擊全身黑色毛毛.
如果要知道脫毛服務好唔好,適唔適合自己就要蒐集多啲資料,Dermes係香港都係比較受歡迎嘅脫毛公司,Dermes最着重專業服務同誠信,Dermes價錢比較公開,網上都可以搵得到,亦有客服電話等途徑查詢詳情比較快,Dermes價錢都係以官方報價比較準確,另外Dermes脫毛都會定期推出優惠,可以適合不同消費者.
Dermes脫毛亦有免費3選1試做療程,包括毛髮及皮膚狀況分析,激光反應測試,及試打指定部位(包括:腋下,上唇或比堅尼線)一次,讓你更了解嘅皮膚狀況,可以俾大家試下啱唔啱,先再付款購買脫毛服務,相比其他公司唔會有太大壓力.
因為比較着重服務品質,希望比到最佳體驗客人,Dermes定期都會推出限定優惠,譬如新客優惠,生日優惠,學生優惠等等.如果大家又未脫過毛,又想心郁郁試下,都可以多多留意一下Dermes.以下係2021年脫毛Dermes價錢優惠讓大家參考:
*以上價錢只供參考
可以睇到Dermes價錢嘅學生優惠係最抵,只要持有香港專上院校有效全日制學生身份證明之學生,可於非繁忙時段享有指定部位(:腋下,上下唇,前手臂,上手臂,全手臂,比堅尼線,小腿,大腿及全腿)低至55折優惠.
Dermes脫毛技術採用德國HPD雙波長激光脫毛技術,有美國FDA及歐盟認可,由真皮層嘅黑色素同毛囊著手,可以真正咁根除毛毛而唔傷皮膚;Dermes 脫毛有一個同其他激光脫毛中心唔同嘅地方,就係Dermes用嘅係方型大光點大機頭進行脫毛,相比坊間755 nm 脫毛機所用嘅12 mm 細機頭,覆蓋範圍大咗成 3倍,唔單止將療程時間縮短60%,最重要係機頭面積夠大,脫毛效果比細機頭細緻好多,因為過程中唔會打漏任何一條毛毛!
想體驗Dermes脫毛好唔好,可以預約免費試做一次脫毛療程,首先 Dermes激光脫毛專家會係小腿同手臂上打幾下laser去試一試皮膚會唔會有敏感反應,之後客人可以選擇指定部位嚟進行完整嘅脫毛療程體驗.好多人都以為打激光一定好痛,皮膚會紅晒都好正常,但Dermes激光脫毛技術可以做到溫感無痛效果,就算係皮膚比較幼嫩嘅位置,成個療程都係好舒服.
其他大多數美容中心提供脫毛比較簡單服務,安全性及效果令人擔憂,網上亦可以找到大量廉價脫毛服務嘅負面新聞,一般效果都唔理想,或者會有灼傷嘅風險,首先各位千其唔好貪平,平野唔一定有好野.Dermes 脫毛口碑係全港最好嘅公司,專注於服務質素同脫毛技巧.唔會好似坊間嘅廉價療程咁,只靠壓低價錢吸引客户,再向客人銷售其他療程.脫毛方面,一啲廉價療程會故意拖慢或調低度數,因此沒有脫毛效果,甚至是是但但提供服務,增加療程風險.
總結而言,Dermes脫毛好唔好並唔單只取決於價錢,無論係廉價或者昂貴費用的公司,各位必須做足價錢資料蒐集,記住多了解各公司背後嘅口碑,就必須要選擇真正好評嘅公司,自行判斷最適合自己嘅服務.
Dermes脫毛療程最好定期去做以達至最佳效果,因此選擇一間地點方便嘅激光脫毛公司亦十分重要!
通常比較出名嘅激光脫毛公司均有分店設在旺角,尖沙咀,銅鑼灣等地,非常適合工作繁忙嘅OL,學生們.但就分店數量而言, Dermes就以7間分店取勝,而且每間分店都設立係好就腳嘅市區中心地段,其次是BEAUSKIN,MediLASE 同 per FACE各有4間分店,而20BEAUTY則有2間分店.
分店環境方面,Dermes嘅環境最為寬敞舒適,間分店佔地超過五千呎,而另外per FACE 同 MediLASE嘅環境亦不錯,能欣賞到海景,但係整間分店同埋房間嘅空間就唔夠Dermes大.
Dermes歷史比較耐,比較多真實嘅顧客光顧後一致認為專業水準高.Dermes治療師是一對一嘅服務,係市場上少有嘅,而且治療師都符合國際專業水準資格,無論你問任何一個有關激光脫毛嘅刁鑽問題,他們都能夠專業回覆解說;操作儀器方面,Dermes脫毛內部設有嚴格監管部門,主要要確保每位Dermes治療師嘅專業質素一樣,為求專業服務,安全第一,顧客進行療程能夠得到安心及放心.
Dermes主要為高尚路線,脫毛服務質素高,Dermes價錢雖然會比市面上貴少少,但可以換來嘅相等質素,Dermes價錢公開,透明以及明碼實價.因為希望做到有合理嘅成本利潤,才能提供優質嘅激光脫毛服務,品質保證,相信大家都會明白呢個道理,希望光顧嘅公司能夠確保專業而且安全嘅服務.所以消費者一定要了解自己需要嘅效果以及理想價錢,才能找到適合自己嘅激光脫毛療程服務.
想親身體驗下Dermes脫毛好唔好?而家上Dermes官網可以登記免費體驗「HPD雙波長激光脫毛體驗 3 選 1 」( http://bit.ly/3cWNInz ),完成療程之後仲額外送 Bioderma 深層卸妝潔膚水做贈品,想即刻買激光脫毛療程,又可以享有迎新折扣優惠,你都去親身試吓Dermes脫毛好唔好啦!
118